Datasets:

rasyosef

/

2AIRTC-Amharic-Adhoc-Information-Retrieval-Test-Collection

like 0

1  ኢያሱ ከሞተ በኋላ እስራኤላውያን “ከከነአናውያን ጋር ለመዋጋት ከመካከላችን ማን ቀድሞ ይውጣ?” በማለት ይሖዋን ጠየቁ። 2  ይሖዋም “ይሁዳ ይውጣ። እኔም ምድሪቱን በእጁ አሳልፌ እሰጠዋለሁ” አለ። 3  ከዚያም ይሁዳ ወንድሙን ስምዖንን “ከከነአናውያን ጋር ለመዋጋት ወደተመደበልኝ ርስት አብረኸኝ ውጣ። እኔም ደግሞ በዕጣ ወደደረሰህ ርስት አብሬህ እሄዳለሁ” አለው። ስለዚህ ስምዖን አብሮት ሄደ። 4  ይሁዳም በወጣ ጊዜ ይሖዋ ከነአናውያንንና ፈሪዛውያንን በእጃቸው አሳልፎ ሰጣቸው፤ በመሆኑም ቤዜቅ ላይ 10,000 ሰዎችን ድል አደረጉ። 5  አዶኒቤዜቅን ቤዜቅ ላይ ባገኙት ጊዜ በዚያ ከእሱ ጋር ተዋጉ፤ ከነአናውያንንና ፈሪዛውያንንም ድል አደረጉ። 6  አዶኒቤዜቅም በሸሸ ጊዜ አሳደው ያዙት፤ ከዚያም የእጆቹንና የእግሮቹን አውራ ጣቶች ቆረጡ። 7  አዶኒቤዜቅም እንዲህ አለ፦ “የእጃቸውና የእግራቸው አውራ ጣቶች የተቆረጡባቸው ከገበታዬ ሥር ሆነው ፍርፋሪ የሚለቃቅሙ 70 ነገሥታት ነበሩ። አምላክም ልክ እኔ እንዳደረግኩት አደረገብኝ።” ከዚያም ወደ ኢየሩሳሌም አመጡት፤ እሱም በዚያ ሞተ። 8  በተጨማሪም የይሁዳ ሰዎች ኢየሩሳሌምን ወግተው በቁጥጥር ሥር አዋሏት፤ ከተማዋንም በሰይፍ መትተው በእሳት አቃጠሏት። 9  ከዚያም የይሁዳ ሰዎች በተራራማው አካባቢ፣ በኔጌብና በሸፌላ ከሚኖሩት ከነአናውያን ጋር ለመዋጋት ወረዱ። 10  በመሆኑም ይሁዳ በኬብሮን ይኖሩ በነበሩት ከነአናውያን ላይ ዘመተ (ኬብሮን ቀደም ሲል ቂርያትአርባ ተብላ ትጠራ ነበር)፤ እነሱም ሸሻይን፣ አሂማንን እና ታልማይን መቱ። 11  ከዚያም ተነስተው በደቢር ነዋሪዎች ላይ ዘመቱ። (ደቢር ቀደም ሲል ቂርያትሰፈር ትባል ነበር።) 12  ካሌብም “ቂርያትሰፈርን መትቶ በቁጥጥር ሥር ላደረጋት ሰው ሴት ልጄን አክሳን እድርለታለሁ” አለ። 13  የካሌብ ታናሽ ወንድም የሆነው የቀናዝ ልጅ ኦትኒኤልም ከተማዋን በቁጥጥር ሥር አደረጋት። ስለሆነም ካሌብ ሴት ልጁን አክሳን ዳረለት። 14  እሷም ወደ ባሏ ቤት እየሄደች ሳለ ባሏን ከአባቷ መሬት እንዲጠይቅ ወተወተችው። ከዚያም ከአህያዋ ላይ ወረደች። በዚህ ጊዜ ካሌብ “ምን ፈለግሽ?” ሲል ጠየቃት። 15  እሷም “የሰጠኸኝ በስተ ደቡብ ያለ ቁራሽ መሬት ስለሆነ እባክህ ባርከኝ፤ ጉሎትማይምንም ስጠኝ” አለችው። በመሆኑም ካሌብ ላይኛውን ጉሎት እና ታችኛውን ጉሎት ሰጣት። 16  የቄናዊው የሙሴ አማት ዘሮች ከይሁዳ ሰዎች ጋር በመሆን ከዘንባባ ዛፎች ከተማ ወጥተው ከአራድ በስተ ደቡብ ወደሚገኘው ወደ ይሁዳ ምድረ በዳ አቀኑ። እነሱም ወደዚያ ሄደው ከሕዝቡ ጋር መኖር ጀመሩ። 17  ይሁዳም ከወንድሙ ከስምዖን ጋር በመዝመት በጸፋት በሚኖሩት ከነአናውያን ላይ ጥቃት ሰነዘሩ፤ ከተማዋንም ሙሉ በሙሉ ደመሰሱ። በመሆኑም ከተማዋን ሆርማ ብለው ሰየሟት። 18  ከዚያም ይሁዳ ጋዛንና ግዛቶቿን፣ አስቀሎንንና ግዛቶቿን እንዲሁም ኤቅሮንንና ግዛቶቿን ተቆጣጠረ። 19  ይሖዋ ከይሁዳ ጋር ስለነበር ይሁዳ ተራራማውን አካባቢ ወረሰ፤ በሜዳው ላይ የሚኖሩትን ሰዎች ግን ማባረር አልቻሉም፤ ምክንያቱም እነሱ የብረት ማጭድ የተገጠመላቸው የጦር ሠረገሎች ነበሯቸው። 20  ሙሴ ቃል በገባው መሠረት ኬብሮንን ለካሌብ ሰጡት፤ እሱም ሦስቱን የኤናቅ ልጆች ከዚያ አባረራቸው። 21  ቢንያማውያን ግን በኢየሩሳሌም የሚኖሩትን ኢያቡሳውያን ከዚያ አላስወጧቸውም ነበር፤ በመሆኑም ኢያቡሳውያኑ ከቢንያማውያን ጋር እስከ ዛሬ ድረስ በኢየሩሳሌም አብረው ይኖራሉ። 22  በዚህ ጊዜ የዮሴፍ ቤት ቤቴልን ለመውጋት ወጣ፤ ይሖዋም ከእነሱ ጋር ነበር። 23  የዮሴፍ ቤት ቤቴልን እየሰለለ ነበር (ቤቴል ቀደም ሲል ሎዛ ተብላ ትጠራ ነበር)፤ 24  ሰላዮቹም አንድ ሰው ከከተማዋ ሲወጣ አዩ። በመሆኑም “እባክህ ወደ ከተማዋ የሚያስገባውን መንገድ አሳየን፤ እኛም ደግነት እናደርግልሃለን” አሉት። 25  በመሆኑም ሰውየው ወደ ከተማዋ የሚያስገባውን መንገድ አሳያቸው፤ እነሱም የከተማዋን ነዋሪዎች በሰይፍ መቱ፤ ይሁንና ሰውየውንና ቤተሰቡን በሙሉ ነፃ ለቀቋቸው። 26  ሰውየውም ወደ ሂታውያን ምድር ሄዶ ከተማ ገነባ፤ ከተማዋንም ሎዛ ብሎ ጠራት፤ እስከ ዛሬም ድረስ ስሟ ይኸው ነው። 27  ምናሴ ቤትሼንንና በሥሯ ያሉትን ከተሞች፣ ታአናክንና በሥሯ ያሉትን ከተሞች፣ የዶርን ነዋሪዎችና በሥሯ ያሉትን ከተሞች፣ የይብለአምን ነዋሪዎችና በሥሯ ያሉትን ከተሞች እንዲሁም የመጊዶን ነዋሪዎችና በሥሯ ያሉትን ከተሞች አልወረሰም ነበር። ከነአናውያን ይህን ምድር ላለመልቀቅ ቆርጠው ነበር። 28  እስራኤላውያንም እያየሉ በሄዱ ጊዜ ከነአናውያንን የግዳጅ ሥራ እንዲሠሩ አስገደዷቸው እንጂ ሙሉ በሙሉ አላባረሯቸውም። 29  ኤፍሬምም ቢሆን በጌዜር ይኖሩ የነበሩትን ከነአናውያን አላባረራቸውም። ከነአናውያን በጌዜር አብረዋቸው ይኖሩ ነበር። 30  ዛብሎንም የቂትሮንን ነዋሪዎችና የናሃሎልን ነዋሪዎች አላባረራቸውም። ከነአናውያን አብረዋቸው ይኖሩ የነበረ ሲሆን የግዳጅ ሥራም እንዲሠሩ ተገደው ነበር። 31  አሴር የአኮን ነዋሪዎች እንዲሁም የሲዶናን፣ የአህላብን፣ የአክዚብን፣ የሄልባን፣ የአፊቅን እና የሬሆብን ነዋሪዎች አላባረራቸውም። 32  በመሆኑም አሴራውያን በምድሩ ይኖሩ ከነበሩት ከነአናውያን ጋር አብረው መኖራቸውን ቀጠሉ፤ ምክንያቱም አላባረሯቸውም ነበር። 33  ንፍታሌም የቤትሼሜሽን ነዋሪዎችና የቤትአናትን ነዋሪዎች አላባረራቸውም፤ ከዚህ ይልቅ በምድሩ ይኖሩ ከነበሩት ከነአናውያን ጋር አብረው ኖሩ። የቤትሼሜሽ ነዋሪዎችና የቤትአናት ነዋሪዎች የግዳጅ ሥራ ይሠሩላቸው ነበር። 34  ዳናውያን ወደ ሜዳው እንዲወርዱ አሞራውያን ስላልፈቀዱላቸው በተራራማው አካባቢ ተወስነው ለመኖር ተገደዱ። 35  አሞራውያን የሃሬስ ተራራን፣ አይሎንን እና ሻአልቢምን አንለቅም በማለት በዚያ መኖራቸውን ቀጠሉ። ይሁንና የዮሴፍ ቤት ኃይሉ እየጨመረ በመጣ ጊዜ የጉልበት ሥራ ለመሥራት ተገደዱ። 36  የአሞራውያን ክልል ከአቅራቢም አቀበትና ከሴላ አንስቶ ወደ ላይ ያለው ነበር።

10  ከአቢሜሌክ በኋላ የዶዶ ልጅ፣ የፑሃ ልጅ የይሳኮር ሰው የሆነው ቶላ እስራኤልን ለማዳን ተነሳ። እሱም በኤፍሬም ተራራማ አካባቢዎች በምትገኘው በሻሚር ይኖር ነበር። 2  በእስራኤልም ውስጥ ለ23 ዓመት ፈራጅ ሆኖ አገለገለ። ከዚያም ሞተ፤ በሻሚርም ተቀበረ። 3  ከእሱም በኋላ ጊልያዳዊው ያኢር ተነሳ፤ በእስራኤልም ውስጥ ለ22 ዓመት ፈራጅ ሆኖ አገለገለ። 4  ያኢር በ30 አህዮች የሚጋልቡ 30 ወንዶች ልጆች ነበሩት፤ እነሱም እስከ ዛሬ ድረስ ሃዎትያኢር ተብለው የሚጠሩ 30 ከተሞች ነበሯቸው፤ ከተሞቹም የሚገኙት በጊልያድ ምድር ነው። 5  ከዚያም ያኢር ሞተ፤ በቃሞንም ተቀበረ። 6  እስራኤላውያንም በይሖዋ ፊት እንደገና መጥፎ ነገር አደረጉ፤ ባአልን፣ የአስታሮትን ምስሎች፣ የአራምን አማልክት፣ የሲዶናን አማልክት፣ የሞዓብን አማልክት፣ የአሞናውያንን አማልክትና የፍልስጤማውያንን አማልክት ማገልገል ጀመሩ። ይሖዋን ተዉት፤ እሱንም አላገለገሉም። 7  የይሖዋም ቁጣ በእስራኤል ላይ ነደደ፤ እነሱንም ለፍልስጤማውያንና ለአሞናውያን ሸጣቸው። 8  ስለሆነም በዚያ ዓመት እስራኤላውያንን አደቀቋቸው፤ ክፉኛም ጨቆኗቸው፤ ከዮርዳኖስ በስተ ምሥራቅ በጊልያድ በሚገኘው በአሞራውያን ምድር የነበሩትን እስራኤላውያን በሙሉ ለ18 ዓመት ጨቆኗቸው። 9  በተጨማሪም አሞናውያን ይሁዳን፣ ቢንያምንና የኤፍሬምን ቤት ለመውጋት ዮርዳኖስን ይሻገሩ ነበር፤ እስራኤላውያንም እጅግ ተጨንቀው ነበር። 10  ከዚያም እስራኤላውያን “አንተን አምላካችንን ትተን ባአልን በማገልገላችን በአንተ ላይ ኃጢአት ሠርተናል” በማለት ይሖዋ እንዲረዳቸው ጮኹ። 11  ሆኖም ይሖዋ እስራኤላውያንን እንዲህ አላቸው፦ “ግብፃውያን፣ አሞራውያን፣ አሞናውያን፣ ፍልስጤማውያን፣ 12  ሲዶናውያን፣ አማሌቃውያንና ምድያማውያን በጨቆኗችሁ ጊዜ አላዳንኳችሁም? ወደ እኔ ስትጮኹ ከእጃቸው ታደግኳችሁ። 13  እናንተ ግን እኔን ትታችሁ ሌሎች አማልክትን አገለገላችሁ። ዳግመኛ የማላድናችሁም በዚህ የተነሳ ነው። 14  ወደመረጣችኋቸው አማልክት ሂዱና እንዲረዷችሁ ጠይቋቸው። በጭንቀታችሁ ጊዜ እነሱ ያድኗችሁ።” 15  እስራኤላውያን ግን ይሖዋን “ኃጢአት ሠርተናል። መልካም መስሎ የታየህን ማንኛውንም ነገር አድርግብን። እባክህ፣ የዛሬን ብቻ አድነን” አሉት። 16  እነሱም ከመካከላቸው ባዕዳን አማልክትን አስወግደው ይሖዋን አገለገሉ፤ በመሆኑም በእስራኤል ላይ እየደረሰ የነበረውን መከራ ሊታገሥ አልቻለም። 17  ከጊዜ በኋላም አሞናውያን ተሰባስበው በጊልያድ ሰፈሩ። በመሆኑም እስራኤላውያን ተሰባስበው በምጽጳ ሰፈሩ። 18  የጊልያድ ሕዝብና መኳንንት እርስ በርሳቸው እንዲህ ተባባሉ፦ “ከአሞናውያን ጋር የሚደረገውን ውጊያ ግንባር ቀደም ሆኖ የሚመራው ማን ነው? ይህ ሰው በጊልያድ ነዋሪዎች ሁሉ ላይ አለቃ ይሁን።”

11  ጊልያዳዊው ዮፍታሔ ኃያል ተዋጊ ነበር፤ እሱም የአንዲት ዝሙት አዳሪ ልጅ የነበረ ሲሆን አባቱ ጊልያድ ነበር። 2  ይሁንና የጊልያድ ሚስትም ለጊልያድ ወንዶች ልጆች ወለደችለት። የዚህችኛዋ ሚስቱ ልጆች ሲያድጉም ዮፍታሔን “አንተ ከሌላ ሴት የተወለድክ ስለሆንክ በአባታችን ቤት ምንም ውርሻ አይኖርህም” በማለት አባረሩት። 3  በመሆኑም ዮፍታሔ ከወንድሞቹ ሸሽቶ በጦብ ምድር መኖር ጀመረ። ሥራ ፈት ሰዎችም ከእሱ ጋር በመተባበር ተከተሉት። 4  ከተወሰነ ጊዜ በኋላም አሞናውያን ከእስራኤላውያን ጋር ተዋጉ። 5  አሞናውያን ከእስራኤላውያን ጋር በሚዋጉበት ጊዜ የጊልያድ ሽማግሌዎች ዮፍታሔን ከጦብ ምድር መልሰው ለማምጣት ወዲያውኑ ወደዚያ ሄዱ። 6  ዮፍታሔንም “አሞናውያንን መውጋት እንድንችል መጥተህ አዛዣችን ሁን” አሉት። 7  ዮፍታሔ ግን የጊልያድን ሽማግሌዎች “እኔን እጅግ ከመጥላታችሁ የተነሳ ከአባቴ ቤት ያባረራችሁኝ እናንተ አይደላችሁም? ታዲያ አሁን ጭንቅ ውስጥ ስትገቡ ወደ እኔ የምትመጡት ለምንድን ነው?” አላቸው። 8  በዚህ ጊዜ የጊልያድ ሽማግሌዎች ዮፍታሔን እንዲህ አሉት፦ “አሁን ወደ አንተ ተመልሰን የመጣነውም ለዚህ ነው። ከእኛ ጋር አብረኸን በመሄድ ከአሞናውያን ጋር የምትዋጋ ከሆነ ለጊልያድ ነዋሪዎች በሙሉ መሪ ትሆናለህ።” 9  ዮፍታሔም የጊልያድን ሽማግሌዎች “እንግዲህ ከአሞናውያን ጋር እንድዋጋ ወደዚያ ብትመልሱኝና ይሖዋ እነሱን ድል ቢያደርግልኝ በእርግጥ እኔ መሪያችሁ እሆናለሁ!” አላቸው። 10  የጊልያድ ሽማግሌዎችም ዮፍታሔን “እንዳልከው ካላደረግን ይሖዋ በመካከላችን ምሥክር ይሁን” አሉት። 11  በመሆኑም ዮፍታሔ ከጊልያድ ሽማግሌዎች ጋር ሄደ፤ ሕዝቡም መሪና አዛዥ አደረገው። ዮፍታሔም የተናገረውን ነገር ሁሉ በምጽጳ በይሖዋ ፊት ደገመው። 12  ከዚያም ዮፍታሔ ለአሞናውያን ንጉሥ “ምድሬን ልትወጋ የመጣኸው ከእኔ ጋር ምን ጠብ ቢኖርህ ነው?” ብለው እንዲነግሩት መልእክተኞች ላከ። 13  የአሞናውያን ንጉሥም የዮፍታሔን መልእክተኞች እንዲህ አላቸው፦ “ይህን ያደረግኩት እስራኤል ከግብፅ በወጣበት ጊዜ ከአርኖን አንስቶ እስከ ያቦቅና እስከ ዮርዳኖስ ድረስ ያለውን መሬቴን ስለወሰደብኝ ነው። አሁንም መሬቴን በሰላም መልሱልኝ።” 14  ዮፍታሔ ግን መልእክተኞቹን እንደገና ወደ አሞናውያን ንጉሥ በመላክ 15  እንዲህ አለው፦ “ዮፍታሔ እንዲህ ይላል፦ ‘እስራኤል የሞዓባውያንን ምድርና የአሞናውያንን ምድር አልወሰደም፤ 16  ምክንያቱም እስራኤላውያን ከግብፅ በወጡ ጊዜ በምድረ በዳው አልፈው እስከ ቀይ ባሕርና እስከ ቃዴስ ድረስ መጡ። 17  ከዚያም እስራኤል ለኤዶም ንጉሥ “እባክህ ምድርህን አቋርጠን እንድናልፍ ፍቀድልን” ብለው እንዲነግሩት መልእክተኞችን ላከ፤ የኤዶም ንጉሥ ግን ለመስማት ፈቃደኛ አልሆነም። ለሞዓብም ንጉሥ መልእክት ላኩ፤ እሱም ቢሆን በዚህ ሐሳብ አልተስማማም። ስለዚህ እስራኤል በቃዴስ ተቀመጠ። 18  በምድረ በዳው በተጓዙበት ጊዜ በኤዶም ምድርና በሞዓብ ምድር ዳርቻ አልፈው ሄዱ። ከሞዓብ ምድር በስተ ምሥራቅ ተጉዘውም በአርኖን ክልል ሰፈሩ፤ ወደ ሞዓብ ወሰንም አልገቡም፤ ምክንያቱም አርኖን የሞዓብ ወሰን ነበር። 19  “‘ከዚያም እስራኤል ወደ አሞራውያን ንጉሥ ማለትም ወደ ሃሽቦን ንጉሥ ወደ ሲሖን መልእክተኞችን ላከ፤ እስራኤልም “እባክህ ምድርህን አቋርጠን ወደ ገዛ ስፍራችን እንድናልፍ ፍቀድልን” አለው። 20  ሲሖን ግን በግዛቱ አቋርጦ እንዲያልፍ ለመፍቀድ እስራኤልን አላመነውም፤ በመሆኑም ሕዝቡን ሁሉ በአንድነት ሰብስቦ በያሃጽ ሰፈረ፤ ከእስራኤልም ጋር ውጊያ ገጠመ። 21  በዚህ ጊዜ የእስራኤል አምላክ ይሖዋ ሲሖንንና ሕዝቡን ሁሉ ለእስራኤላውያን አሳልፎ ሰጣቸው፤ በመሆኑም ድል አደረጓቸው፤ እስራኤላውያንም በዚያ የሚኖሩትን የአሞራውያንን ምድር በሙሉ ወረሱ። 22  በዚህ መንገድ ከአርኖን አንስቶ እስከ ያቦቅ እንዲሁም ከምድረ በዳው አንስቶ እስከ ዮርዳኖስ ድረስ ያለውን የአሞራውያንን ግዛት በሙሉ ወረሱ። 23  “‘እንግዲህ አሞራውያንን ከሕዝቡ ከእስራኤላውያን ፊት ያባረራቸው የእስራኤል አምላክ ይሖዋ ነው፤ እና አሁን አንተ ደግሞ እነሱን ልታባርራቸው ነው? 24  አንተስ ብትሆን አምላክህ ከሞሽ እንድትወርሰው የሰጠህን ሁሉ አትወርስም? ስለዚህ እኛም አምላካችን ይሖዋ ከፊታችን ያባረራቸውን ሁሉ እናባርራለን። 25  ደግሞስ አንተ የሞዓብ ንጉሥ ከሆነው ከሴፎር ልጅ ከባላቅ ትበልጣለህ? ለመሆኑ እሱ እስራኤልን ለመገዳደር ሞክሮ ያውቃል? ወይስ ከእነሱ ጋር ውጊያ ገጥሞ ያውቃል? 26  እስራኤል በሃሽቦንና በሥሯ ባሉት ከተሞች፣ በአሮዔርና በሥሯ ባሉት ከተሞች እንዲሁም በአርኖን ሸለቆ ዳርቻ በሚገኙት ከተሞች ሁሉ ለ300 ዓመት ተቀምጦ በነበረበት ጊዜ እነዚያን ቦታዎች መልሳችሁ ለመውሰድ ያልሞከራችሁት ለምንድን ነው? 27  እንግዲህ እኔ ምንም የበደልኩህ ነገር የለም፤ አንተም ብትሆን በእኔ ላይ ጥቃት ለመሰንዘር መነሳትህ ተገቢ አይደለም። ፈራጁ ይሖዋ በእስራኤል ሕዝብና በአሞን ሕዝብ መካከል ዛሬ ይፍረድ።’” 28  የአሞናውያን ንጉሥ ግን ዮፍታሔ የላከበትን መልእክት ለመስማት ፈቃደኛ አልሆነም። 29  የይሖዋ መንፈስ በዮፍታሔ ላይ ወረደ፤ እሱም በጊልያድ ወደምትገኘው ወደ ምጽጳ ለመሄድ ጊልያድንና ምናሴን አቋርጦ አለፈ፤ በጊልያድ ከምትገኘው ምጽጳም ተነስቶ ወደ አሞናውያን ሄደ። 30  ከዚያም ዮፍታሔ እንዲህ ሲል ለይሖዋ ስእለት ተሳለ፦ “አሞናውያንን በእጄ አሳልፈህ ከሰጠኸኝ 31  ከአሞናውያን ዘንድ በሰላም በምመለስበት ጊዜ ሊቀበለኝ ከቤቴ በር የሚወጣው ማንኛውም ሰው የይሖዋ ይሆናል፤ እኔም የሚቃጠል መባ አድርጌ አቀርበዋለሁ።” 32  በመሆኑም ዮፍታሔ ከአሞናውያን ጋር ለመዋጋት ሄደ፤ ይሖዋም እነሱን በእጁ አሳልፎ ሰጠው። 33  እሱም ከአሮዔር አንስቶ እስከ ሚኒት ድረስ ማለትም 20 ከተሞችን፣ ከዚያም አልፎ እስከ አቤልከራሚም ድረስ ፈጽሞ ደመሰሳቸው። በዚህ መንገድ አሞናውያን ለእስራኤላውያን ተገዙ። 34  በመጨረሻም ዮፍታሔ በምጽጳ ወደሚገኘው ቤቱ መጣ፤ በዚህ ጊዜ ሴት ልጁ አታሞ እየመታችና እየጨፈረች ልትቀበለው ወጣች! ልጁ እሷ ብቻ ነበረች። ከእሷ ሌላ ወንድም ሆነ ሴት ልጅ አልነበረውም። 35  እሱም ባያት ጊዜ ልብሱን ቀደደ፤ እንዲህም አለ፦ “ወዮ፣ ልጄ! ልቤን ሰበርሽው፤ እንግዲህ ከቤት የማስወጣው አንቺን ነው። አንዴ ለይሖዋ ቃል ገብቻለሁ፤ ልመልሰውም አልችልም።” 36  እሷም እንዲህ አለችው፦ “አባቴ ሆይ፣ ለይሖዋ ቃል ከገባህ፣ የገባኸውን ቃል በእኔ ላይ ፈጽምብኝ፤ ምክንያቱም ይሖዋ ጠላቶችህን አሞናውያንን ተበቅሎልሃል።” 37  እሷም በመቀጠል አባቷን እንዲህ አለችው፦ “እንዲህ ይደረግልኝ፦ ለሁለት ወር ያህል ብቻዬን ልሁን፤ ወደ ተራሮቹም ልሂድ፤ ከሴት ባልንጀሮቼም ጋር ሆኜ ስለ ድንግልናዬ ላልቅስ።” 38  በዚህ ጊዜ “እሺ ሂጂ!” አላት፤ ለሁለት ወርም አሰናበታት፤ እሷም ስለ ድንግልናዋ ለማልቀስ ከባልንጀሮቿ ጋር ወደ ተራሮቹ ሄደች። 39  ከሁለት ወር በኋላም ወደ አባቷ ተመለሰች፤ አባቷም እሷን በተመለከተ የተሳለውን ስእለት ፈጸመ። እሷም ከወንድ ጋር ግንኙነት ፈጽማ አታውቅም ነበር። ይህም በእስራኤል ውስጥ ልማድ ሆነ፦ 40  የእስራኤል ወጣት ሴቶች የጊልያዳዊውን የዮፍታሔን ሴት ልጅ ለማመስገን በየዓመቱ ለአራት ቀን ያህል ይሄዱ ነበር።

12  ከዚያም የኤፍሬም ሰዎች አንድ ላይ ተሰባስበው ወደ ጻፎን በመሻገር ዮፍታሔን “አሞናውያንን ለመውጋት ስትሻገር አብረንህ እንድንሄድ ያልጠራኸን ለምንድን ነው? ቤትህን በላይህ ላይ በእሳት እናቃጥለዋለን” አሉት። 2  ዮፍታሔ ግን እንዲህ አላቸው፦ “እኔና ሕዝቤ ከአሞናውያን ጋር በከፍተኛ ሁኔታ ተጋጭተን ነበር። እኔም እንድትረዱኝ ጠርቻችሁ ነበር፤ እናንተ ግን ከእጃቸው አላዳናችሁኝም። 3  እኔም እንደማታድኑኝ ስመለከት ሕይወቴን አደጋ ላይ ጥዬ በአሞናውያን ላይ ለመዝመት ወሰንኩ፤ ይሖዋም እነሱን በእጄ አሳልፎ ሰጣቸው። ታዲያ ዛሬ ልትወጉኝ የወጣችሁት ለምንድን ነው?” 4  ከዚያም ዮፍታሔ የጊልያድን ሰዎች ሁሉ አሰባስቦ ከኤፍሬም ጋር ተዋጋ፤ የጊልያድም ሰዎች ኤፍሬማውያንን ድል አደረጓቸው፤ ኤፍሬማውያን የጊልያድን ሰዎች “በኤፍሬምና በምናሴ የምትኖሩ እናንተ የጊልያድ ሰዎች፣ እናንተ እኮ ከኤፍሬም ሸሽታችሁ ያመለጣችሁ ስደተኞች ናችሁ” ይሏቸው ነበር። 5  ጊልያዳውያንም ከኤፍሬማውያን ፊት ለፊት የሚገኘውን የዮርዳኖስን መልካ ተቆጣጠሩ፤ የኤፍሬምም ሰዎች ለማምለጥ በሚሞክሩበት ጊዜ “እንድሻገር ፍቀዱልኝ” ይላሉ፤ በዚህ ጊዜ የጊልያድ ሰዎች እያንዳንዱን ሰው “አንተ ኤፍሬማዊ ነህ?” ብለው ይጠይቁታል፤ እሱም “አይ፣ አይደለሁም” ብሎ ሲመልስላቸው 6  “እስቲ ሺቦሌት በል” ይሉታል። እሱ ግን ቃሉን በትክክል መጥራት ስለማይችል “ሲቦሌት” ይላል። እነሱም ይዘው እዚያው ዮርዳኖስ መልካ ላይ ይገድሉታል። በመሆኑም በዚያን ጊዜ 42,000 ኤፍሬማውያን አለቁ። 7  ዮፍታሔም በእስራኤል ውስጥ ለስድስት ዓመት ፈራጅ ሆኖ አገለገለ፤ ከዚያም ጊልያዳዊው ዮፍታሔ ሞተ፤ በጊልያድ በምትገኘው ከተማውም ተቀበረ። 8  ከእሱም በኋላ የቤተልሔሙ ኢብጻን በእስራኤል ውስጥ ፈራጅ ሆኖ አገለገለ። 9  ኢብጻን 30 ወንዶችና 30 ሴቶች ልጆች ነበሩት። እሱም ሴቶች ልጆቹን ከጎሳው ውጭ የሆኑ ሰዎችን እንዲያገቡ ላካቸው፤ እንዲሁም ከወንዶች ልጆቹ ጋር እንዲጋቡ ከጎሳው ውጭ የሆኑ 30 ሴቶችን አስመጣ። በእስራኤልም ውስጥ ለሰባት ዓመት ፈራጅ ሆኖ አገለገለ። 10  ከዚያም ኢብጻን ሞተ፤ በቤተልሔምም ተቀበረ። 11  ከእሱም በኋላ ዛብሎናዊው ኤሎን በእስራኤል ውስጥ ፈራጅ ሆኖ አገለገለ። እሱም በእስራኤል ውስጥ ለአሥር ዓመት ፈራጅ ሆኖ አገለገለ። 12  ከዚያም ዛብሎናዊው ኤሎን ሞተ፤ በዛብሎን ምድር በአይሎንም ተቀበረ። 13  ከእሱም በኋላ የጲራቶናዊው የሂሌል ልጅ አብዶን በእስራኤል ውስጥ ፈራጅ ሆኖ አገለገለ። 14  እሱም በ70 አህዮች የሚጋልቡ 40 ወንዶች ልጆችና 30 የልጅ ልጆች ነበሩት። በእስራኤልም ውስጥ ለስምንት ዓመት ፈራጅ ሆኖ አገለገለ። 15  ከዚያም የጲራቶናዊው የሂሌል ልጅ አብዶን ሞተ፤ በአማሌቃውያን ተራራ በኤፍሬም ምድር በምትገኘው በጲራቶንም ተቀበረ።

13  እስራኤላውያን እንደገና በይሖዋ ፊት መጥፎ ነገር አደረጉ፤ ይሖዋም ለ40 ዓመት በፍልስጤማውያን እጅ አሳልፎ ሰጣቸው። 2  በዚህ ጊዜ ከዳናውያን ቤተሰብ የሆነ ስሙ ማኑሄ የሚባል አንድ የጾራ ሰው ነበር። ሚስቱ መሃን ስለነበረች ልጅ አልነበራትም። 3  ከጊዜ በኋላ የይሖዋ መልአክ ለሴቲቱ ተገለጠላትና እንዲህ አላት፦ “እነሆ አንቺ መሃን ነሽ፤ ልጅም የለሽም። ነገር ግን ትፀንሻለሽ፤ ወንድ ልጅም ትወልጃለሽ። 4  እንግዲህ ተጠንቀቂ፤ የወይን ጠጅ ወይም ሌላ የሚያሰክር መጠጥ አትጠጪ፤ እንዲሁም ምንም ዓይነት ርኩስ ነገር አትብዪ። 5  እነሆ ትፀንሻለሽ፤ ወንድ ልጅም ትወልጃለሽ፤ ይህ ልጅ ከተወለደበት ጊዜ ጀምሮ የአምላክ ናዝራዊ ስለሚሆን ራሱን ምላጭ አይንካው፤ እሱም እስራኤልን ከፍልስጤማውያን እጅ በማዳን ረገድ ግንባር ቀደም ይሆናል።” 6  ከዚያም ሴቲቱ ሄዳ ባሏን እንዲህ አለችው፦ “የእውነተኛው አምላክ ሰው ወደ እኔ መጥቶ ነበር፤ መልኩም የእውነተኛውን አምላክ መልአክ ይመስላል፤ በጣም የሚያስፈራ ነበር። ከየት እንደመጣ አልጠየቅኩትም፤ እሱም ቢሆን ስሙን አልነገረኝም። 7  ሆኖም እንዲህ አለኝ፦ ‘እነሆ ትፀንሻለሽ፤ ወንድ ልጅም ትወልጃለሽ። እንግዲህ የወይን ጠጅ ወይም ሌላ የሚያሰክር መጠጥ አትጠጪ፤ እንዲሁም ምንም ዓይነት ርኩስ ነገር አትብዪ፤ ምክንያቱም ልጁ ከተወለደበት ጊዜ ጀምሮ እስከሚሞትበት ዕለት ድረስ የአምላክ ናዝራዊ ይሆናል።’” 8  ማኑሄም “ይቅርታ አድርግልኝ ይሖዋ። እባክህ ልከኸው የነበረው ያ የእውነተኛው አምላክ ሰው እንደገና ወደ እኛ ይምጣና የሚወለደውን ልጅ በተመለከተ ምን ማድረግ እንዳለብን መመሪያ ይስጠን” በማለት ይሖዋን ተማጸነ። 9  በመሆኑም እውነተኛው አምላክ የማኑሄን ቃል ሰማ፤ የእውነተኛው አምላክ መልአክም ሴቲቱ ሜዳ ላይ ተቀምጣ ሳለ ዳግመኛ ወደ እሷ መጣ፤ ባሏ ማኑሄ ግን አብሯት አልነበረም። 10  ሴቲቱም በፍጥነት እየሮጠች ሄዳ ባሏን “ባለፈው ጊዜ ወደ እኔ መጥቶ የነበረው ሰው ተገለጠልኝ” አለችው። 11  ከዚያም ማኑሄ ተነስቶ ከሚስቱ ጋር ሄደ። ሰውየውንም ሲያገኘው “ሚስቴን ያነጋገርካት አንተ ነህ?” አለው፤ እሱም “አዎ፣ እኔ ነኝ” አለ። 12  ማኑሄም “እንግዲህ እንደ ቃልህ ይሁንልን! ይሁንና ልጁን ማሳደግ የሚኖርብን እንዴት ነው? የእሱስ ሥራ ምን ይሆናል?” አለው። 13  የይሖዋም መልአክ ማኑሄን እንዲህ አለው፦ “ሚስትህ ከነገርኳት ነገር ሁሉ ራሷን ትጠብቅ። 14  ከወይን ተክል የሚገኝ ማንኛውንም ነገር አትብላ፤ የወይን ጠጅም ሆነ ሌላ የሚያሰክር መጠጥ አትጠጣ፤ እንዲሁም ምንም ዓይነት ርኩስ ነገር አትብላ። ያዘዝኳትን ሁሉ ትጠብቅ።” 15  ማኑሄም የይሖዋን መልአክ “እባክህ አንድ የፍየል ጠቦት አዘጋጅተን እስክናቀርብልህ ድረስ ቆይ” አለው። 16  ሆኖም የይሖዋ መልአክ ማኑሄን “ብቆይም እንኳ የምታቀርበውን ምግብ አልበላም፤ ይሁንና ለይሖዋ የሚቃጠል መባ ማቅረብ የምትፈልግ ከሆነ እሱን አቅርበው” አለው። ማኑሄ ይህ ሰው የይሖዋ መልአክ መሆኑን አላወቀም ነበር። 17  ከዚያም ማኑሄ የይሖዋን መልአክ “የተናገርከው ቃል ሲፈጸም እንድናከብርህ ስምህ ማን ነው?” በማለት ጠየቀው። 18  ሆኖም የይሖዋ መልአክ “ስሜ የሚያስደንቅ ሆኖ ሳለ ለምን ስሜን ትጠይቀኛለህ?” አለው። 19  ከዚያም ማኑሄ የፍየል ጠቦቱንና የእህል መባውን ወስዶ በዓለቱ ላይ ለይሖዋ አቀረበው። እሱም ማኑሄና ሚስቱ እየተመለከቱ አስደናቂ ነገር አደረገ። 20  የእሳቱ ነበልባል ከመሠዊያው ወደ ሰማይ ሲወጣ የይሖዋ መልአክ ማኑሄና ሚስቱ እያዩት ከመሠዊያው በወጣው ነበልባል ውስጥ ሆኖ አረገ። እነሱም ወዲያውኑ በግንባራቸው መሬት ላይ ተደፉ። 21  የይሖዋም መልአክ ለማኑሄና ለሚስቱ ዳግመኛ አልተገለጠላቸውም። ማኑሄ ሰውየው የይሖዋ መልአክ እንደነበር የተገነዘበው ያን ጊዜ ነበር። 22  ከዚያም ማኑሄ ሚስቱን “ያየነው አምላክን ስለሆነ መሞታችን አይቀርም” አላት። 23  ሚስቱ ግን “ይሖዋ ሊገድለን ቢፈልግማ ኖሮ የሚቃጠል መባና የእህል መባ ከእጃችን ባልተቀበለ ነበር፤ ደግሞም ይህን ሁሉ ነገር ባላሳየንና እንዲህ ያለውንም ነገር ባልነገረን ነበር” አለችው። 24  በኋላም ሴቲቱ ወንድ ልጅ ወለደች፤ ስሙንም ሳምሶን አለችው፤ ልጁም እያደገ ሄደ፤ ይሖዋም ባረከው። 25  ከጊዜ በኋላም በጾራ እና በኤሽታዖል መካከል በምትገኘው በማሃነህዳን ሳለ የይሖዋ መንፈስ ይገፋፋው ጀመር።

14  ከዚያም ሳምሶን ወደ ቲምና ወረደ፤ በቲምናም አንዲት ፍልስጤማዊት ሴት አየ። 2  ወጥቶም አባቱንና እናቱን “በቲምና ያለች አንዲት ፍልስጤማዊት ዓይኔን ማርካዋለች፤ እሷን እንድታጋቡኝ እፈልጋለሁ” አላቸው። 3  ሆኖም አባቱና እናቱ “ከዘመዶችህና ከእኛ ሕዝብ መካከል ለአንተ የምትሆን ሴት አጥተህ ነው? የግድ ሄደህ ካልተገረዙት ፍልስጤማውያን መካከል ሚስት ማግባት አለብህ?” አሉት። ሳምሶን ግን አባቱን “ልቤን የማረከችው እሷ ስለሆነች እሷን አጋባኝ” አለው። 4  በዚያን ጊዜ በእስራኤል ላይ ይገዙ የነበሩት ፍልስጤማውያን ስለነበሩ አባቱና እናቱ ነገሩ ከይሖዋ መሆኑንና እሱም ከፍልስጤማውያን ጋር ግጭት የሚፈጠርበትን አጋጣሚ እየፈለገ እንደነበር አላወቁም። 5  ስለዚህ ሳምሶን ከአባቱና ከእናቱ ጋር ወደ ቲምና ወረደ። በቲምና ወዳለው የወይን እርሻ ሲደርስም አንድ ደቦል አንበሳ እያገሳ መጣበት። 6  ከዚያም የይሖዋ መንፈስ ኃይል ሰጠው፤ አንድ ሰው በባዶ እጁ የፍየልን ጠቦት ለሁለት እንደሚገነጥል እሱም አንበሳውን ለሁለት ገነጠለው። ሆኖም ያደረገውን ነገር ለአባቱም ሆነ ለእናቱ አልነገራቸውም። 7  ከዚያም ወርዶ ሴቲቱን አነጋገራት፤ አሁንም የሳምሶን ልብ በእሷ እንደተማረከ ነበር። 8  ከተወሰነ ጊዜ በኋላም ወደ ቤቱ ሊያመጣት ተመልሶ ሲሄድ የአንበሳውን በድን ለማየት ከመንገድ ዞር አለ፤ በአንበሳውም በድን ውስጥ የንብ መንጋና ማር ነበር። 9  እሱም ማሩን ዛቅ አድርጎ መዳፉ ላይ በማድረግ በመንገድ ላይ እየበላ ሄደ። ከአባቱና ከእናቱ ጋር እንደተገናኘም ከማሩ ሰጣቸው፤ እነሱም በሉ። ሆኖም ማሩን የወሰደው ከአንበሳ በድን ውስጥ እንደሆነ አልነገራቸውም ነበር። 10  አባቱም ወደ ሴቲቱ ወረደ፤ ሳምሶንም በዚያ ግብዣ አዘጋጀ፤ ምክንያቱም ወጣቶች እንዲህ የማድረግ ልማድ ነበራቸው። 11  እነሱም ባዩት ጊዜ አብረውት እንዲሆኑ 30 ሚዜዎችን አመጡ። 12  ሳምሶንም እንዲህ አላቸው፦ “እስቲ አንድ እንቆቅልሽ ልንገራችሁ። ግብዣው በሚቆይበት በዚህ ሰባት ቀን ውስጥ ፍቺውን ካወቃችሁና መልሱን ከነገራችሁኝ 30 የበፍታ ልብሶችንና 30 የክት ልብሶችን እሰጣችኋለሁ። 13  መልሱን ልትነግሩኝ ካልቻላችሁ ግን 30 የበፍታ ልብሶችንና 30 የክት ልብሶችን ትሰጡኛላችሁ።” እነሱም “እንቆቅልሽህን ንገረን፤ እስቲ እንስማው” አሉት። 14  እሱም እንዲህ አላቸው፦ “ከበላተኛው መብል ወጣ፤ ከብርቱውም ውስጥ ጣፋጭ ነገር ወጣ።” እነሱም እስከ ሦስት ቀን ድረስ እንቆቅልሹን ሊፈቱት አልቻሉም። 15  በአራተኛውም ቀን የሳምሶንን ሚስት እንዲህ አሏት፦ “ባልሽን አታለሽ የእንቆቅልሹን ፍቺ እንዲነግረን አድርጊ። አለዚያ አንቺንም ሆነ የአባትሽን ቤት በእሳት እናቃጥላለን። እዚህ የጋበዛችሁን ንብረታችንን ልትዘርፉን ነው?” 16  የሳምሶንም ሚስት ላዩ ላይ እያለቀሰች “አንተ ትጠላኛለህ፤ ደግሞም አትወደኝም። ለሕዝቤ አንድ እንቆቅልሽ ነግረሃቸው ነበር፤ መልሱን ግን ለእኔ አልነገርከኝም” አለችው። እሱም በዚህ ጊዜ “እንዴ፣ ለገዛ አባቴና እናቴ እንኳ አልነገርኳቸውም! ታዲያ ለአንቺ ለምን እነግርሻለሁ?” አላት። 17  እሷ ግን ግብዣው እስከቆየበት እስከ ሰባተኛው ቀን ድረስ ስታለቅስበት ሰነበተች። በመጨረሻም አጥብቃ ስለነዘነዘችው በሰባተኛው ቀን ነገራት። እሷም የእንቆቅልሹን ፍቺ ለሕዝቧ ነገረች። 18  የከተማዋም ሰዎች ሳምሶንን በሰባተኛው ቀን ፀሐይዋ ከመጥለቋ በፊት እንዲህ አሉት፦ “ከማር ይልቅ የሚጣፍጥ ምን ተገኝቶ?ከአንበሳስ ይልቅ የበረታ ከየት መጥቶ?” እሱም መልሶ እንዲህ አላቸው፦ “በጊደሬ ባላረሳችሁ፣እንቆቅልሼን ባልፈታችሁ።” 19  ከዚያም የይሖዋ መንፈስ ለሳምሶን ኃይል ሰጠው፤ እሱም ወደ አስቀሎን ወርዶ ከሰዎቻቸው መካከል 30ውን ገደለ፤ ልብሳቸውንም ገፎ እንቆቅልሹን ለፈቱት ሰዎች ሰጣቸው። ቁጣው እንደነደደም ወደ አባቱ ቤት ወጣ። 20  የሳምሶንም ሚስት አብረውት ከነበሩት ሚዜዎች ለአንዱ ተዳረች።

15  ከተወሰነ ጊዜ በኋላ በስንዴ መከር ወቅት ሳምሶን አንድ የፍየል ጠቦት ይዞ ሚስቱን ሊጠይቅ ሄደ። እሱም “ሚስቴ ወዳለችበት መኝታ ቤት መግባት እፈልጋለሁ” አለ። አባቷ ግን እንዲገባ አልፈቀደለትም። 2  ከዚያም አባትየው እንዲህ አለው፦ “እኔ እኮ ‘ፈጽሞ ጠልተሃታል’ ብዬ አስቤ ነበር። ስለሆነም ለሚዜህ ዳርኳት። ታናሽ እህቷ ከእሷ ይልቅ ቆንጆ አይደለችም? እባክህ በዚያችኛዋ ፋንታ ይህችኛዋን አግባት።” 3  ሳምሶን ግን “ከእንግዲህ ፍልስጤማውያን ለማደርስባቸው ጉዳት ተጠያቂ ሊያደርጉኝ አይችሉም” አላቸው። 4  ሳምሶንም ሄዶ 300 ቀበሮዎችን ያዘ። ከዚያም ችቦዎች አመጣ፤ ቀበሮዎቹንም ፊታቸውን አዙሮ ጭራና ጭራቸውን አንድ ላይ ካሰረ በኋላ በጭራቸው መሃል አንድ አንድ ችቦ አደረገ። 5  በመቀጠልም ችቦዎቹን በእሳት በመለኮስ ቀበሮዎቹን በፍልስጤማውያን እርሻ ላይ ባለው ያልታጨደ እህል ውስጥ ለቀቃቸው። ከነዶው አንስቶ እስካልታጨደው እህል ድረስ እንዲሁም የወይን እርሻዎችንና የወይራ ዛፎችን አቃጠለ። 6  ፍልስጤማውያኑም “ይህን ያደረገው ማን ነው?” ብለው ጠየቁ። እነሱም “የቲምናዊው አማች ሳምሶን ነው፤ ይህን ያደረገውም ሚስቱን ወስዶ ለሚዜው ስለሰጠበት ነው” ተብሎ ተነገራቸው። በዚህ ጊዜ ፍልስጤማውያን ሄደው እሷንና አባቷን በእሳት አቃጠሉ። 7  ሳምሶንም “እንግዲህ እናንተ ይህን ካደረጋችሁ እኔ ደግሞ እናንተን ሳልበቀል አርፌ አልቀመጥም” አላቸው። 8  ከዚያም አንድ በአንድ እየመታ ረፈረፋቸው፤ ከዚህ በኋላ ወርዶ በኤጣም በሚገኝ አንድ የዓለት ዋሻ ውስጥ ተቀመጠ። 9  በኋላም ፍልስጤማውያን ወጥተው በይሁዳ ሰፈሩ፤ የሊሃይንም አካባቢ ያስሱ ጀመር። 10  የይሁዳም ሰዎች “እኛን ልትወጉ የመጣችሁት ለምንድን ነው?” አሏቸው፤ እነሱም መልሰው “እኛ የመጣነው ሳምሶንን ለመያዝና እሱ እንዳደረገብን ሁሉ እኛም እንድናደርግበት ነው” አሉ። 11  በመሆኑም 3,000 የይሁዳ ሰዎች በኤጣም ወደሚገኘው የዓለት ዋሻ ወርደው ሳምሶንን “ፍልስጤማውያን ገዢዎቻችን መሆናቸውን አታውቅም? ታዲያ እንዲህ ያለ ነገር የፈጸምክብን ለምንድን ነው?” አሉት። እሱም “እነሱ እንዳደረጉብኝ እኔም አደረግኩባቸው” አላቸው። 12  እነሱ ግን “አሁን የመጣነው ይዘን ለፍልስጤማውያን ልናስረክብህ ነው” አሉት። ከዚያም ሳምሶን “እናንተ ራሳችሁ ምንም ጥቃት እንደማታደርሱብኝ ማሉልኝ” አላቸው። 13  እነሱም “አስረን ብቻ ለእነሱ እናስረክብሃለን እንጂ አንገድልህም” አሉት። በመሆኑም በሁለት አዳዲስ ገመዶች አስረው ከዓለቱ ውስጥ አወጡት። 14  እሱም ሊሃይ ሲደርስ ፍልስጤማውያኑ እሱን በማግኘታቸው በድል አድራጊነት ጮኹ። በዚህ ጊዜ የይሖዋ መንፈስ ኃይል ሰጠው፤ እጆቹ የታሰሩባቸውም ገመዶች እሳት እንደበላው የበፍታ ክር ሆኑ፤ ማሰሪያዎቹም ከእጆቹ ላይ ቀልጠው ወደቁ። 15  እሱም በቅርቡ የሞተ የአንድ አህያ መንጋጋ አገኘ፤ መንጋጋውንም አንስቶ በእሱ 1,000 ሰው ገደለ። 16  ከዚያም ሳምሶን እንዲህ አለ፦ “በአህያ መንጋጋ በክምር ላይ ክምር አነባባሪ፤ በአህያ መንጋጋ 1,000 ሰው ዘራሪ!” 17  እሱም ይህን ተናግሮ ሲጨርስ የአህያውን መንጋጋ ወረወረው፤ ያንንም ቦታ ራማትሊሃይ ብሎ ጠራው። 18  ከዚያም በጣም ተጠማ፤ ወደ ይሖዋም እንዲህ ሲል ጮኸ፦ “ይህ ታላቅ መዳን በአገልጋይህ እጅ እንዲፈጸም ያደረግከው አንተ ነበርክ። ታዲያ አሁን በውኃ ጥም ልሙት? በእነዚህ ባልተገረዙ ሰዎች እጅስ ልውደቅ?” 19  በመሆኑም አምላክ በሊሃይ የሚገኝ አንድ ዓለት ነደለ፤ ውኃም ከዓለቱ መውጣት ጀመረ። እሱም በጠጣ ጊዜ መንፈሱ ተመለሰ፤ ብርታትም አገኘ። እስከ ዛሬ ድረስ በሊሃይ የሚገኘውን ያንን ቦታ ኤንሃቆሬ ሲል የጠራው ለዚህ ነው። 20  እሱም በፍልስጤማውያን ዘመን ለ20 ዓመት በእስራኤል ውስጥ ፈራጅ ሆኖ አገለገለ።

16  አንድ ቀን ሳምሶን ወደ ጋዛ ሄደ፤ በዚያም አንዲት ዝሙት አዳሪ አይቶ ወደ እሷ ገባ። 2  ከዚያም ጋዛውያን “ሳምሶን እዚህ መጥቷል” የሚል ወሬ ደረሳቸው። እነሱም ከበውት በከተማዋ በር ላይ ሌሊቱን ሙሉ አድፍጠው ሲጠባበቁ አደሩ። ለራሳቸውም “ጎህ ሲቀድ እንገድለዋለን” በማለት ሌሊቱን ሙሉ ድምፃቸውን አጥፍተው አደሩ። 3  ይሁንና ሳምሶን እስከ እኩለ ሌሊት ድረስ ተኛ። ከዚያም እኩለ ሌሊት ላይ ተነስቶ የከተማዋን በሮች ያዘ፤ በሮቹን ከነመቃኖቹና ከነመቀርቀሪያዎቹ ነቀለ። በትከሻው ከተሸከማቸውም በኋላ በኬብሮን ትይዩ እስከሚገኘው ተራራ አናት ድረስ ይዟቸው ወጣ። 4  ከዚህ በኋላ ሳምሶን በሶረቅ ሸለቆ የምትገኝ ደሊላ የምትባል አንዲት ሴት ወደደ። 5  የፍልስጤም ገዢዎችም ወደ እሷ ቀርበው እንዲህ አሏት፦ “እስቲ አታለሽ እንዲህ ያለ ከፍተኛ ጥንካሬ የሰጠው ምን እንደሆነ እንዲሁም እንዴት ልናሸንፈው፣ ልናስረውና በቁጥጥር ሥር ልናውለው እንደምንችል ለማወቅ ሞክሪ። ይህን ካደረግሽ እያንዳንዳችን 1,100 የብር ሰቅል እንሰጥሻለን።” 6  ከጊዜ በኋላም ደሊላ ሳምሶንን “የታላቅ ኃይልህ ሚስጥር ምን እንደሆነ እንዲሁም አንተን በምን ማሰርና በቁጥጥር ሥር ማዋል እንደሚቻል እስቲ ንገረኝ” አለችው። 7  ሳምሶንም “ገና እርጥብ በሆኑ ባልደረቁ ሰባት ጅማቶች ቢያስሩኝ እንደ ማንኛውም ሰው ደካማ እሆናለሁ” አላት። 8  በመሆኑም የፍልስጤም ገዢዎች ገና እርጥብ የሆኑ ያልደረቁ ሰባት ጅማቶች አመጡላት፤ እሷም በጅማቶቹ አሰረችው። 9  እነሱም በውስጠኛው ክፍል ውስጥ አድፍጠው ይጠባበቁ ነበር፤ እሷም “ሳምሶን፣ ፍልስጤማውያን መጡብህ!” ብላ ጮኸች። በዚህ ጊዜ ሳምሶን የተፈተለ የበፍታ ክር እሳት ሲነካው በቀላሉ እንደሚበጣጠስ ጅማቶቹን በጣጠሳቸው። የኃይሉም ሚስጥር ሊታወቅ አልቻለም። 10  ደሊላም ሳምሶንን “አሞኝተኸኛል፣ ደግሞም ዋሽተኸኛል። እሺ አሁን በምን ልትታሰር እንደምትችል እባክህ ንገረኝ” አለችው። 11  እሱም “ሥራ ላይ ባልዋሉ አዲስ ገመዶች ቢያስሩኝ እንደ ማንኛውም ሰው ደካማ እሆናለሁ” አላት። 12  ደሊላም አዲስ ገመዶች ወስዳ አሰረችው፤ ከዚያም “ሳምሶን፣ ፍልስጤማውያን መጡብህ!” ብላ ጮኸች። (በዚህ ጊዜ ሁሉ በውስጠኛው ክፍል ውስጥ አድፍጠው የሚጠባበቁ ሰዎች ነበሩ።) ሳምሶንም ገመዶቹን ልክ እንደ ክር ከእጆቹ ላይ በጣጠሳቸው። 13  ከዚህ በኋላ ደሊላ ሳምሶንን “አሁንም አሞኘኸኝ፤ ዋሸኸኝ። በምን ልትታሰር እንደምትችል ንገረኝ” አለችው። እሱም “የራስ ፀጉሬን ሰባት ጉንጉኖች በመሸመኛ ላይ ከድር ጋር አብረሽ ሸምኛቸው” አላት። 14  በመሆኑም ደሊላ ጉንጉኖቹን በሸማኔ ዘንግ አጠበቀቻቸው፤ ከዚያም “ሳምሶን፣ ፍልስጤማውያን መጡብህ!” ብላ ጮኸች። እሱም ከእንቅልፉ ነቃ፤ ዘንጉንና ድሩንም መዞ አወጣው። 15  እሷም “ልብህ ከእኔ ጋር ሳይሆን እንዴት ‘እወድሻለሁ’ ትለኛለህ? ይኸው ሦስት ጊዜ አሞኘኸኝ፤ የታላቁ ኃይልህን ሚስጥር አልነገርከኝም” አለችው። 16  ዕለት ዕለት ስለነዘነዘችውና ለጭንቀት ስለዳረገችው ሞቱን እስኪመኝ ድረስ ተመረረ። 17  በመጨረሻም የልቡን ሁሉ አውጥቶ እንዲህ ሲል ነገራት፦ “ከተወለድኩበት ጊዜ አንስቶ ለአምላክ ናዝራዊ ስለሆንኩ ራሴን ምላጭ ነክቶት አያውቅም። ፀጉሬን ከተላጨሁ ኃይሌን አጣለሁ፤ አቅምም አይኖረኝም፤ እንደ ሌሎች ሰዎች ሁሉ እሆናለሁ።” 18  ደሊላም ሳምሶን የልቡን ሁሉ አውጥቶ እንደነገራት ስታውቅ “የልቡን ሁሉ አውጥቶ ስለነገረኝ በቃ አሁን መምጣት ትችላላችሁ” በማለት የፍልስጤም ገዢዎችን ወዲያውኑ አስጠራቻቸው። የፍልስጤም ገዢዎችም ገንዘቡን ይዘው ወደ እሷ መጡ። 19  እሷም ሳምሶንን ጭኗ ላይ አስተኛችው፤ ሰውየውንም ጠርታ የራስ ፀጉሩን ሰባት ጉንጉኖች እንዲላጫቸው አደረገች። ከዚያ በኋላ ኃይሉ ከእሱ ስለተለየ በቁጥጥሯ ሥር አዋለችው። 20  እሷም “ሳምሶን፣ ፍልስጤማውያን መጡብህ!” አለችው። በዚህ ጊዜ ከእንቅልፉ ነቅቶ “እንደ ሌላው ጊዜ እወጣለሁ፤ ራሴንም ነፃ አደርጋለሁ” አለ። ሆኖም ይሖዋ እንደተወው አላወቀም ነበር። 21  በመሆኑም ፍልስጤማውያን ይዘው ዓይኖቹን አወጡ። ከዚያም ወደ ጋዛ ይዘውት በመውረድ ከመዳብ በተሠሩ ሁለት የእግር ብረቶች አሰሩት፤ እሱም እስር ቤት ውስጥ እህል ፈጪ ሆነ። 22  ሆኖም ተላጭቶ የነበረው የሳምሶን ፀጉር እንደገና ማደግ ጀመረ። 23  የፍልስጤም ገዢዎች “አምላካችን ጠላታችንን ሳምሶንን በእጃችን አሳልፎ ሰጠን!” በማለት ለአምላካቸው ለዳጎን ታላቅ መሥዋዕት ለመሠዋትና ለመደሰት አንድ ላይ ተሰብስበው ነበር። 24  ሕዝቡም ሳምሶንን ባዩት ጊዜ “አምላካችን ምድራችንን ያጠፋውንና ብዙ ወገኖቻችንን የገደለብንን ጠላታችንን በእጃችን አሳልፎ ሰጠን” በማለት አምላካቸውን አወደሱ። 25  እነሱም ልባቸው ሐሴት በማድረጉ “እስቲ ሳምሶንን ጥሩትና ትንሽ ያዝናናን” አሉ። በመሆኑም እንዲያዝናናቸው ሳምሶንን ከእስር ቤት ጠሩት፤ በዓምዶቹም መካከል አቆሙት። 26  ከዚያም ሳምሶን እጁን ይዞት የነበረውን ልጅ “ቤቱ የቆመባቸውን ዓምዶች አስይዘኝና ልደገፍባቸው” አለው። 27  (እንደ አጋጣሚ ሆኖ ቤቱ በወንዶችና በሴቶች ተሞልቶ ነበር። የፍልስጤም ገዢዎችም በሙሉ እዚያ ነበሩ፤ በተጨማሪም ሳምሶን ሕዝቡን ሲያዝናና ይመለከቱ የነበሩ 3,000 ወንዶችና ሴቶች ጣሪያው ላይ ነበሩ።) 28  ሳምሶንም እንዲህ በማለት ወደ ይሖዋ ጮኸ፦ “ሉዓላዊው ጌታ ይሖዋ ሆይ፣ እባክህ አስበኝ፤ አምላክ ሆይ፣ እባክህ ለአሁን ብቻ አንድ ጊዜ ብርታት ስጠኝና ከሁለቱ ዓይኖቼ ስለ አንዱ ፍልስጤማውያንን ልበቀላቸው።” 29  ከዚያም ሳምሶን ቤቱን ደግፈው ያቆሙትን መሃል ላይ የሚገኙትን ሁለቱን ዓምዶች፣ አንዱን በቀኝ እጁ ሌላውን ደግሞ በግራ እጁ አቅፎ ተደገፈባቸው። 30  እሱም “ከፍልስጤማውያን ጋር ልሙት!” ብሎ ጮኸ። ከዚያም ዓምዶቹን ባለ በሌለ ኃይሉ ገፋቸው፤ ቤቱም በገዢዎቹና በውስጡ በነበሩት ሰዎች ሁሉ ላይ ወደቀ። በመሆኑም ሳምሶን በሕይወት ሳለ ከገደላቸው ሰዎች ይልቅ በሞተበት ጊዜ የገደላቸው ሰዎች በለጡ። 31  በኋላም ወንድሞቹና የአባቱ ቤተሰቦች በሙሉ ሊወስዱት ወደዚያ ወረዱ። እነሱም ወስደው በጾራ እና በኤሽታዖል መካከል በሚገኘው በአባቱ በማኑሄ የመቃብር ስፍራ ቀበሩት። እሱም በእስራኤል ውስጥ ለ20 ዓመት ፈራጅ ሆኖ አገለገለ።

17  በኤፍሬም ተራራማ አካባቢ የሚኖር ሚክያስ የተባለ አንድ ሰው ነበር። 2  እሱም እናቱን እንዲህ አላት፦ “1,100 የብር ሰቅል ተወስዶብሽ የሰረቀውን ሰው ስትራገሚ ሰምቼ ነበር፤ ብሩ ያለው እኔ ጋ ነው። የወሰድኩት እኔ ነበርኩ።” በዚህ ጊዜ እናቱ “ልጄ፣ ይሖዋ ይባርክህ” አለችው። 3  በመሆኑም 1,100ውን የብር ሰቅል ለእናቱ መለሰላት፤ እናቱ ግን “የተቀረጸ ምስልና ከብረት የተሠራ ሐውልት እንዲሠራበት ለልጄ ስል ብሩን ከእጄ ለይሖዋ እቀድሰዋለሁ። ለአንተም መልሼ እሰጥሃለሁ” አለችው። 4  እሱም ብሩን ለእናቱ ከመለሰላት በኋላ እናቱ 200 የብር ሰቅል ወስዳ ለብር አንጥረኛው ሰጠችው። እሱም የተቀረጸ ምስልና ከብረት የተሠራ ሐውልት ሠራበት፤ እነሱም በሚክያስ ቤት ተቀመጡ። 5  ሚክያስ የተባለው ይህ ሰው የአማልክት ቤት ነበረው፤ እሱም ኤፉድና የተራፊም ቅርጻ ቅርጾች ሠራ፤ ከወንዶች ልጆቹም መካከል አንዱን ካህን ሆኖ እንዲያገለግለው ሾመው። 6  በዚያ ዘመን በእስራኤል ንጉሥ አልነበረም። እያንዳንዱም ሰው ለራሱ ትክክል መስሎ የታየውን ያደርግ ነበር። 7  በዚያ ጊዜ በይሁዳ በምትገኘው በቤተልሔም የሚኖር ከይሁዳ ቤተሰብ የሆነ አንድ ወጣት ነበር። እሱም ሌዋዊ ሲሆን በዚያ ለተወሰነ ጊዜ ተቀምጦ ነበር። 8  ይህም ሰው የሚኖርበት ስፍራ ለመፈለግ በይሁዳ የምትገኘውን የቤተልሔምን ከተማ ለቆ ሄደ። እየተጓዘም ሳለ በኤፍሬም ተራራማ አካባቢ ወደሚገኘው ወደ ሚክያስ ቤት ደረሰ። 9  ከዚያም ሚክያስ “ከየት ነው የመጣኸው?” ሲል ጠየቀው። እሱም መልሶ “በይሁዳ ከምትገኘው ከቤተልሔም የመጣሁ ሌዋዊ ነኝ፤ የምኖርበት ስፍራ ለመፈለግ እየሄድኩ ነው” አለው። 10  በመሆኑም ሚክያስ “እንግዲያው እኔ ጋ ተቀመጥ፤ እንደ አባትና  እንደ ካህንም ሆነህ አገልግለኝ። እኔ ደግሞ በዓመት አሥር የብር ሰቅል እንዲሁም ልብስና ምግብህን እሰጥሃለሁ” አለው። ስለዚህ ሌዋዊው ገባ። 11  በዚህ መንገድ ሌዋዊው ከሰውየው ጋር ለመኖር ተስማማ፤ ወጣቱም ከልጆቹ እንደ አንዱ ሆነለት። 12  በተጨማሪም ሚክያስ ሌዋዊውን ካህን ሆኖ እንዲያገለግለው ሾመው፤ እሱም በሚክያስ ቤት ኖረ። 13  ከዚያም ሚክያስ “ሌዋዊ፣ ካህን ስለሆነልኝ ይሖዋ መልካም እንደሚያደርግልኝ አሁን ተረድቻለሁ” አለ።

18  በዚያ ዘመን በእስራኤል ንጉሥ አልነበረም። በዚያ ጊዜ የዳናውያን ነገድ የሚሰፍርበት ርስት እየፈለገ ነበር፤ ምክንያቱም ዳናውያን እስከዚያ ጊዜ ድረስ በእስራኤል ነገዶች መካከል ርስት አልተሰጣቸውም ነበር። 2  ዳናውያን ከቤተሰባቸው መካከል ብቃት ያላቸውን አምስት ወንዶች መርጠው ምድሪቱን እንዲሰልሉና እንዲቃኙ ከጾራና ከኤሽታዖል ላኳቸው። እነሱንም “ሂዱ፣ ምድሪቱን ቃኙ” አሏቸው። እነሱም በኤፍሬም ተራራማ አካባቢ ወደሚገኘው ወደ ሚክያስ ቤት ሲደርሱ እዚያ አደሩ። 3  ወደ ሚክያስ ቤት በቀረቡም ጊዜ የወጣቱን ሌዋዊ ድምፅ ለዩት፤ በመሆኑም ወደ እሱ ገብተው “ለመሆኑ እዚህ ማን አመጣህ? ደግሞስ እዚህ ምን ትሠራለህ? እዚህ እንድትቆይ ያደረገህስ ምንድን ነው?” ብለው ጠየቁት። 4  እሱም መልሶ “ሚክያስ ይህን ይህን አደረገልኝ፤ ካህን ሆኜ እንዳገለግለውም ቀጠረኝ” አላቸው። 5  ከዚያም እነሱ “መንገዳችን የተቃና መሆን አለመሆኑን እባክህ አምላክን ጠይቅልን” አሉት። 6  ካህኑም “በሰላም ሂዱ። በመንገዳችሁ ሁሉ ይሖዋ ከእናንተ ጋር ነው” አላቸው። 7  ስለሆነም አምስቱ ሰዎች ጉዟቸውን በመቀጠል ወደ ላይሽ መጡ። የከተማዋም ሰዎች ልክ እንደ ሲዶናውያን ራሳቸውን ችለው እንደሚኖሩ ተመለከቱ። እነዚህ ሰዎች ያለምንም ስጋት ተረጋግተው የተቀመጡ ከመሆናቸውም ሌላ በምድሪቱ ላይ እነሱን የሚያውክ ጨቋኝ ቅኝ ገዢ አልነበረም። በተጨማሪም የሚኖሩት ከሲዶናውያን ርቀው ነበር፤ ከማንም ጋር ምንም ዓይነት ግንኙነት አልነበራቸውም። 8  እነሱም በጾራና በኤሽታዖል ወደሚገኙት ወንድሞቻቸው በተመለሱ ጊዜ ወንድሞቻቸው “የሄዳችሁበት ጉዳይ እንዴት ሆነ?” በማለት ጠየቋቸው። 9  እነሱም እንዲህ ሲሉ መለሱ፦ “ምድሪቱ በጣም ጥሩ ምድር መሆኗን ስላየን ተነሱ፣ እንዝመትባቸው። ለምን ታመነታላችሁ? ገብታችሁ ምድሪቱን ለመውረስ አትዘግዩ። 10  እዚያ ስትደርሱ ያለምንም ስጋት የተቀመጠ ሕዝብ ታገኛላችሁ፤ ምድሪቱም በጣም ሰፊ ነች። አምላክም በምድር ላይ ያለ ማንኛውም ነገር የማይታጣበትን ስፍራ በእጃችሁ አሳልፎ ሰጥቷችኋል።” 11  ከዚያም ከዳናውያን ቤተሰብ የሆኑና ለጦርነት የታጠቁ 600 ሰዎች ከጾርና ከኤሽታዖል ተንቀሳቀሱ። 12  እነሱም ወጥተው በይሁዳ በምትገኘው በቂርያትየአሪም ሰፈሩ። ከቂርያትየአሪም በስተ ምዕራብ የሚገኘው ያ ስፍራ እስከ ዛሬ ድረስ ማሃነህዳን ተብሎ የሚጠራው በዚህ የተነሳ ነው። 13  ከዚያም ተነስተው ወደ ኤፍሬም ተራራማ አካባቢ ተጓዙ፤ ወደ ሚክያስም ቤት መጡ። 14  በኋላም ላይሽን ለመሰለል ሄደው የነበሩት አምስቱ ሰዎች ወንድሞቻቸውን “እነዚህ ቤቶች ውስጥ ኤፉድ፣ የተራፊም ቅርጻ ቅርጾች፣ የተቀረጸ ምስልና ከብረት የተሠራ ሐውልት እንዳለ ታውቃላችሁ? እንግዲህ ምን ማድረግ እንዳለባችሁ አስቡ” አሏቸው። 15  እነሱም በሚክያስ ቤት ወደሚገኘው ወደ ወጣቱ ሌዋዊ ቤት ጎራ ብለው ስለ ደህንነቱ ጠየቁት። 16  በዚህ ጊዜ ሁሉ ለጦርነት የታጠቁት 600ዎቹ የዳን ሰዎች መግቢያው በር ላይ ቆመው ነበር። 17  ምድሪቱን ለመሰለል ሄደው የነበሩት አምስቱ ሰዎችም የተቀረጸውን ምስል፣ ኤፉዱን፣ የተራፊም ቅርጻ ቅርጾቹንና ከብረት የተሠራውን ምስል ለመውሰድ ወደ ውስጥ ገቡ። (ካህኑም ለጦርነት ከታጠቁት 600 ሰዎች ጋር መግቢያው በር ላይ ቆሞ ነበር።) 18  እነሱም ወደ ሚክያስ ቤት ገብተው የተቀረጸውን ምስል፣ ኤፉዱን፣ የተራፊም ቅርጻ ቅርጾቹንና ከብረት የተሠራውን ምስል ወሰዱ። ካህኑም “ምን እያደረጋችሁ ነው?” አላቸው። 19  እነሱ ግን እንዲህ አሉት፦ “ዝም በል። ምንም ቃል አትናገር፤ ይልቅስ ከእኛ ጋር ሄደህ አባትና ካህን ሁነን። ለአንድ ሰው ቤት ካህን ብትሆን ይሻልሃል ወይስ በእስራኤል ለሚገኝ አንድ ነገድና ቤተሰብ ካህን ብትሆን?” 20  በዚህ ጊዜ የካህኑ ልብ ደስ ተሰኘ፤ እሱም ኤፉዱን፣ የተራፊም ቅርጻ ቅርጾቹንና የተቀረጸውን ምስል ይዞ ከሕዝቡ ጋር ሄደ። 21  ከዚያም ልጆቹን፣ ከብቶቹንና ውድ የሆኑትን ነገሮች ከፊት አስቀድመው ጉዟቸውን ለመቀጠል ተነሱ። 22  ከሚክያስ ቤት የተወሰነ መንገድ ርቀው ከሄዱም በኋላ በሚክያስ ቤት አቅራቢያ በሚገኙ ቤቶች ውስጥ የሚኖሩ ሰዎች አንድ ላይ ተሰበሰቡ፤ ዳናውያንንም ተከታትለው ደረሱባቸው። 23  ከዚያም ጮኸው ሲጠሯቸው ዳናውያኑ ዞር በማለት ሚክያስን “ምን ሆነሃል? ተሰባስባችሁ የመጣችሁትስ ለምንድን ነው?” አሉት። 24  እሱም “የሠራኋቸውን አማልክቴን ወሰዳችሁ፤ ካህኑንም ይዛችሁ ሄዳችሁ። እንግዲህ ምን ቀረኝ? ታዲያ እንዴት ‘ምን ሆነሃል?’ ትሉኛላችሁ?” አላቸው። 25  በዚህ ጊዜ ዳናውያኑ “አትጩኽብን፤ አለዚያ የተቆጡ ሰዎች ጉዳት ያደርሱባችኋል፤ ይህም የገዛ ሕይወትህንና የቤተሰብህን ሕይወት ሊያሳጣህ ይችላል” አሉት። 26  ዳናውያኑም ጉዟቸውን ቀጠሉ፤ ሚክያስም እነሱ ከእሱ ይልቅ ብርቱዎች እንደሆኑ ስለተረዳ ተመልሶ ወደ ቤቱ ሄደ። 27  እነሱም ሚክያስ የሠራቸውን ነገሮችና የእሱን ካህን ከወሰዱ በኋላ ወደ ላይሽ ይኸውም ያለምንም ስጋት ተረጋግተው ይኖሩ ወደነበሩት ሰዎች ሄዱ። እነሱንም በሰይፍ መቷቸው፤ ከተማዋንም በእሳት አቃጠሉ። 28  ከተማዋ የምትገኘው ከሲዶና ርቃ ስለነበርና ነዋሪዎቿም ከማንኛውም ሕዝብ ጋር ምንም ዓይነት ግንኙነት ስላልነበራቸው ማንም የሚያድናት አልነበረም፤ ላይሽ የምትገኘው በቤትሬሆብ ባለው ሸለቋማ ሜዳ ላይ ነበር። እነሱም ከተማዋን ዳግመኛ ገንብተው በዚያ መኖር ጀመሩ። 29  በተጨማሪም ከተማዋን ለእስራኤል በተወለደለት በአባታቸው በዳን ስም ዳን ብለው ጠሯት። የከተማዋ የቀድሞ ስም ግን ላይሽ ነበር። 30  ከዚያም ዳናውያን የተቀረጸውን ምስል ለራሳቸው አቆሙት፤ የሙሴ ልጅ የሆነው የጌርሳም ልጅ ዮናታንና ወንዶች ልጆቹ የምድሪቱ ነዋሪዎች በግዞት እስከተወሰዱበት ጊዜ ድረስ የዳናውያን ነገድ ካህናት ሆኑ። 31  ሚክያስ የሠራውንም የተቀረጸ ምስል አቆሙት፤ ምስሉም የእውነተኛው አምላክ ቤት በሴሎ በነበረበት ጊዜ ሁሉ በዚያ ነበር።

19  በእስራኤል ንጉሥ ባልነበረበት በዚያ ዘመን በኤፍሬም ተራራማ አካባቢ ራቅ ብሎ በሚገኝ ስፍራ የሚኖር አንድ ሌዋዊ በይሁዳ ካለችው ከቤተልሔም አንዲት ቁባት አገባ። 2  ቁባቱ ግን ለእሱ ታማኝ አልነበረችም፤ ከዚያም ትታው በይሁዳ ባለችው ቤተልሔም ወደሚገኘው ወደ አባቷ ቤት ሄደች። እሷም በዚያ ለአራት ወር ተቀመጠች። 3  ባሏም እንድትመለስ ሊያግባባት ተነስቶ ወደ እሷ ሄደ፤ ወደዚያም የሄደው አገልጋዩንና ሁለት አህዮቹን ይዞ ነበር። እሷም ወደ አባቷ ቤት አስገባችው። አባቷም ባየው ጊዜ እሱን በማግኘቱ ተደሰተ። 4  ስለሆነም አማቱ ማለትም የወጣቷ አባት ሰውየውን ለሦስት ቀን እሱ ጋ እንዲቆይ አግባባው፤ እነሱም በሉ፣ ጠጡም፤ እሱም እዚያው አደረ። 5  በአራተኛው ቀን በማለዳ ለመሄድ ሲነሱ የወጣቷ አባት አማቹን “ብርታት እንድታገኙ ትንሽ እህል ቅመሱ፤ ከዚያ በኋላ ትሄዳላችሁ” አለው። 6  በመሆኑም ተቀመጡ፤ እነሱም አብረው በሉ፤ ጠጡም፤ ከዚያም የወጣቷ አባት ሰውየውን “እባክህ እዚሁ እደር፤ ልብህም ደስ ይበለው” አለው። 7  ሰውየውም ለመሄድ ሲነሳ አማቱ ይለምነው ነበር፤ ስለዚህ ዳግመኛ እዚያው አደረ። 8  በአምስተኛውም ቀን ለመሄድ በማለዳ ሲነሳ የወጣቷ አባት “ብርታት እንድታገኝ እባክህ ትንሽ እህል ቅመስ” አለው። እነሱም ቀኑ እስኪገባደድ ድረስ እዚያው ዋሉ፤ አብረውም ሲበሉ ቆዩ። 9  ሰውየውም ከቁባቱና ከአገልጋዩ ጋር ለመሄድ ሲነሳ አማቱ ማለትም የወጣቷ አባት እንዲህ አለው፦ “አሁን እኮ እየመሸ ነው! እባካችሁ እዚሁ እደሩ። ቀኑ እየተገባደደ ነው። እዚሁ እደሩና ልባችሁ ደስ ይበለው። ነገ በማለዳ ተነስታችሁ ትጓዛላችሁ፤ ወደ ቤታችሁም ትሄዳላችሁ።” 10  ሆኖም ሰውየው እዚያ ለማደር አልፈለገም፤ ስለሆነም ተነስቶ እስከ ኢያቡስ ማለትም እስከ ኢየሩሳሌም ድረስ ተጓዘ። ከእሱም ጋር ጭነት የተጫኑት ሁለቱ አህዮች፣ ቁባቱና አገልጋዩ ነበሩ። 11  ወደ ኢያቡስም በቀረቡ ጊዜ ቀኑ መሸትሸት ብሎ ነበር። በመሆኑም አገልጋዩ ጌታውን “ወደዚህች የኢያቡሳውያን ከተማ ጎራ ብለን ብናድር አይሻልም?” አለው። 12  ጌታው ግን “እስራኤላውያን ወዳልሆኑ ባዕድ ሰዎች ከተማ መግባት የለብንም። ከዚህ ይልቅ እስከ ጊብዓ ድረስ እንሂድ” አለው። 13  ከዚያም አገልጋዩን “ና፣ ከእነዚህ ስፍራዎች ወደ አንዱ ለመድረስ እንሞክር፤ ጊብዓ ወይም ራማ እናድራለን” አለው። 14  በመሆኑም ጉዟቸውን ቀጠሉ፤ የቢንያም ወደሆነችው ወደ ጊብዓ በተቃረቡም ጊዜ ፀሐይዋ መጥለቅ ጀመረች። 15  ስለዚህ በጊብዓ ለማደር ወደዚያ ጎራ አሉ። ገብተውም በከተማዋ አደባባይ ተቀመጡ፤ ሆኖም ሊያሳድራቸው ወደ ቤቱ የወሰዳቸው ማንም ሰው አልነበረም። 16  በመጨረሻም ምሽት ላይ ከእርሻ ሥራው እየተመለሰ ያለ አንድ አረጋዊ ሰው መጣ። ይህ ሰው የኤፍሬም ተራራማ አካባቢ ሰው ነበር፤ በጊብዓም መኖር ከጀመረ የተወሰነ ጊዜ ሆኖታል፤ የከተማዋ ነዋሪዎች ግን ቢንያማውያን ነበሩ። 17  አረጋዊውም ቀና ብሎ መንገደኛውን ሰው በከተማዋ አደባባይ ሲያየው “ወዴት ነው የምትሄደው? የመጣኸውስ ከየት ነው?” አለው። 18  እሱም መልሶ እንዲህ አለው፦ “እኛ በይሁዳ ከምትገኘው ቤተልሔም ተነስተን በኤፍሬም ተራራማ አካባቢዎች ራቅ ብሎ ወደሚገኝ ስፍራ እየተጓዝን ነው፤ እኔ የዚያ አካባቢ ሰው ነኝ። በይሁዳ ወደምትገኘው ቤተልሔም ሄጄ ነበር፤ አሁን ወደ ይሖዋ ቤት እየሄድኩ ነው፤ ይሁንና ወደ ቤቱ የሚያስገባኝ ሰው አላገኘሁም። 19  ለአህዮቻችን የሚሆን በቂ ገለባና ገፈራ አለን፤ በተጨማሪም ለእኔም ሆነ ለሴትየዋ እንዲሁም ለአገልጋያችን የሚሆን ምግብና የወይን ጠጅ አለን። ምንም የጎደለ ነገር የለም።” 20  ሆኖም አረጋዊው ሰው “ሰላም ለአንተ ይሁን! የሚያስፈልጋችሁን ማንኛውንም ነገር እኔ አሟላላችኋለሁ። ብቻ እዚህ አደባባይ ላይ አትደሩ” አለው። 21  ስለዚህ ወደ ቤቱ ይዞት ገባ፤ ለአህዮቹም ገፈራ ሰጣቸው። ሰዎቹም እግራቸውን ታጠቡ፤ በሉ፣ ጠጡም። 22  እነሱም እየተደሰቱ ሳለ በከተማዋ ውስጥ የሚኖሩ የተወሰኑ ጋጠወጥ ወንዶች ቤቱን ከበው እርስ በርስ እየተገፈታተሩ በሩን ይደበድቡ ጀመር፤ የቤቱ ባለቤት የሆነውንም አረጋዊ “ከእሱ ጋር የፆታ ግንኙነት እንድንፈጽም ቤትህ የገባውን ሰው ወደ ውጭ አውጣልን” ይሉት ነበር። 23  በዚህ ጊዜ የቤቱ ባለቤት ወደ እነሱ ወጥቶ እንዲህ አላቸው፦ “ወንድሞቼ ተዉ፤ ይህን መጥፎ ድርጊት አትፈጽሙ። እባካችሁ ይህ ሰው የእኔ እንግዳ ነው። እንዲህ ያለውን አሳፋሪ ድርጊት አትፈጽሙ። 24  ይኸው ድንግል የሆነች ልጄና የሰውየው ቁባት አሉ። እንግዲህ አሻፈረኝ ካላችሁ እነሱን ላውጣላችሁና ልታዋርዷቸው ትችላላችሁ። በዚህ ሰው ላይ ግን እንዲህ ያለውን አሳፋሪ ድርጊት አትፈጽሙ።” 25  ሰዎቹ ግን ሊሰሙት ፈቃደኞች አልሆኑም፤ በመሆኑም ሰውየው ቁባቱን ይዞ ወደ ውጭ አወጣላቸው። እነሱም ደፈሯት፤ እስኪነጋም ድረስ ሌሊቱን ሙሉ ሲጫወቱባት አደሩ። ከዚያም ጎህ ሲቀድ ለቀቋት። 26  ሴትየዋም በማለዳ መጥታ ጌታዋ ባለበት የሰውየው ቤት በር ላይ ተዘረረች፤ ብርሃን እስኪሆንም ድረስ እዚያው ወድቃ ቀረች። 27  በኋላም ጌታዋ ጉዞውን ለመቀጠል በጠዋት ተነስቶ የቤቱን በሮች ሲከፍት ሴትየዋ ማለትም ቁባቱ እጇ ደፉ ላይ ተዘርግቶ የቤቱ በር ላይ ወድቃ ተመለከተ። 28  እሱም “ተነሽ፤ እንሂድ” አላት። ነገር ግን ምንም መልስ አልነበረም። ከዚያም ሰውየው እሷን በአህያው ላይ አድርጎ ወደ ቤቱ ሄደ። 29  ቤቱም እንደደረሰ ቢላ አንስቶ ቁባቱን በአጥንቶቿ መገጣጠሚያ ላይ 12 ቦታ ቆራረጣት፤ ከዚያም ወደ እያንዳንዱ የእስራኤል ክልል አንድ ቁራጭ ላከ። 30  ይህን ያየ ሰው ሁሉ እንዲህ ይል ነበር፦ “እስራኤላውያን ከግብፅ ምድር ከወጡበት ጊዜ አንስቶ እስከ ዛሬዋ ዕለት ድረስ እንዲህ ያለ ነገር ፈጽሞ ታይቶም፣ ተሰምቶም አያውቅም። ይህን ጉዳይ በቁም ነገር አስቡበት፤ ተመካከሩበት፤ ከዚያም ምን መደረግ እንዳለበት ንገሩን።”

2  የይሖዋም መልአክ ከጊልጋል ወደ ቦኪም ወጣ፤ እንዲህም አለ፦ “ከግብፅ አውጥቼ ለአባቶቻችሁ ወደማልኩላቸው ምድር አስገባኋችሁ። በተጨማሪም እንዲህ አልኩ፦ ‘እኔ ከእናንተ ጋር የገባሁትን ቃል ኪዳን ፈጽሞ አላፈርስም። 2  እናንተም ከዚህች ምድር ነዋሪዎች ጋር ቃል ኪዳን አትግቡ፤ መሠዊያዎቻቸውንም አፈራርሱ።’ እናንተ ግን ቃሌን አልሰማችሁም። እንዲህ ያደረጋችሁት ለምንድን ነው? 3  በዚህም የተነሳ ‘እነሱን ከፊታችሁ አላስወጣቸውም፤ ለእናንተም ወጥመድ ይሆኑባችኋል፤ አማልክታቸውም ያታልሏችኋል’ አልኩ።” 4  የይሖዋም መልአክ ለእስራኤላውያን በሙሉ ይህን በተናገረ ጊዜ ሕዝቡ ድምፁን ከፍ አድርጎ አለቀሰ። 5  ስለሆነም የዚያን ስፍራ ስም ቦኪም አሉት፤ በዚያም ለይሖዋ መሥዋዕት አቀረቡ። 6  ኢያሱ ሕዝቡን ካሰናበተ በኋላ እያንዳንዱ እስራኤላዊ ምድሪቱን ለመውረስ ወደየርስቱ ሄደ። 7  ሕዝቡም ኢያሱ በሕይወት በነበረበት ዘመን ሁሉ እንዲሁም ከኢያሱ በኋላ በሕይወት በኖሩትና ይሖዋ ለእስራኤል ሲል ያደረገውን ታላቅ ነገር በሙሉ በተመለከቱት ሽማግሌዎች ዘመን ሁሉ ይሖዋን አገለገለ። 8  ከዚያም የይሖዋ አገልጋይ የሆነው የነዌ ልጅ ኢያሱ በ110 ዓመቱ ሞተ። 9  እነሱም ከጋአሽ ተራራ በስተ ሰሜን በኤፍሬም ተራራማ አካባቢ በሚገኘው ርስቱ በቲምናትሄረስ ቀበሩት። 10  ያም ትውልድ ሁሉ ወደ አያቶቹ ተሰበሰበ፤ ከእነሱም በኋላ ይሖዋንም ሆነ እሱ ለእስራኤል ያደረገውን ነገር የማያውቅ ሌላ ትውልድ ተነሳ። 11  በመሆኑም እስራኤላውያን በይሖዋ ፊት መጥፎ ነገር አደረጉ፤ ባአልንም አገለገሉ። 12  በዚህ መንገድ ከግብፅ ምድር ያወጣቸውን የአባቶቻቸውን አምላክ ይሖዋን ተዉ። በዙሪያቸው ያሉት ሕዝቦች የሚያመልኳቸውን ሌሎች አማልክት ተከተሉ፤ ለእነሱም በመስገድ ይሖዋን አስቆጡት። 13  ይሖዋን ትተው ባአልንና የአስታሮትን ምስሎች አገለገሉ። 14  በዚህ ጊዜ የይሖዋ ቁጣ በእስራኤል ላይ ነደደ፤ በመሆኑም ለሚዘርፏቸው ዘራፊዎች አሳልፎ ሰጣቸው። በዙሪያቸው ላሉ ጠላቶቻቸው ሸጣቸው፤ ከዚያ ወዲህ ጠላቶቻቸውን መቋቋም አልቻሉም። 15  ይሖዋ አስቀድሞ በተናገረውና ይሖዋ ለእነሱ በማለው መሠረት በሄዱበት ቦታ ሁሉ ጥፋት ያመጣባቸው ዘንድ የይሖዋ እጅ በእነሱ ላይ ነበር፤ እነሱም በከባድ ጭንቀት ተውጠው ነበር። 16  በመሆኑም ይሖዋ ከዘራፊዎቻቸው እጅ የሚያድኗቸውን መሳፍንት አስነሳላቸው። 17  እነሱ ግን መሳፍንቱን እንኳ ለመስማት ፈቃደኞች አልሆኑም፤ እንዲያውም ከሌሎች አማልክት ጋር አመነዘሩ፤ ለእነሱም ሰገዱ። የይሖዋን ትእዛዛት ያከብሩ የነበሩ አባቶቻቸው ከሄዱበት መንገድ ፈጥነው ዞር አሉ። እነሱ እንዳደረጉት ማድረግ ሳይችሉ ቀሩ። 18  ይሖዋ መሳፍንትን በሚያስነሳላቸው ጊዜ ሁሉ ይሖዋ ከመስፍኑ ጋር ይሆን ነበር፤ በመስፍኑም ዘመን ሁሉ ከጠላቶቻቸው እጅ ያድናቸው ነበር፤ ምክንያቱም ይሖዋ በሚጨቁኗቸውና በሚያንገላቷቸው ሰዎች የተነሳ ሲቃትቱ ያዝናል። 19  መስፍኑ በሚሞትበት ጊዜ ግን ሌሎች አማልክትን በመከተልና በማገልገል እንዲሁም ለእነሱ በመስገድ በድጋሚ ከአባቶቻቸው ይበልጥ መጥፎ ድርጊት ይፈጽማሉ። መጥፎ ሥራቸውን ያልተዉ ከመሆኑም ሌላ በእንቢተኝነታቸው ገፍተውበታል። 20  በመጨረሻም የይሖዋ ቁጣ በእስራኤል ላይ ነደደ፤ እንዲህም አለ፦ “ይህ ብሔር ከአባቶቻቸው ጋር የገባሁትን ቃል ኪዳን ስላፈረሰና ቃሌን ስላልሰማ 21  እኔም ኢያሱ በሞተ ጊዜ ሳያጠፋ ከተዋቸው ብሔራት መካከል አንዳቸውንም ከፊቱ አላባርርም። 22  ይህን የማደርገው እስራኤላውያን አባቶቻቸው እንዳደረጉት እነሱም በይሖዋ መንገድ በመሄድ መንገዱን ይጠብቁ እንደሆነና እንዳልሆነ ለመፈተን ነው።” 23  ስለዚህ ይሖዋ እነዚህ ብሔራት እዚያው እንዲኖሩ ፈቀደ። ወዲያውኑም አላስወጣቸውም፤ ለኢያሱም አሳልፎ አልሰጣቸውም።

20  በመሆኑም ከዳን አንስቶ እስከ ቤርሳቤህ ድረስ እንዲሁም በጊልያድ ምድር ያሉ እስራኤላውያን በሙሉ አንድ ላይ በመውጣት በምጽጳ በይሖዋ ፊት ተሰበሰቡ። 2  የሕዝቡና የእስራኤል ነገዶች አለቆች ሁሉ በእውነተኛው አምላክ ሕዝብ ጉባኤ መካከል ቦታ ቦታቸውን ይዘው ቆሙ፤ ሰይፍ የታጠቁት እግረኛ ወታደሮች 400,000 ነበሩ። 3  ቢንያማውያንም የእስራኤል ሰዎች ወደ ምጽጳ መውጣታቸውን ሰሙ። ከዚያም የእስራኤል ሰዎች “ይህ ክፉ ነገር እንዴት ሊፈጸም እንደቻለ እስቲ ንገሩን?” አሏቸው። 4  በዚህ ጊዜ የተገደለችው ሴት ባል የሆነው ሌዋዊ እንዲህ ሲል መለሰ፦ “እኔና ቁባቴ የቢንያም በሆነችው በጊብዓ ለማደር ወደዚያ መጥተን ነበር። 5  የጊብዓ ነዋሪዎችም በእኔ ላይ ተነሱብኝ፤ በሌሊት መጥተውም ቤቱን ከበቡ። ለመግደል ያሰቡት እኔን ነበር፤ ሆኖም ቁባቴን ደፈሯት፤ እሷም ሞተች። 6  እኔም የቁባቴን አስከሬን ወስጄ ቆራረጥኩት፤ ከዚያም ወደ እያንዳንዱ የእስራኤል ርስት ላክሁት፤ ምክንያቱም እነሱ በእስራኤል ውስጥ አሳፋሪና አስነዋሪ ድርጊት ፈጽመዋል። 7  እንግዲህ እናንተ እስራኤላውያን ሁሉ ይህን ጉዳይ በተመለከተ ያላችሁን ሐሳብና አስተያየት ስጡ።” 8  ከዚያም ሕዝቡ ሁሉ አንድ ላይ ሆኖ በመነሳት እንዲህ አለ፦ “ከመካከላችን ማንም ሰው ወደ ድንኳኑ አይሄድም ወይም ወደ ቤቱ አይመለስም። 9  እንግዲህ በጊብዓ ላይ የምናደርገው ይህ ነው፦ ዕጣ እናወጣና እንዘምትባታለን። 10  የቢንያም ግዛት የሆነችው የጊብዓ ነዋሪዎች በእስራኤል ውስጥ በፈጸሙት አሳፋሪ ድርጊት የተነሳ በእሷ ላይ ዘምቶ ተገቢውን እርምጃ ለሚወስደው ሠራዊት ስንቅ እንዲያዘጋጁ ከእስራኤል ነገዶች ሁሉ መካከል ከ100ው 10፣ ከ1,000ው 100፣ ከ10,000ው ደግሞ 1,000 ሰዎችን እንወስዳለን።” 11  በዚህ መንገድ የእስራኤል ሰዎች በሙሉ ግንባር በመፍጠር በከተማዋ ላይ በአንድነት ወጡ። 12  ከዚያም የእስራኤል ነገዶች ወደ ቢንያም ነገድ መሪዎች ሁሉ እንዲህ በማለት መልእክተኞችን ላኩ፦ “በመካከላችሁ የተፈጸመው ይህ ዘግናኝ ድርጊት ምንድን ነው? 13  በሉ አሁን በጊብዓ ያሉትን እነዚያን ጋጠወጥ ሰዎች እንድንገድላቸውና ክፉ የሆነውን ከእስራኤል መካከል እንድናስወግድ ሰዎቹን አሳልፋችሁ ስጡን።” ቢንያማውያን ግን ወንድሞቻቸውን እስራኤላውያንን ለመስማት ፈቃደኞች አልሆኑም። 14  ከዚያም ቢንያማውያን ከእስራኤል ሰዎች ጋር ለመዋጋት ከየከተሞቹ ወጥተው በጊብዓ ተሰባሰቡ። 15  ከተመረጡት 700 የጊብዓ ሰዎች በተጨማሪ በዚያ ቀን ሰይፍ የታጠቁ 26,000 ቢንያማውያን ከየከተሞቻቸው ተሰባሰቡ። 16  በሠራዊቱም መካከል የተመረጡ 700 ግራኞች ነበሩ። እያንዳንዳቸውም ድንጋይ ወንጭፈው ፀጉር እንኳ የማይስቱ ነበሩ። 17  የእስራኤል ሰዎች ደግሞ ቢንያምን ሳይጨምር ሰይፍ የታጠቁ 400,000 ሰዎች አሰባሰቡ፤ እያንዳንዳቸውም ልምድ ያላቸው ተዋጊዎች ነበሩ። 18  እነሱም አምላክን ለመጠየቅ ተነስተው ወደ ቤቴል ወጡ። ከዚያም የእስራኤል ሰዎች “ከቢንያማውያን ጋር ለሚደረገው ውጊያ ከመካከላችን ማን ቀድሞ ይውጣ?” ሲሉ ጠየቁ። ይሖዋም “ይሁዳ ቀድሞ ይውጣ” ሲል መለሰ። 19  ከዚያም እስራኤላውያን በማለዳ ተነስተው ጊብዓን ከበቡ። 20  የእስራኤል ሰዎችም ቢንያምን ለመውጋት ወጡ፤ የእስራኤል ሰዎች እነሱን ጊብዓ ላይ ለመውጋት የጦርነት አሰላለፍ ይዘው ቆሙ። 21  ቢንያማውያንም ከጊብዓ በመውጣት በዚያን ቀን ከእስራኤላውያን መካከል 22,000 ሰዎችን ገደሉ። 22  ሆኖም የእስራኤላውያን ሠራዊት ልክ እንደ መጀመሪያው ቀን የጦርነት አሰላለፍ ይዞ አሁንም እዚያው ቦታ ላይ በድፍረት ቆመ። 23  ከዚያም እስራኤላውያን ወጥተው እስኪመሽ ድረስ በይሖዋ ፊት አለቀሱ፤ ይሖዋንም “ከወንድሞቻችን ከቢንያም ሰዎች ጋር ለመዋጋት እንደገና እንውጣ?” በማለት ጠየቁ። ይሖዋም “አዎ፣ በእነሱ ላይ ውጡ” አላቸው። 24  በመሆኑም እስራኤላውያን በሁለተኛው ቀን ወደ ቢንያማውያን ተጠጉ። 25  ቢንያማውያንም በሁለተኛው ቀን እነሱን ለመግጠም ከጊብዓ ወጡ፤ ከእስራኤላውያንም መካከል ሰይፍ የታጠቁ ተጨማሪ 18,000 ሰዎችን ገደሉ። 26  በዚህ ጊዜ የእስራኤል ሰዎች በሙሉ ወደ ቤቴል ወጡ። በዚያም እያለቀሱ በይሖዋ ፊት ተቀመጡ፤ እንዲሁም በዚያ ቀን እስኪመሽ ድረስ ጾሙ፤ በይሖዋም ፊት የሚቃጠሉ መባዎችንና የኅብረት መባዎችን አቀረቡ። 27  ከዚያም የእስራኤል ሰዎች ይሖዋን ጠየቁ፤ ምክንያቱም በዚያ ዘመን የእውነተኛው አምላክ የቃል ኪዳን ታቦት የሚገኘው እዚያ ነበር። 28  የአሮን ልጅ፣ የአልዓዛር ልጅ ፊንሃስም በዚያ ዘመን በታቦቱ ፊት ያገለግል ነበር። እነሱም “ወንድሞቻችንን የቢንያምን ሰዎች ለመውጋት እንደገና እንውጣ ወይስ እንቅር?” ሲሉ ጠየቁ። ይሖዋም “በነገው ዕለት እነሱን በእጃችሁ አሳልፌ ስለምሰጣችሁ ውጡ” በማለት መለሰላቸው። 29  ከዚያም እስራኤላውያን በጊብዓ ዙሪያ አድፍጠው የሚጠባበቁ ሰዎች አስቀመጡ። 30  በሦስተኛውም ቀን እስራኤላውያን ቢንያማውያንን ለመውጋት ወጡ፤ እንደ ሌሎቹ ጊዜያት ሁሉ ጊብዓን ለመውጋት የጦርነት አሰላለፍ ይዘው ቆሙ። 31  ቢንያማውያንም ሠራዊቱን ለመግጠም በወጡ ጊዜ ከከተማዋ ራቁ። ከዚያም እንደ ሌሎቹ ጊዜያት ሁሉ በአውራ ጎዳናዎቹ ማለትም ወደ ቤቴልና ወደ ጊብዓ በሚወስዱት አውራ ጎዳናዎች ላይ በነበሩት ሰዎች ላይ ጥቃት በመሰንዘር የተወሰኑ ሰዎችን ገደሉ፤ ወደ 30 ገደማ የሚሆኑ የእስራኤል ሰዎችን በሜዳው ላይ ገደሉ። 32  በመሆኑም ቢንያማውያን “እንደ በፊቱ ሁሉ አሁንም ድል እያደረግናቸው ነው” አሉ። እስራኤላውያን ግን “እየሸሸን ከከተማው ርቀው ወደ አውራ ጎዳናዎቹ እንዲመጡ እናድርጋቸው” አሉ። 33  ስለሆነም የእስራኤል ሰዎች ሁሉ ከነበሩበት ተነስተው በመሄድ በዓልታማር ላይ የጦርነት አሰላለፍ ይዘው ቆሙ፤ በዚህ ጊዜ አድፍጠው የነበሩት እስራኤላውያን ተደብቀውበት ከነበረው ከጊብዓ አቅራቢያ ተንደርድረው ወጡ። 34  በዚህ መንገድ ከመላው እስራኤል የተውጣጡ 10,000 የተመረጡ ወንዶች ወደ ጊብዓ ፊት ለፊት መጡ፤ ከባድ ውጊያም ተካሄደ። ሆኖም ቢንያማውያን ጥፋት እያንዣበበባቸው መሆኑን አላወቁም ነበር። 35  ይሖዋ ቢንያምን በእስራኤል ፊት ድል አደረገው፤ በዚያም ቀን እስራኤላውያን ሰይፍ የታጠቁ 25,100 ቢንያማውያንን ገደሉ። 36  ይሁንና ቢንያማውያን የእስራኤል ሰዎች ከእነሱ ሲያፈገፍጉ ድል እያደረጓቸው ያሉ መስሏቸው ነበር፤ ሆኖም እስራኤላውያን ያፈገፈጉት በጊብዓ ላይ ባደፈጡት ሰዎች ተማምነው ነበር። 37  አድፍጠው የነበሩትም ሰዎች በፍጥነት እየተንደረደሩ ወደ ጊብዓ ሄዱ። ከዚያም በየቦታው ተሰራጭተው ከተማዋን በሙሉ በሰይፍ መቱ። 38  የእስራኤልም ሰዎች አድፍጠው በከተማዋ ላይ ጥቃት የሚሰነዝሩት ተዋጊዎች ከከተማዋ ጭስ እንዲወጣ በማድረግ ምልክት እንዲያሳዩአቸው ተስማምተው ነበር። 39  እስራኤላውያንም ከውጊያው ሲያፈገፍጉ የቢንያም ሰዎች ጥቃት በመሰንዘር ከእስራኤላውያን መካከል ወደ 30 ገደማ የሚሆኑ ሰዎችን ገደሉ፤ እነሱም “ልክ እንደ መጀመሪያው ውጊያ ሁሉ አሁንም ድል እያደረግናቸው መሆኑ ግልጽ ነው” ይሉ ነበር። 40  ሆኖም ምልክት ሆኖ የሚያገለግለው ጭስ እንደ ዓምድ በመሆን ከከተማዋ ይወጣ ጀመር። የቢንያምም ሰዎች ዞር ብለው ሲመለከቱ የመላ ከተማዋ ነበልባል ወደ ሰማይ ሲንቀለቀል አዩ። 41  ከዚያም የእስራኤል ሰዎች ወደ ኋላ ተመለሱ፤ የቢንያምም ሰዎች መጥፊያቸው እንደቀረበ ስላወቁ ተደናገጡ። 42  በመሆኑም ከእስራኤል ሰዎች በመሸሽ ወደ ምድረ በዳው ሄዱ፤ ሆኖም ከከተሞቹ የወጡትም ሰዎች በእነሱ ላይ ጥቃት መሰንዘር ስለጀመሩ ከውጊያው ማምለጥ አልቻሉም። 43  እነሱም ቢንያማውያኑን ከበቧቸው፤ ያለእረፍትም አሳደዷቸው። ከዚያም ጊብዓ ፊት ለፊት በስተ ምሥራቅ አቅጣጫ ባለው ስፍራ ደመሰሷቸው። 44  በመጨረሻም 18,000 የቢንያም ሰዎች ረገፉ፤ ሁሉም ኃያል ተዋጊዎች ነበሩ። 45  የቢንያም ሰዎችም ዞረው በምድረ በዳው ወደሚገኘው የሪሞን ዓለት ሸሹ፤ እስራኤላውያንም 5,000 ሰዎችን በአውራ ጎዳናዎቹ ላይ ገደሉባቸው፤ እስከ ጊድኦምም ድረስ አሳደዷቸው፤ በመሆኑም ተጨማሪ 2,000 ሰዎችን ገደሉ። 46  በዚያ ቀን የተገደሉት ሰይፍ የታጠቁ ቢንያማውያን ቁጥር በአጠቃላይ 25,000 ደረሰ፤ ሁሉም ኃያል ተዋጊዎች ነበሩ። 47  ሆኖም 600 ሰዎች በምድረ በዳው ወደሚገኘው የሪሞን ዓለት ሸሹ፤ በሪሞን ዓለትም ለአራት ወር ተቀመጡ። 48  የእስራኤልም ሰዎች በቢንያማውያን ላይ ተመልሰው በመምጣት ከሰው አንስቶ እስከ እንስሳ ድረስ በከተማዋ ውስጥ የቀረውን ሁሉ በሰይፍ መቱ። በተጨማሪም በመንገዳቸው ላይ ያገኟቸውን ከተሞች በሙሉ በእሳት አቃጠሉ።

21  የእስራኤል ሰዎች በምጽጳ ተሰብስበው “ከእኛ መካከል ማንም ሰው ሴት ልጁን ከቢንያም ወገን ለሆነ ሰው መዳር የለበትም” በማለት ተማምለው ነበር። 2  በመሆኑም እስራኤላውያን ወደ ቤቴል መጥተው በዚያ ድምፃቸውን ከፍ አድርገው አምርረው እያለቀሱ በእውነተኛው አምላክ ፊት እስከ ምሽት ድረስ ተቀመጡ። 3  እነሱም “የእስራኤል አምላክ ይሖዋ ሆይ፣ በእስራኤል ውስጥ እንዲህ ያለ ነገር እንዲከሰት ለምን ፈቀድክ? ዛሬ ከእስራኤል መካከል አንድ ነገድ እንዴት ይጥፋ?” ይሉ ነበር። 4  በማግስቱም ሕዝቡ በማለዳ ተነስቶ የሚቃጠሉ መባዎችንና የኅብረት መባዎችን ለማቅረብ በዚያ መሠዊያ ሠራ። 5  የእስራኤል ሰዎችም በምጽጳ በይሖዋ ፊት ያልተገኘ ሰው ሁሉ ያለምንም ጥርጥር መገደል አለበት በማለት በጥብቅ ተማምለው ስለነበር “ከእስራኤል ነገዶች ሁሉ መካከል በይሖዋ ፊት ለመሰብሰብ ያልወጣው ማን ነው?” በማለት ጠየቁ። 6  የእስራኤል ሰዎችም በወንድማቸው በቢንያም ላይ በደረሰው ነገር አዘኑ። እንዲህም አሉ፦ “እነሆ ዛሬ ከእስራኤል መካከል አንድ ነገድ ተቆርጧል። 7  እንግዲህ እኛ ሴት ልጆቻችንን ለእነሱ ላለመዳር በይሖዋ ምለናል፤ ታዲያ የተረፉት ወንዶች ሚስት ማግኘት እንዲችሉ ምን ብናደርግ ይሻላል?” 8  እነሱም “ከእስራኤል ነገዶች መካከል በምጽጳ በይሖዋ ፊት ለመቅረብ ያልወጣው የትኛው ነው?” በማለት ጠየቁ። ከኢያቢስጊልያድ ጉባኤው ወደነበረበት ሰፈር የመጣ ማንም ሰው አልነበረም። 9  ሕዝቡ በተቆጠረበት ጊዜ ከኢያቢስጊልያድ ነዋሪዎች መካከል አንድም ሰው እንዳልነበር ተገነዘቡ። 10  በመሆኑም ማኅበረሰቡ እጅግ ኃያል ከሆኑት ተዋጊዎች መካከል 12,000 ሰዎችን ወደዚያ ላከ። እንዲህም ሲሉ አዘዟቸው፦ “ሂዱ፤ የኢያቢስጊልያድን ነዋሪዎች በሰይፍ ምቱ፤ ሴቶችንና ልጆችንም እንኳ አታስቀሩ። 11  እንግዲህ እንዲህ አድርጉ፦ እያንዳንዱን ወንድ እንዲሁም ከወንድ ጋር የፆታ ግንኙነት ፈጽመው የሚያውቁ ሴቶችን ሁሉ ፈጽማችሁ አጥፉ።” 12  እነሱም ከኢያቢስጊልያድ ነዋሪዎች መካከል ከወንድ ጋር የፆታ ግንኙነት ፈጽመው የማያውቁ 400 ደናግል ሴቶችን አገኙ። እነሱንም በከነአን ምድር በሴሎ ወደሚገኘው ሰፈር አመጧቸው። 13  ከዚያም መላው ማኅበረሰብ በሪሞን በሚገኘው ዓለት ወዳሉት ቢንያማውያን መልእክት በመላክ የሰላም ጥሪ አቀረበላቸው። 14  በመሆኑም በዚህ ጊዜ ቢንያማውያን ወደ ምድራቸው ተመለሱ። ከኢያቢስጊልያድ ሴቶች መካከል በሕይወት እንዲተርፉ የተዉአቸውንም ሴቶች ሰጧቸው፤ ሆኖም በቂ ሴቶች አላገኙላቸውም። 15  ሕዝቡም ይሖዋ በእስራኤል ነገዶች መካከል ክፍፍል እንዲኖር በማድረጉ የተነሳ በቢንያማውያን ላይ በደረሰው ነገር አዘነ። 16  የማኅበረሰቡም ሽማግሌዎች “ቢንያማውያን ሴቶች በሙሉ ስላለቁ ለተረፉት ወንዶች ሚስት ለማግኘት ምን ብናደርግ ይሻላል?” አሉ። 17  እነሱም እንዲህ በማለት መለሱ፦ “ከእስራኤል መካከል አንድ ነገድ ሙሉ በሙሉ እንዳይጠፋ በሕይወት ለተረፉት ቢንያማውያን ርስት ሊኖራቸው ይገባል። 18  ሆኖም እኛ ሴቶች ልጆቻችንን ለእነሱ መዳር አይፈቀድልንም፤ ምክንያቱም የእስራኤል ሰዎች ‘ለቢንያም ልጁን የሚድር የተረገመ ነው’ ብለው ምለዋል።” 19  ከዚያም “ከቤቴል በስተ ሰሜንና ከቤቴል ወደ ሴኬም ከሚወስደው አውራ ጎዳና በስተ ምሥራቅ እንዲሁም ከለቦና በስተ ደቡብ በምትገኘው በሴሎ በየዓመቱ ለይሖዋ የሚከበር በዓል አለ” አሉ። 20  በመሆኑም የቢንያምን ሰዎች እንዲህ በማለት አዘዟቸው፦ “ሂዱና በወይን እርሻው ውስጥ አድፍጣችሁ ጠብቁ። 21  የሴሎ ወጣት ሴቶች ክብ ሠርተው ለመጨፈር ሲወጡ ስታዩ እያንዳንዳችሁ ከወይን እርሻው ውስጥ ወጥታችሁ ከሴሎ ወጣት ሴቶች መካከል ለራሳችሁ ሚስት ጠልፋችሁ ውሰዱ፤ ከዚያም ወደ ቢንያም ምድር ተመለሱ። 22  አባቶቻቸው ወይም ወንድሞቻቸው መጥተው በእኛ ላይ ስሞታ ቢያሰሙ እንዲህ እንላቸዋለን፦ ‘ባደረግነው ጦርነት ለእያንዳንዳቸው የሚሆኑ ሚስቶችን ማግኘት ስላልቻልን ለእነሱ ስትሉ ውለታ ዋሉልን፤ እናንተም ብትሆኑ ሴቶቹን ፈቅዳችሁ ስላልሰጣችኋቸው በጥፋተኝነት አትጠየቁም።’” 23  በመሆኑም የቢንያም ሰዎች እንደተባሉት አደረጉ፤ እያንዳንዳቸውም ከሚጨፍሩት ሴቶች መካከል ሚስቶችን ጠልፈው ወሰዱ። ከዚያም ወደየርስታቸው ተመልሰው በመሄድ ከተሞቻቸውን በድጋሚ ገንብተው በዚያ መኖር ጀመሩ። 24  በዚያን ጊዜ እስራኤላውያን እያንዳንዳቸው ወደየነገዳቸውና ወደየቤተሰባቸው በመሄድ ከዚያ አካባቢ ተበተኑ፤ እያንዳንዳቸውም ከዚያ ተነስተው ወደየርስታቸው ሄዱ። 25  በዚያ ዘመን በእስራኤል ንጉሥ አልነበረም። እያንዳንዱም ሰው ለራሱ ትክክል መስሎ የታየውን ያደርግ ነበር።

3  ይሖዋ ከከነአን ጋር በተደረገው ጦርነት ያልተካፈሉትን እስራኤላውያን ሁሉ እንዲፈትኗቸው ሲል በምድሪቱ ላይ እንዲኖሩ የፈቀደላቸው ብሔራት እነዚህ ናቸው 2  (ይህን ያደረገው ከዚህ በፊት ተዋግተው የማያውቁት በኋላ ላይ የመጡት የእስራኤላውያን ትውልዶች የውጊያ ልምድ እንዲያገኙ ነው)፦ 3  አምስቱ የፍልስጤም ገዢዎች፣ ከነአናውያን በሙሉ፣ ሲዶናውያን እንዲሁም ከበዓልሄርሞን ተራራ አንስቶ እስከ ሌቦሃማት ድረስ በሚዘልቀው የሊባኖስ ተራራ የሚኖሩት ሂዋውያን። 4  እነዚህ ብሔራት እስራኤላውያን ይሖዋ በሙሴ አማካኝነት ለአባቶቻቸው የሰጣቸውን ትእዛዛት ይጠብቁ እንደሆነና እንዳልሆነ ለማወቅ የእስራኤላውያን መፈተኛ ሆነው አገልግለዋል። 5  በመሆኑም እስራኤላውያን በከነአናውያን፣ በሂታውያን፣ በአሞራውያን፣ በፈሪዛውያን፣ በሂዋውያን እና በኢያቡሳውያን መካከል ይኖሩ ነበር። 6  እነሱም ሴቶች ልጆቻቸውን ያገቡ፣ የራሳቸውንም ሴቶች ልጆች ለእነሱ ወንዶች ልጆች ይድሩ የነበረ ሲሆን የእነሱን አማልክትም ማገልገል ጀመሩ። 7  ስለዚህ እስራኤላውያን በይሖዋ ፊት መጥፎ ነገር አደረጉ፤ አምላካቸውን ይሖዋንም ረሱ፤ ባአልንና የማምለኪያ ግንዶችን አገለገሉ። 8  በዚህ ጊዜ የይሖዋ ቁጣ በእስራኤል ላይ ነደደ፤ ለሜሶጶጣሚያው ንጉሥ ለኩሻንሪሻታይምም አሳልፎ ሸጣቸው። እስራኤላውያን ኩሻንሪሻታይምን ለስምንት ዓመት አገለገሉት። 9  ይሖዋ እንዲረዳቸው ወደ እሱ በጮኹም ጊዜ ይሖዋ እስራኤላውያንን እንዲያድናቸው የካሌብ ታናሽ ወንድም የሆነውን የቀናዝን ልጅ ኦትኒኤልን አዳኝ አድርጎ አስነሳው። 10  የይሖዋም መንፈስ በእሱ ላይ ወረደ፤ እሱም የእስራኤል መስፍን ሆነ። ለጦርነት በወጣም ጊዜ ይሖዋ የሜሶጶጣሚያውን ንጉሥ ኩሻንሪሻታይምን በእጁ አሳልፎ ሰጠው፤ እሱም በኩሻንሪሻታይም ላይ በረታበት። 11  ከዚያ በኋላ ምድሪቱ ለ40 ዓመት አረፈች። ከዚያም የቀናዝ ልጅ ኦትኒኤል ሞተ። 12  እስራኤላውያንም እንደገና በይሖዋ ፊት መጥፎ ነገር ማድረግ ጀመሩ። ስለዚህ ይሖዋ የሞዓብ ንጉሥ ኤግሎን በእስራኤላውያን ላይ እንዲበረታባቸው አደረገ፤ ምክንያቱም በይሖዋ ፊት መጥፎ ነገር አድርገው ነበር። 13  በተጨማሪም አሞናውያንንና አማሌቃውያንን በእነሱ ላይ አመጣባቸው። እነሱም በእስራኤላውያን ላይ ጥቃት በመሰንዘር የዘንባባ ዛፎች ከተማን ያዙ። 14  እስራኤላውያንም የሞዓብን ንጉሥ ኤግሎንን 18 ዓመት አገለገሉ። 15  ከዚያም እስራኤላውያን ይሖዋ እንዲረዳቸው ወደ እሱ ጮኹ፤ ይሖዋም ግራኝ የሆነውን ቢንያማዊውን የጌራን ልጅ ኤሁድን አዳኝ አድርጎ አስነሳላቸው። ከጊዜ በኋላ እስራኤላውያን በእሱ በኩል ለሞዓብ ንጉሥ ለኤግሎን ግብር ላኩ። 16  በዚህ ጊዜ ኤሁድ ርዝመቱ አንድ ክንድ የሆነ በሁለት በኩል ስለት ያለው ሰይፍ ሠርቶ ከልብሱ ሥር በቀኝ ጭኑ ላይ አሰረው። 17  ከዚያም ግብሩን ለሞዓብ ንጉሥ ለኤግሎን አቀረበ። ኤግሎን በጣም ወፍራም ነበር። 18  ኤሁድ ግብሩን ሰጥቶ እንደጨረሰ ግብሩን ተሸክመው የመጡትን ሰዎች አሰናበታቸው። 19  እሱ ግን በጊልጋል የሚገኙት የተቀረጹ ምስሎች ጋ ሲደርስ ተመልሶ በመሄድ “ንጉሥ ሆይ፣ በሚስጥር የምነግርህ አንድ መልእክት አለኝ” አለ። ንጉሡም “እስቲ አንዴ ጸጥታ!” አለ። በዚህ ጊዜ አገልጋዮቹ ሁሉ ጥለውት ወጡ። 20  ንጉሡ፣ ሰገነት ላይ በሚገኘው ቀዝቀዝ ያለ የግል ክፍሉ ውስጥ ብቻውን ተቀምጦ ሳለ ኤሁድ ወደ እሱ ቀረበ። ከዚያም ኤሁድ “ከአምላክ ዘንድ ለአንተ የመጣ መልእክት አለኝ” አለው። በዚህ ጊዜ ንጉሡ ከዙፋኑ ተነሳ። 21  ስለዚህ ኤሁድ ግራ እጁን ሰዶ በቀኝ ጭኑ በኩል የነበረውን ሰይፍ በመምዘዝ በንጉሡ ሆድ ውስጥ ሻጠው። 22  ከስለቱ በኋላም እጀታው ሆዱ ውስጥ ገባ፤ ኤሁድ ሰይፉን ከሆዱ መልሶ ስላላወጣው ስለቱ በስብ ተሸፈነ፤ ፈርሱም ተዘረገፈ። 23  ኤሁድም በበረንዳው በኩል ወጣ፤ ሰገነት ላይ ያለውን ክፍል በሮች ግን ዘግቶ ቆልፏቸው ነበር። 24  እሱም ከሄደ በኋላ አገልጋዮቹ መጥተው ሲያዩ ሰገነት ላይ ያለው ክፍል በሮች ተቆልፈው ነበር። በመሆኑም “ቀዝቀዝ ባለው ውስጠኛ ክፍል እየተጸዳዳ ይሆናል” አሉ። 25  እነሱም እስኪያፍሩ ድረስ ጠበቁ፤ ሆኖም ሰገነት ላይ የሚገኘውን ክፍል በሮች እንዳልከፈተ ባዩ ጊዜ ቁልፉን ወስደው በሮቹን ከፈቱ፤ በዚያም ጌታቸው ሞቶ ወለል ላይ ተዘርሮ ተመለከቱ! 26  ኤሁድ ግን እነሱ ቆመው ሲጠባበቁ ሳለ አመለጠ፤ በተቀረጹት ምስሎች በኩል አድርጎም በሰላም ወደ ሰኢራ ደረሰ። 27  እዚያም እንደደረሰ በኤፍሬም ተራራማ አካባቢ ቀንደ መለከት ነፋ፤ እስራኤላውያንም ከተራራማው አካባቢ ወጥተው በእሱ መሪነት አብረውት ወረዱ። 28  ከዚያም “ይሖዋ ጠላቶቻችሁን ሞዓባውያንን በእጃችሁ አሳልፎ ስለሰጣችሁ ተከተሉኝ” አላቸው። እነሱም ተከትለውት በመሄድ ሞዓባውያን እንዳይሻገሩ የዮርዳኖስን መልካዎች ያዙባቸው፤ አንድም ሰው እንዲሻገር አልፈቀዱም። 29  በዚያን ጊዜም ጠንካራና ጀግና የሆኑ 10,000 ሞዓባውያንን ገደሉ፤ አንድም ሰው አላመለጠም። 30  በዚያ ቀን ሞዓብ በእስራኤል እጅ ተንበረከከ፤ ምድሪቱም ለ80 ዓመት አረፈች። 31  ከእሱ በኋላ፣ 600 ፍልስጤማውያንን በከብት መውጊያ የገደለው የአናት ልጅ ሻምጋር ተነሳ፤ እሱም እስራኤልን አዳነ።

4  ሆኖም ኤሁድ ከሞተ በኋላ እስራኤላውያን እንደገና በይሖዋ ፊት መጥፎ ነገር አደረጉ። 2  በመሆኑም ይሖዋ በሃጾር ሆኖ ይገዛ ለነበረው ለከነአን ንጉሥ ለያቢን አሳልፎ ሸጣቸው። የሠራዊቱም አለቃ በሃሮሼትጎይም የሚኖረው ሲሳራ ነበር። 3  ያቢን የብረት ማጭድ የተገጠመላቸው 900 የጦር ሠረገሎች ስለነበሩትና ለ20 ዓመት ክፉኛ ስለጨቆናቸው እስራኤላውያን ወደ ይሖዋ ጮኹ። 4  በዚያን ጊዜ የላጲዶት ሚስት ነቢዪቱ ዲቦራ በእስራኤል ውስጥ ፈራጅ ሆና ታገለግል ነበር። 5  እሷም በኤፍሬም ተራራማ አካባቢ፣ በራማና በቤቴል መካከል ባለው የዲቦራ ዘንባባ ዛፍ ሥር ትቀመጥ ነበር፤ እስራኤላውያንም ለፍርድ ወደ እሷ ይወጡ ነበር። 6  እሷም የአቢኖዓምን ልጅ ባርቅን ከቃዴሽንፍታሌም አስጠርታ እንዲህ አለችው፦ “የእስራኤል አምላክ ይሖዋ እንዲህ የሚል ትእዛዝ ሰጥቶ የለም? ‘ሂድና ወደ ታቦር ተራራ ዝመት፤ ከአንተም ጋር ከንፍታሌምና ከዛብሎን 10,000 ወንዶችን ውሰድ። 7  እኔም የያቢን ሠራዊት አለቃ የሆነውን ሲሳራን ከጦር ሠረገሎቹና ከሠራዊቱ ጋር ወደ ቂሾን ጅረት ወደ አንተ አመጣዋለሁ፤ እሱንም በእጅህ አሳልፌ እሰጥሃለሁ።’” 8  በዚህ ጊዜ ባርቅ “አብረሽኝ የምትሄጂ ከሆነ እሄዳለሁ፤ አብረሽኝ የማትሄጂ ከሆነ ግን አልሄድም” አላት። 9  እሷም እንዲህ አለችው፦ “በእርግጥ አብሬህ እሄዳለሁ። ይሁንና ይሖዋ ሲሳራን በሴት እጅ አሳልፎ ስለሚሰጠው የምታካሂደው ዘመቻ ለአንተ ክብር አያስገኝልህም።” ከዚያም ዲቦራ ተነስታ ከባርቅ ጋር ወደ ቃዴሽ ሄደች። 10  ባርቅም ዛብሎንንና ንፍታሌምን ወደ ቃዴሽ ጠራቸው፤ 10,000 ሰዎችም የእሱን ዱካ ተከተሉ። ዲቦራም አብራው ወጣች። 11  እንደ አጋጣሚ ሆኖ ቄናዊው ሄቤር፣ የሙሴ አማት የሆባብ ዘሮች ከሆኑት ከቄናውያን ተለይቶ በቃዴሽ በሚገኘው በጻናኒም ትልቅ ዛፍ አጠገብ ድንኳኑን ተክሎ ነበር። 12  ከዚያም የአቢኖዓም ልጅ ባርቅ ወደ ታቦር ተራራ እንደወጣ ለሲሳራ ነገሩት። 13  ሲሳራም ወደ ቂሾን ጅረት ለመሄድ ወዲያውኑ የጦር ሠረገሎቹን በሙሉ ይኸውም የብረት ማጭድ የተገጠመላቸውን 900 የጦር ሠረገሎች እንዲሁም ከእሱ ጋር የነበረውን ሠራዊት ሁሉ ከሃሮሼትጎይም አሰባሰበ። 14  በዚህ ጊዜ ዲቦራ ባርቅን እንዲህ አለችው፦ “ይሖዋ ሲሳራን በእጅህ አሳልፎ የሚሰጥበት ቀን ይህ ስለሆነ ተነስ! ይሖዋ በፊትህ ቀድሞ ይወጣ የለም?” ባርቅም 10,000 ሰዎችን አስከትሎ ከታቦር ተራራ ወረደ። 15  ይሖዋም ሲሳራንና የጦር ሠረገሎቹን በሙሉ እንዲሁም ሠራዊቱን ሁሉ ግራ እንዲጋቡ አደረጋቸው፤ በባርቅም ሰይፍ አጠፋቸው። በመጨረሻም ሲሳራ ከሠረገላው ላይ ወርዶ በእግሩ መሸሽ ጀመረ። 16  ባርቅም የጦር ሠረገሎቹንና ሠራዊቱን እስከ ሃሮሼትጎይም ድረስ አሳደዳቸው። በመሆኑም የሲሳራ ሠራዊት በሙሉ በሰይፍ ወደቀ፤ አንድም የተረፈ ሰው አልነበረም። 17  ሆኖም ሲሳራ የቄናዊው የሄቤር ሚስት ወደሆነችው ወደ ኢያዔል ድንኳን በእግሩ ሸሸ፤ ምክንያቱም በሃጾር ንጉሥ በያቢንና በቄናዊው በሄቤር ቤት መካከል ሰላማዊ ግንኙነት ነበር። 18  ኢያዔልም ሲሳራን ልትቀበለው ወጣች፤ ከዚያም “ጌታዬ ና፤ ወደዚህ ግባ። አትፍራ” አለችው። በመሆኑም ወደ እሷ ድንኳን ገባ። እሷም ብርድ ልብስ አለበሰችው። 19  ከዚያም “እባክሽ ስለጠማኝ የምጠጣው ትንሽ ውኃ ስጪኝ” አላት። እሷም የወተት አቁማዳውን ፈትታ የሚጠጣውን ሰጠችው፤ ከዚያም በድጋሚ ሸፈነችው። 20  እሱም “ድንኳኑ በር ላይ ቁሚ፤ ማንም ሰው መጥቶ ‘እዚህ ሰው አለ?’ ብሎ ቢጠይቅሽ ‘የለም!’ በይ” አላት። 21  የሄቤር ሚስት ኢያዔል ግን የድንኳን ካስማና መዶሻ ወሰደች። ከዚያም ሲሳራ ደክሞት ድብን ያለ እንቅልፍ ወስዶት ሳለ በቀስታ ወደ እሱ ሄዳ ካስማውን ሰሪሳራዎቹ ላይ በመቸንከር ከመሬት ጋር አጣበቀችው። እሱም ሞተ። 22  ባርቅ ሲሳራን እያሳደደ ወደዚያ አካባቢ ሄደ፤ ኢያዔልም እሱን ለማግኘት ወጣች፤ ከዚያም “ና፣ የምትፈልገውን ሰው አሳይሃለሁ” አለችው። እሱም ከእሷ ጋር ወደ ውስጥ ገባ፤ ሲሳራንም ካስማው ሰሪሳራዎቹ ላይ እንደተቸነከረ ሞቶ አገኘው። 23  በመሆኑም አምላክ በዚያን ዕለት የከነአን ንጉሥ ያቢን ለእስራኤላውያን እንዲንበረከክ አደረገ። 24  እስራኤላውያን የከነአንን ንጉሥ ያቢንን እስኪያጠፉት ድረስ እጃቸው በከነአን ንጉሥ በያቢን ላይ ይበልጥ እየበረታ ሄደ።

5  በዚያን ቀን ዲቦራ ከአቢኖዓም ልጅ ከባርቅ ጋር ሆና ይህን መዝሙር ዘመረች፦ 2  “በእስራኤል ስላለው የተለቀቀ ፀጉር፣ሕዝቡም ፈቃደኛ ስለሆነ፣ይሖዋን አወድሱ! 3  እናንተ ነገሥታት ስሙ! እናንተ ገዢዎች ጆሯችሁን ስጡ! ለይሖዋ እዘምራለሁ። ለእስራኤል አምላክ ለይሖዋ የውዳሴ መዝሙር እዘምራለሁ። 4  ይሖዋ ሆይ፣ አንተ ከሴይር በወጣህ ጊዜ፣ከኤዶም ክልል እየገሰገስክ በመጣህ ጊዜ፣ምድር ተናወጠች፤ ሰማያትም ውኃ አወረዱ፤ደመናትም ውኃ አንዠቀዠቁ። 5  ተራሮች በይሖዋ ፊት ቀለጡ፣ሲናም ሳይቀር በእስራኤል አምላክ በይሖዋ ፊት ቀለጠ። 6  በአናት ልጅ በሻምጋር ዘመን፣በኢያዔል ዘመን ጎዳናዎቹ ጭር ያሉ ነበሩ፤ተጓዦችም በውስጥ ለውስጥ መንገዶች ይሄዱ ነበር። 7  እኔ ዲቦራ እስክነሳ ድረስ፣እኔ በእስራኤል እናት ሆኜ እስክነሳ ድረስ፣የመንደር ነዋሪዎች ከእስራኤል ደብዛቸው ጠፋ። 8  እነሱ አዳዲስ አማልክትን መረጡ፤በበሮቹም ላይ ጦርነት ነበር። በ40,000 የእስራኤል ወንዶች መካከል፣አንድ ጋሻ ወይም አንድ ጦር ሊታይ አልቻለም። 9  ልቤ ከእስራኤል አዛዦች፣ከሕዝቡ ጋር በፈቃደኝነት ከወጡት ጋር ነው። ይሖዋን አወድሱ! 10  እናንተ፣ ነጣ ባሉ ቡናማ አህዮች የምትጋልቡ፣እናንተ፣ ባማሩ ምንጣፎች ላይ የምትቀመጡ፣እናንተ፣ በመንገድ ላይ የምትሄዱ፣ይህን ልብ በሉ! 11  የውኃ ቀጂዎች ድምፅ በውኃ መቅጃው ስፍራ ተሰማ፤እነሱም በዚያ የይሖዋን የጽድቅ ሥራዎች፣በእስራኤል መንደሮች ውስጥ የሚኖሩ ሕዝቦቹን የጽድቅ ሥራዎች መተረክ ጀመሩ። የይሖዋም ሕዝቦች ወደ በሮቹ ወረዱ። 12  ዲቦራ ሆይ፣ ንቂ፣ ንቂ! ንቂ፣ ንቂ፣ መዝሙርም ዘምሪ! የአቢኖዓም ልጅ ባርቅ ሆይ፣ ተነስ! ምርኮኞችህን እየመራህ ሂድ! 13  የተረፉትም ሰዎች ወደ መኳንንቱ ወረዱ፤የይሖዋ ሕዝቦች ኃያላኑን ለመውጋት ወደ እኔ ወረዱ። 14   በሸለቆው የነበሩ ሰዎች ምንጫቸው ኤፍሬም ነበር፤ቢንያም ሆይ፣ እነሱ በሕዝቦችህ መካከል እየተከተሉህ ነው። ከማኪር አዛዦች፣ከዛብሎንም የመልማዮችን በትር የያዙ ሰዎች ወረዱ። 15  የይሳኮር መኳንንት ከዲቦራ ጋር ነበሩ፤እንደ ይሳኮር ሁሉ ባርቅም ከእሷ ጋር ነበር። እሱም በእግር ወደ ሸለቋማው ሜዳ ተላከ። የሮቤል ቡድኖች ልባቸው በእጅጉ አመንትቶ ነበር። 16  አንተ በመንታ ጭነት መካከል የተቀመጥከው ለምንድን ነው?ለመንጎቹ ዋሽንታቸውን ሲነፉ ለማዳመጥ ነው? የሮቤል ቡድኖች እንደሆነ ልባቸው በእጅጉ አመንትቷል። 17  ጊልያድ ከዮርዳኖስ ማዶ አርፎ ተቀምጧል፤ዳን ከመርከቦች ጋር የተቀመጠው ለምንድን ነው? አሴር በባሕር ዳርቻ ላይ ሥራ ፈቶ ተቀምጧል፤በወደቦቹም ላይ ይኖራል። 18  ዛብሎን እስከ ሞት ድረስ ሕይወቱን ለአደጋ የሚያጋልጥ ሕዝብ ነበር፤ንፍታሌምም ቢሆን በገላጣ ኮረብቶች ላይ ነው። 19  ነገሥታት መጡ፤ ተዋጉም፤በዚያን ጊዜ የከነአን ነገሥታት፣በመጊዶ ውኃዎች አጠገብ በታአናክ ተዋጉ። ምንም ብር ማርከው አልወሰዱም። 20  ከዋክብት ከሰማይ ተዋጉ፤በምሕዋራቸው ላይ ሆነው ከሲሳራ ጋር ተዋጉ። 21  የቂሾን ወንዝ፣ጥንታዊው ወንዝ፣ የቂሾን ወንዝ ጠራርጎ ወሰዳቸው። ነፍሴ ሆይ፣ ብርቱዎቹን ረገጥሽ። 22  የፈረሶች ኮቴ ሲረግጥ የተሰማው ያን ጊዜ ነበር፣ድንጉላ ፈረሶቹ በኃይል ይጋልቡ ነበር። 23  የይሖዋ መልአክ እንዲህ አለ፦ ‘መሮዝን እርገሙ፤ነዋሪዎቿንም እርገሙ፣ይሖዋን ለመርዳት አልመጡምና፣ይሖዋን ለመርዳት ከኃያላኑ ጋር አልመጡም።’ 24  የቄናዊው የሄቤር ሚስት ኢያዔልከሴቶች ሁሉ እጅግ የተባረከች ነች፤ በድንኳን ከሚኖሩ ሴቶች ሁሉ ይልቅ የተባረከች ነች። 25  ውኃ ጠየቀ፣ ወተት ሰጠችው። ለመኳንንት በሚቀርብበት ጎድጓዳ ሳህን እርጎ ሰጠችው። 26  እጇን ዘርግታ የድንኳን ካስማ አነሳች፣በቀኝ እጇም የሠራተኛ መዶሻ ያዘች። ሲሳራንም ቸነከረችው፣ ጭንቅላቱንም ፈረከሰችው፣ሰሪሳራውንም ተረከከችው፤ በሳችው። 27  እሱም በእግሮቿ መካከል ተደፋ፤ በወደቀበት በዚያው ቀረ፤በእግሮቿ መካከል ተደፋ፣ ወደቀ፤እዚያው በተደፋበት ተሸንፎ ቀረ። 28  አንዲት ሴት በመስኮት ተመለከተች፣የሲሳራ እናት በፍርግርጉ አጮልቃ ወደ ውጭ ተመለከተች፣‘የጦር ሠረገሎቹ ሳይመጡ ለምን ዘገዩ? የሠረገሎቹ ኮቴ ድምፅስ ምነው ይህን ያህል ዘገየ?’ 29  ጥበበኛ የሆኑት የተከበሩ ወይዛዝርቷ ይመልሱላታል፤አዎ፣ እሷም ለራሷ እንዲህ ትላለች፣ 30  ‘ያገኙትን ምርኮ እየተከፋፈሉ መሆን አለበት፣ለእያንዳንዱ ተዋጊ አንድ ልጃገረድ እንዲያውም ሁለት ልጃገረዶች፣ለሲሳራም ከምርኮው ላይ ቀለም የተነከሩ ልብሶች፣ አዎ ቀለም የተነከሩ ልብሶች፣ምርኮውን ለማረኩት ሰዎች አንገት፣ቀለም የተነከረ ባለ ጥልፍ ልብስ፣ እንዲያውም ሁለት ባለ ጥልፍ ልብስ እየተሰጠ ነው።’ 31  ይሖዋ ሆይ፣ ጠላቶችህ ሁሉ ይጥፉ፣አንተን የሚወዱ ግን ደምቃ እንደምትወጣ ፀሐይ ይሁኑ።” ከዚያ በኋላ ምድሪቱ ለ40 ዓመት አረፈች።

6  እስራኤላውያን ግን እንደገና በይሖዋ ፊት መጥፎ ነገር አደረጉ፤ በመሆኑም ይሖዋ ለሰባት ዓመት ለምድያማውያን አሳልፎ ሰጣቸው። 2  የምድያማውያን እጅ በእስራኤል ላይ በረታ። እስራኤላውያን በምድያማውያን የተነሳ በተራሮች ላይ፣ በዋሻዎች ውስጥና በቀላሉ በማይደረስባቸው ስፍራዎች ለመደበቂያ የሚሆኑ ቦታዎችን ለራሳቸው አዘጋጁ። 3  እነሱም ዘር በሚዘሩበት ጊዜ ሁሉ ምድያማውያን፣ አማሌቃውያንና የምሥራቅ ሰዎች ጥቃት ይሰነዝሩባቸው ነበር። 4  እንዲሁም በዙሪያቸው በመስፈር እስከ ጋዛ ድረስ ያለውን የምድሩን ሰብል ያጠፉ ነበር፤ ለእስራኤላውያን የሚበሉት ምንም ነገር አያስተርፉላቸውም፤ በግም ሆነ ከብት ወይም አህያ አያስቀሩላቸውም ነበር። 5  ምክንያቱም ከብቶቻቸውንና ድንኳኖቻቸውን ይዘው እንደ አንበጣ መንጋ ብዙ ሆነው ይመጡ ነበር፤ እነሱም ሆኑ ግመሎቻቸው ለቁጥር የሚያታክቱ ነበሩ፤ ወደዚያም የሚመጡት ምድሪቱን ለማጥፋት ነበር። 6  በመሆኑም እስራኤላውያን በምድያማውያን የተነሳ ለከፍተኛ ድህነት ተዳረጉ፤ እነሱም ይሖዋ እንዲረዳቸው መጮኽ ጀመሩ። 7  እስራኤላውያን በምድያማውያን የተነሳ ለእርዳታ ወደ ይሖዋ በጮኹ ጊዜ 8  ይሖዋ ነቢይ ላከላቸው፤ እሱም እንዲህ አላቸው፦ “የእስራኤል አምላክ ይሖዋ እንዲህ ይላል፦ ‘ከግብፅ አወጣኋችሁ፤ በዚህ መንገድ ከባርነት ቤት አላቀኳችሁ። 9  ከግብፅ እጅና ከሚጨቁኗችሁ ሁሉ ታደግኳችሁ፤ እነሱንም ከፊታችሁ በማባረር ምድራቸውን ሰጠኋችሁ። 10  እንዲሁም “እኔ አምላካችሁ ይሖዋ ነኝ። በምድራቸው ላይ የምትኖሩባቸው አሞራውያን የሚያመልኳቸውን አማልክት አትፍሩ” አልኳችሁ። እናንተ ግን ቃሌን አልሰማችሁም።’” 11  በኋላም የይሖዋ መልአክ መጥቶ በኦፍራ በሚገኘው በአቢዔዜራዊው በዮአስ ትልቅ ዛፍ ሥር ተቀመጠ። የዮአስም ልጅ ጌድዮን ከምድያማውያን ተደብቆ በወይን መጭመቂያው ስፍራ ስንዴ እየወቃ ነበር። 12  ከዚያም የይሖዋ መልአክ ተገለጠለትና “አንተ ኃያል ተዋጊ፣ ይሖዋ ከአንተ ጋር ነው” አለው። 13  ጌድዮንም እንዲህ አለው፦ “ይቅርታ ጌታዬ፤ ታዲያ ይሖዋ ከእኛ ጋር ከሆነ ይህ ሁሉ የሚደርስብን ለምንድን ነው? አባቶቻችን ‘ይሖዋ ከግብፅ ምድር አላወጣንም?’ እያሉ ይነግሩን የነበረው ድንቅ ሥራው ሁሉ የት አለ? አሁን ይሖዋ ትቶናል፤ ለምድያማውያንም እጅ አሳልፎ ሰጥቶናል።” 14  ይሖዋም ፊት ለፊቱ ቆመና እንዲህ አለው፦ “በል ባለህ ኃይል ሂድ፤ እስራኤልንም ከምድያማውያን እጅ ታድናለህ። የምልክህ እኔ አይደለሁም?” 15  ጌድዮንም መልሶ እንዲህ አለው፦ “ይሖዋ ሆይ፣ ይቅርታ አድርግልኝ፤ እኔ እንዴት እስራኤልን ላድን እችላለሁ? የእኔ ጎሳ እንደሆነ ከምናሴ ነገድ የመጨረሻው ነው፤ እኔም ብሆን በአባቴ ቤት ውስጥ እዚህ ግባ የምባል አይደለሁም።” 16  ሆኖም ይሖዋ “እኔ ከአንተ ጋር ስለምሆን ምድያማውያንን ልክ እንደ አንድ ሰው ትመታቸዋለህ” አለው። 17  ከዚያም ጌድዮን እንዲህ አለው፦ “እንግዲህ በፊትህ ሞገስ አግኝቼ ከሆነ ከእኔ ጋር እየተነጋገርክ ያለኸው አንተ ስለመሆንህ አንድ ምልክት አሳየኝ። 18  ደግሞም ተመልሼ መጥቼ ስጦታዬን በፊትህ እስካቀርብ ድረስ እባክህ ከዚህ አትሂድ” አለው። እሱም “እስክትመለስ ድረስ እዚሁ እጠብቅሃለሁ” አለው። 19  ጌድዮንም ገብቶ አንድ የፍየል ጠቦትና ከአንድ ኢፍ ዱቄት ቂጣ አዘጋጀ። ሥጋውን በቅርጫት፣ መረቁን ደግሞ በድስት አድርጎ ወደ እሱ ይዞ በመምጣት በትልቁ ዛፍ ሥር አቀረበለት። 20  የእውነተኛው አምላክ መልአክም “ሥጋውንና ቂጣውን ወስደህ እዚያ ባለው ዓለት ላይ አስቀምጣቸው፤ መረቁንም አፍስሰው” አለው። እሱም እንዲሁ አደረገ። 21  ከዚያም የይሖዋ መልአክ በእጁ ይዞት የነበረውን በትር ዘርግቶ በጫፉ ሥጋውንና ቂጣውን ነካ፤ በዚህ ጊዜ እሳት ከዓለቱ ወጥቶ ሥጋውንና ቂጣውን በላ። ከዚያም የይሖዋ መልአክ ከእይታው ተሰወረ። 22  በዚህ ጊዜ ጌድዮን የይሖዋ መልአክ እንደነበር አስተዋለ። ወዲያውኑም “ሉዓላዊው ጌታ ይሖዋ፣ የይሖዋን መልአክ ፊት ለፊት አይቻለሁና ወዮልኝ!” አለ። 23  ሆኖም ይሖዋ “ሰላም ለአንተ ይሁን። አትፍራ፤ አትሞትም” አለው። 24  ጌድዮንም በዚያ ለይሖዋ መሠዊያ ሠራ፤ መሠዊያውም እስከ ዛሬ ድረስ ‘ይሖዋ ሻሎም’ ተብሎ ይጠራል። አሁንም ድረስ የአቢዔዜራውያን በሆነችው በኦፍራ ይገኛል። 25  በዚያ ምሽት ይሖዋ ጌድዮንን እንዲህ አለው፦ “የአባትህ ንብረት የሆነውን ሰባት ዓመት የሞላውን ሁለተኛውን ወይፈን ውሰድ፤ የአባትህ የሆነውን የባአልን መሠዊያም አፈራርስ፤ አጠገቡም የሚገኘውን የማምለኪያ ግንድ ሰባብር። 26  በዚህ ምሽግ አናት ላይ ድንጋይ ደርድረህ ለአምላክህ ለይሖዋ መሠዊያ ከሠራህ በኋላ ሁለተኛውን ወይፈን ወስደህ በምትሰባብረው የማምለኪያ ግንድ እንጨት ላይ የሚቃጠል መባ አድርገህ አቅርበው።” 27  ስለዚህ ጌድዮን ከአገልጋዮቹ መካከል አሥር ሰዎችን ወስዶ ልክ ይሖዋ እንዳለው አደረገ። ይሁንና የአባቱን ቤትና የከተማዋን ሰዎች በጣም ስለፈራ ይህን ያደረገው በቀን ሳይሆን በሌሊት ነበር። 28  የከተማዋ ሰዎች በማግስቱ በማለዳ ሲነሱ የባአል መሠዊያ ፈራርሶ፣ አጠገቡ የነበረው የማምለኪያ ግንድም ተሰባብሮ እንዲሁም ሁለተኛው ወይፈን በተሠራው መሠዊያ ላይ ተሠውቶ ተመለከቱ። 29  እነሱም እርስ በርሳቸው “ይህን ያደረገው ማን ነው?” ተባባሉ። ሁኔታውንም ካጣሩ በኋላ “ይህን ያደረገው የዮአስ ልጅ ጌድዮን ነው” አሉ። 30  በመሆኑም የከተማዋ ሰዎች ዮአስን “ልጅህ የባአልን መሠዊያ ስላፈራረሰና አጠገቡ የነበረውን የማምለኪያ ግንድ ስለሰባበረ ወደዚህ አውጣው፤ መሞት አለበት” አሉት። 31  ከዚያም ዮአስ እሱን የሚቃወሙትን ሰዎች ሁሉ እንዲህ አላቸው፦ “ለባአል መሟገት ይኖርባችኋል? እሱን ለማዳን መሞከርስ ይገባችኋል? ለእሱ የሚሟገት ማንኛውም ሰው በዚህ ጠዋት መሞት ይገባዋል። እሱ አምላክ ከሆነ አንድ ሰው መሠዊያውን ስላፈረሰበት ለራሱ ይሟገት።” 32  እሱም “ባአል አንድ ሰው መሠዊያውን ስላፈረሰበት ለራሱ ይሟገት” በማለት ጌድዮንን በዚያ ቀን የሩባአል ብሎ ጠራው። 33  ምድያማውያን፣ አማሌቃውያንና የምሥራቅ ሰዎች በሙሉ ግንባር ፈጥረው ወደ ኢይዝራኤል ሸለቆ በመሻገር በዚያ ሰፈሩ። 34  የይሖዋም መንፈስ በጌድዮን ላይ ወረደ፤ እሱም ቀንደ መለከት ነፋ፤ አቢዔዜራውያንም እሱን በመደገፍ ተከትለውት ወጡ። 35  ከዚያም በመላው ምናሴ መልእክተኞችን ላከ፤ እነሱም እሱን በመደገፍ ተከትለውት ወጡ። በተጨማሪም ወደ አሴር፣ ወደ ዛብሎንና ወደ ንፍታሌም መልእክተኞችን ላከ፤ እነሱም ከእሱ ጋር ለመገናኘት ወጡ። 36  ከዚያም ጌድዮን እውነተኛውን አምላክ እንዲህ አለው፦ “ቃል በገባኸው መሠረት በእኔ አማካኝነት እስራኤልን የምታድን ከሆነ 37  ይኸው አውድማው ላይ የተባዘተ የበግ ፀጉር አስቀምጣለሁ። በዙሪያው ያለው ምድር በሙሉ ደረቅ ሆኖ የበግ ፀጉሩ ላይ ብቻ ጤዛ ከተገኘ ቃል በገባኸው መሠረት በእኔ አማካኝነት እስራኤልን እንደምታድን አውቃለሁ።” 38  ልክ እንደዚሁም ሆነ። በማግስቱ በማለዳ ተነስቶ የበግ ፀጉሩን ሲጨምቀው ከበግ ፀጉሩ ላይ የወጣው ውኃ በትልቅ ጎድጓዳ ሳህን ሙሉ ሆነ። 39  ሆኖም ጌድዮን እውነተኛውን አምላክ እንዲህ አለው፦ “እባክህ ቁጣህ በእኔ ላይ አይንደድ፤ አንድ ጊዜ ብቻ እንድናገር ፍቀድልኝ። ከበግ ፀጉሩ ጋር በተያያዘ አንድ ሌላ ሙከራ ብቻ ላድርግ። እባክህ የበግ ፀጉሩ ብቻ ደረቅ ሆኖ ምድሩ በሙሉ ጤዛ እንዲሆን አድርግ።” 40  በመሆኑም አምላክ በዚያ ሌሊት እንደዚሁ አደረገ፤ የበግ ፀጉሩ ብቻ ደረቅ ሆኖ ምድሩ በሙሉ ጤዛ ሆነ።

7  ከዚያም የሩባአል የተባለው ጌድዮንና ከእሱ ጋር የነበሩት ሰዎች በሙሉ በማለዳ ተነስተው በሃሮድ ምንጭ አጠገብ ሰፈሩ፤ የምድያማውያን ሰፈር ደግሞ ከእሱ በስተ ሰሜን በሞሬ ኮረብታ በሸለቋማው ሜዳ ላይ ይገኝ ነበር። 2  ይሖዋም ጌድዮንን እንዲህ አለው፦ “ምድያማውያንን በእጃቸው አሳልፌ እንዳልሰጥ አብረውህ ያሉት ሰዎች በጣም ብዙ ናቸው። ይህን ባደርግ እስራኤላውያን ‘የገዛ እጄ አዳነኝ’ ብለው ይታበዩብኛል። 3  በመሆኑም እባክህ ሕዝቡ በተሰበሰበበት ‘ከመካከላችሁ የፈራና የተሸበረ ካለ ወደ ቤት ይመለስ’ ብለህ ተናገር።” ስለዚህ ጌድዮን ፈተናቸው። በዚህ ጊዜ ከሕዝቡ መካከል 22,000 ሰዎች ወደ ቤታቸው ተመለሱና 10,000 ብቻ ቀሩ። 4  ይሖዋም እንደገና ጌድዮንን እንዲህ አለው፦ “አሁንም ሰዎቹ በጣም ብዙ ናቸው። በዚያ እነሱን እንድፈትንልህ ወደ ውኃው ይዘሃቸው ውረድ። እኔም ‘ይህ ከአንተ ጋር ይሄዳል’ የምልህ ከአንተ ጋር ይሄዳል፤ ‘ይህ ከአንተ ጋር አይሄድም’ የምልህ ግን ከአንተ ጋር አይሄድም።” 5  እሱም ሰዎቹን ወደ ውኃው ይዟቸው ወረደ። ከዚያም ይሖዋ ጌድዮንን “ልክ እንደ ውሻ ውኃውን በምላሱ እየጨለፈ የሚጠጣውን ሁሉ በጉልበታቸው ተንበርክከው ከሚጠጡት ለይ” አለው። 6  ውኃውን በእጃቸው እየጨለፉ የሚጠጡት ሰዎች ቁጥር 300 ነበር። የቀሩት ሰዎች ሁሉ ግን ውኃ ለመጠጣት በጉልበታቸው ተንበረከኩ። 7  ይሖዋም ጌድዮንን እንዲህ አለው፦ “ውኃውን በእጃቸው እየጨለፉ በጠጡት 300 ሰዎች አድናችኋለሁ፤ ምድያማውያንንም በእጃችሁ አሳልፌ እሰጣችኋለሁ። የቀሩት ሰዎች ሁሉ ግን ወደ ቤታቸው እንዲመለሱ አሰናብታቸው።” 8  በመሆኑም ከሕዝቡ ላይ ስንቃቸውንና ቀንደ መለከታቸውን ከተቀበሉ በኋላ ጌድዮን 300ዎቹን ብቻ አስቀርቶ ሌሎቹን እስራኤላውያን በሙሉ ወደ ቤታቸው አሰናበታቸው። የምድያማውያኑ ሰፈር የሚገኘው ከእሱ በታች በሸለቋማው ሜዳ ላይ ነበር። 9  በዚያ ምሽት ይሖዋ ጌድዮንን እንዲህ አለው፦ “ተነስ፤ በእጅህ አሳልፌ ስለሰጠሁህ በሰፈሩ ላይ ጥቃት ሰንዝር። 10  በሰፈሩ ላይ ጥቃት ለመሰንዘር ከፈራህ ግን ከአገልጋይህ ከፑራ ጋር ወደ ሰፈሩ ውረድ። 11  የሚናገሩትንም ነገር አዳምጥ፤ ከዚያም በሰፈሩ ላይ ጥቃት ለመሰንዘር ድፍረት ታገኛለህ።” ስለዚህ እሱና አገልጋዩ ፑራ ወርደው ሠራዊቱ ወደሰፈረበት ቦታ ተጠጉ። 12  ምድያማውያንና አማሌቃውያን እንዲሁም የምሥራቅ ሰዎች በሙሉ ሸለቋማውን ሜዳ ልክ እንደ አንበጣ መንጋ ወረውት ነበር፤ ግመሎቻቸውም በባሕር ዳር እንዳለ አሸዋ ለቁጥር የሚያታክቱ ነበሩ። 13  ጌድዮንም እዚያ ደረሰ፤ በዚህ ጊዜ አንድ ሰው ለጓደኛው እንዲህ በማለት አንድ ሕልም እየነገረው ነበር፦ “ያለምኩት ሕልም ይህ ነው። አንድ የገብስ ዳቦ እየተንከባለለ ወደ ምድያም ሰፈር መጣ። ከዚያም ወደ አንድ ድንኳን በመምጣት በኃይል መትቶ ጣለው። ድንኳኑንም ገለበጠው፤ ድንኳኑም መሬት ላይ ተነጠፈ።” 14  ጓደኛውም እንዲህ አለው፦ “ይሄማ ከዮአስ ልጅ ከእስራኤላዊው ከጌድዮን ሰይፍ በስተቀር ሌላ ምንም ሊሆን አይችልም። አምላክ ምድያማውያንንና ሰፈሩን በሙሉ በእጁ አሳልፎ ሰጥቶታል።” 15  ጌድዮንም ሕልሙንና ፍቺውን ሲሰማ ለአምላክ ሰገደ። ከዚያም ወደ እስራኤላውያን ሰፈር ተመልሶ “ተነሱ፤ ይሖዋ የምድያማውያንን ሰፈር በእጃችሁ አሳልፎ ሰጥቷችኋል” አላቸው። 16  በመቀጠልም 300ዎቹን ሰዎች በሦስት ቡድን ከፈላቸው፤ ለሁሉም ቀንደ መለከትና በውስጣቸው ችቦ ያለባቸው ትላልቅ ባዶ ማሰሮዎች ሰጣቸው። 17  ከዚያም እንዲህ አላቸው፦ “ልብ ብላችሁ ተመልከቱኝ፤ እኔ የማደርገውንም አድርጉ። ወደ ሰፈሩ ዳርቻ በምጠጋበት ጊዜ ልክ እኔ እንደማደርገው አድርጉ። 18  እኔና ከእኔ ጋር ያሉት ሁሉ ቀንደ መለከቶቻችንን ስንነፋ እናንተም በሰፈሩ ዙሪያ ሁሉ ቀንደ መለከቶቻችሁን ነፍታችሁ ‘ለይሖዋና ለጌድዮን!’ ብላችሁ ጩኹ።” 19  ከዚያም ጌድዮንና ከእሱ ጋር የነበሩት 100 ሰዎች በመካከለኛው ክፍለ ሌሊት መጀመሪያ ላይ ዘብ ጠባቂዎቹ ገና እንደተቀያየሩ ወደ ሰፈሩ ዳርቻ ተጠጉ። እነሱም ቀንደ መለከቶቻቸውን ነፉ፤ የያዟቸውንም ትላልቅ የውኃ ማሰሮዎች ሰባበሩ። 20  በዚህ ጊዜ ሦስቱም ቡድኖች ቀንደ መለከቶቻቸውን ነፉ፤ ትላልቆቹንም ማሰሮዎች ሰባበሩ። ችቦዎቹን በግራ እጃቸው ይዘው በቀኝ እጃቸው የያዟቸውን ቀንደ መለከቶች እየነፉ “የይሖዋና የጌድዮን ሰይፍ!” በማለት ጮኹ። 21  እያንዳንዱም ሰው በሰፈሩ ዙሪያ ቦታ ቦታውን ይዞ ቆሞ ነበር፤ ሠራዊቱም ሁሉ ሮጠ፤ እየጮኸም ሸሸ። 22  ሦስት መቶዎቹ ሰዎችም ቀንደ መለከቶቹን መንፋታቸውን ቀጠሉ፤ ይሖዋም በሰፈሩ ውስጥ ያለው እያንዳንዱ ሰው አንዱ በሌላው ላይ ሰይፉን እንዲመዝበት አደረገ፤ ሠራዊቱም በጸሬራህ አቅጣጫ እስከ ቤትሺጣ እንዲሁም ከጣባት አጠገብ እስከምትገኘው እስከ አቤልምሆላ ዳርቻ ድረስ ሸሸ። 23  እስራኤላውያንም ከንፍታሌም፣ ከአሴርና ከመላው ምናሴ ተጠርተው አንድ ላይ በመሰባሰብ ምድያማውያንን አሳደዷቸው። 24  ጌድዮንም በኤፍሬም ተራራማ አካባቢዎች ለሚኖሩ ሁሉ “በምድያማውያን ላይ ጥቃት ለመሰንዘር ውረዱ፤ እስከ ቤትባራ ድረስ ያሉትን ውኃዎችና ዮርዳኖስን ያዙ” ብለው እንዲነግሯቸው መልእክተኞችን ላከ። በመሆኑም የኤፍሬም ሰዎች በሙሉ ተጠሩ፤ እነሱም እስከ ቤትባራ ድረስ ያሉትን ውኃዎችና ዮርዳኖስን ያዙ። 25  በተጨማሪም ሁለቱን የምድያም መኳንንት ማለትም ኦሬብን እና ዜብን ያዙ፤ ኦሬብን በኦሬብ ዓለት ላይ ገደሉት፤ ዜብን ደግሞ በዜብ የወይን መጭመቂያ ላይ ገደሉት። ምድያማውያንንም ማሳደዳቸውን ተያያዙት፤ የኦሬብን እና የዜብን ጭንቅላት በዮርዳኖስ አካባቢ ወደነበረው ወደ ጌድዮን አመጡ።

8  ከዚያም የኤፍሬም ሰዎች ጌድዮንን “እንዴት እንዲህ ያለ ነገር ታደርግብናለህ? ከምድያማውያን ጋር ለመዋጋት ስትወጣ ያልጠራኸን ለምንድን ነው?” አሉት። የመረረ ጥልም ተጣሉት። 2  እሱ ግን እንዲህ አላቸው፦ “እናንተ ካደረጋችሁት ጋር ሲነጻጸር እኔ ምን አደረግኩ? የኤፍሬም ቃርሚያ ከአቢዔዜር የወይን መከር አይሻልም? 3  አምላክ የምድያማውያንን መኳንንት ኦሬብን እና ዜብን አሳልፎ የሰጠው ለእናንተ ነው፤ ታዲያ እናንተ ካደረጋችሁት ጋር ሲነጻጸር እኔ ምን አደረግኩ?” እነሱም በዚህ መንገድ ሲያነጋግራቸው ቁጣቸው በረደ። 4  ከዚያም ጌድዮን ወደ ዮርዳኖስ መጥቶ ወንዙን ተሻገረ። እሱም ሆነ ከእሱ ጋር የነበሩት 300 ሰዎች ደክሟቸው የነበረ ቢሆንም ጠላቶቻቸውን ከማሳደድ ወደኋላ አላሉም ነበር። 5  ስለዚህ ጌድዮን የሱኮትን ሰዎች “የምድያማውያን ነገሥታት የሆኑትን ዘባህን እና ጻልሙናን በማሳደድ ላይ ስለሆንኩና የሚከተሉኝም ሰዎች ስለደከማቸው እባካችሁ ዳቦ ስጧቸው” አላቸው። 6  የሱኮት መኳንንት ግን “ለሠራዊትህ ዳቦ የምንሰጠው ለመሆኑ የዘባህ እና የጻልሙና መዳፍ እጅህ ገብቷል?” አሉት። 7  በዚህ ጊዜ ጌድዮን “እንግዲያው ይሖዋ ዘባህን እና ጻልሙናን በእጄ አሳልፎ ሲሰጠኝ በምድረ በዳ እሾህና አሜኬላ ሥጋችሁን እተለትላለሁ” አላቸው። 8  ከዚያም ወደ ጰኑኤል ወጣ፤ ለእነሱም ተመሳሳይ ጥያቄ አቀረበላቸው፤ የጰኑኤል ሰዎችም የሱኮት ሰዎች የሰጡትን ዓይነት መልስ ሰጡት። 9  ስለዚህ የጰኑኤልንም ሰዎች “በሰላም በምመለስበት ጊዜ ይህን ግንብ አፈርሰዋለሁ” አላቸው። 10  በዚህ ጊዜ ዘባህ እና ጻልሙና ከሠራዊታቸው ጋር በቃርቆር ሰፍረው ነበር፤ የሠራዊቱም ቁጥር ወደ 15,000 ገደማ ነበር። ቀደም ሲል 120,000 የሚያህሉ ሰይፍ የታጠቁ ወንዶች ተገድለው ስለነበር ከመላው የምሥራቅ ሰዎች ሠራዊት የቀሩት እነዚህ ብቻ ነበሩ። 11  ጌድዮንም ከኖባህ እና ከዮግበሃ በስተ ምሥራቅ የሚኖሩ ዘላኖች የሚሄዱበትን መንገድ ተከትሎ ወጣ፤ የጠላት ሠራዊት ተዘናግቶ ባለበትም ወቅት በሰፈሩ ላይ ጥቃት ሰነዘረ። 12  ሁለቱ ምድያማውያን ነገሥታት ማለትም ዘባህ እና ጻልሙና በሸሹም ጊዜ አሳዶ ያዛቸው፤ መላውን ሠራዊትም አሸበረው። 13  ከዚያም የዮአስ ልጅ ጌድዮን ወደ ሄሬስ ሽቅብ በሚያስወጣው መንገድ በኩል አድርጎ ከውጊያው ተመለሰ። 14  እሱም በመንገድ ላይ የሱኮት ሰው የሆነ አንድ ወጣት ያዘ፤ እሱንም መረመረው። በመሆኑም ወጣቱ የሱኮት መኳንንትና ሽማግሌዎች የሆኑ የ77 ሰዎችን ስም ጻፈለት። 15  ጌድዮንም ወደ ሱኮት ሰዎች ሄዶ “‘ለደከሙት ሰዎችህ ዳቦ የምንሰጠው ለመሆኑ የዘባህ እና የጻልሙና መዳፍ እጅህ ገብቷል?’ በማለት የተሳለቃችሁብኝ ዘባህ እና ጻልሙና እነዚሁላችሁ” አላቸው። 16  ከዚያም የከተማዋን ሽማግሌዎች ወሰደ፤ በምድረ በዳ እሾህና አሜኬላም ለሱኮት ሰዎች ትምህርት ሰጣቸው። 17  እንዲሁም የጰኑኤልን ግንብ አፈረሰ፤ የከተማዋንም ሰዎች ገደለ። 18  ጌድዮንም ዘባህን እና ጻልሙናን “ለመሆኑ በታቦር የገደላችኋቸው ሰዎች ምን ዓይነት ነበሩ?” አላቸው። እነሱም መልሰው “እንደ አንተ ዓይነት ነበሩ፤ እያንዳንዳቸውም የንጉሥ ልጅ ይመስሉ ነበር” አሉት። 19  በዚህ ጊዜ “እነሱ የእናቴ ልጆች ወንድሞቼ ነበሩ። ሕያው በሆነው በይሖዋ እምላለሁ፣ በሕይወት ትታችኋቸው ቢሆን ኖሮ አልገድላችሁም ነበር” አላቸው። 20  ከዚያም የበኩር ልጁን የቴርን “ተነስ፤ ግደላቸው” አለው። ወጣቱ ግን ሰይፉን አልመዘዘም፤ ምክንያቱም ገና ወጣት ስለሆነ ፈርቶ ነበር። 21  በመሆኑም ዘባህ እና ጻልሙና “የሰው ማንነት የሚለካው በኃይሉ ስለሆነ አንተው ራስህ ተነስና ግደለን” አሉት። በመሆኑም ጌድዮን ተነስቶ ዘባህን እና ጻልሙናን ገደላቸው፤ በግመሎቻቸው አንገት ላይ የነበሩትንም የሩብ ጨረቃ ቅርጽ ያላቸው ጌጣጌጦች ወሰደ። 22  ከጊዜ በኋላም የእስራኤል ሰዎች ጌድዮንን “ከምድያማውያን እጅ ስለታደግከን አንተ፣ ልጆችህና የልጅ ልጆችህ ግዙን” አሉት። 23  ጌድዮን ግን “እኔ አልገዛችሁም፤ ልጄም ቢሆን አይገዛችሁም። የሚገዛችሁ ይሖዋ ነው” አላቸው። 24  ከዚያም ጌድዮን “አንድ ነገር ልጠይቃችሁ፦ እያንዳንዳችሁ በምርኮ ካገኛችሁት ላይ የአፍንጫ ሎቲዎችን ስጡኝ” አላቸው። (ምክንያቱም ድል የሆኑት ሕዝቦች እስማኤላውያን ስለነበሩ የወርቅ የአፍንጫ ሎቲዎች ነበሯቸው።) 25  እነሱም “በደስታ እንሰጣለን” አሉት። ከዚያም መጎናጸፊያ አነጠፉ፤ እያንዳንዱም ሰው በምርኮ ካገኘው ውስጥ የአፍንጫ ሎቲውን እዚያ ላይ ጣለ። 26  የሩብ ጨረቃ ቅርጽ ካላቸው ጌጣጌጦች፣ ከአንገት ሐብል ማጫወቻዎች፣ የምድያም ነገሥታት ይለብሷቸው ከነበሩት ቀይ ሐምራዊ ቀለም የተነከሩ የሱፍ ልብሶች እንዲሁም በግመሎቹ ላይ ከነበሩት የአንገት ጌጦች በተጨማሪ እንዲሰጡት የጠየቃቸው የወርቅ የአፍንጫ ሎቲዎች ክብደት 1,700 የወርቅ ሰቅል ነበር። 27  ጌድዮንም በወርቁ ኤፉድ ሠራ፤ ሰዎች እንዲያዩትም በከተማው በኦፍራ አስቀመጠው፤ እስራኤላውያንም በሙሉ በዚያ ከእሱ ጋር መንፈሳዊ ምንዝር ፈጸሙ፤ ኤፉዱም ለጌድዮንና ለቤተሰቡ ወጥመድ ሆነ። 28  በዚህ መንገድ ምድያማውያን ለእስራኤላውያን ተገዙ፤ ከዚያ በኋላም ተገዳድረዋቸው አያውቁም፤ በጌድዮን ዘመን ምድሪቱ ለ40 ዓመት አረፈች። 29  የዮአስ ልጅ የሩባአልም ወደ ቤቱ ተመልሶ በዚያ መኖሩን ቀጠለ። 30  ጌድዮንም ብዙ ሚስቶች ስለነበሩት 70 ወንዶች ልጆች ነበሩት። 31  በሴኬም የነበረችው ቁባቱም ወንድ ልጅ ወለደችለት፤ እሱም ስሙን አቢሜሌክ አለው። 32  የዮአስ ልጅ ጌድዮንም ዕድሜ ጠግቦ ሞተ፤ የአቢዔዜራውያን በሆነችው በኦፍራ በሚገኘው በአባቱ በዮአስ መቃብር ተቀበረ። 33  እስራኤላውያን ጌድዮን ከሞተ ብዙም ሳይቆይ እንደገና ከባአል ጋር መንፈሳዊ ምንዝር ፈጸሙ፤ ባአልበሪትንም አምላካቸው አደረጉት። 34  እስራኤላውያንም በዙሪያቸው ከነበሩት ጠላቶቻቸው ሁሉ እጅ የታደጋቸውን አምላካቸውን ይሖዋን አላስታወሱም፤ 35  እንዲሁም የሩባአል የተባለው ጌድዮን ለእስራኤል ያደረገውን ጥሩ ነገር ሁሉ አስበው ለቤተሰቡ ታማኝ ፍቅር አላሳዩም።

9  ከጊዜ በኋላ የየሩባአል ልጅ አቢሜሌክ በሴኬም ወደሚገኙት የእናቱ ወንድሞች ሄዶ እነሱንና የአያቱን ቤተሰብ በሙሉ እንዲህ አላቸው፦ 2  “እባካችሁ የሴኬምን መሪዎች ሁሉ እንዲህ ብላችሁ ጠይቋቸው፦ ‘70ዎቹ የየሩባአል ልጆች በሙሉ ቢገዟችሁ ይሻላችኋል ወይስ አንድ ሰው ቢገዛችሁ? ደግሞም እኔ የአጥንታችሁ ፍላጭ፣ የሥጋችሁ ቁራጭ መሆኔን አስታውሱ።’” 3  በመሆኑም የእናቱ ወንድሞች እሱን ወክለው ለሴኬም መሪዎች በሙሉ ይህንኑ ነገሯቸው፤ እነሱም “እሱ እኮ የገዛ ወንድማችን ነው” በማለት ልባቸው አቢሜሌክን ወደመከተል አዘነበለ። 4  እነሱም ከባአልበሪት ቤት 70 የብር ሰቅል ሰጡት፤ አቢሜሌክም ተከታዮቹ እንዲሆኑ በዚህ ገንዘብ ሥራ ፈቶችንና ወሮበሎችን ቀጠረበት። 5  ከዚያም በኦፍራ ወደሚገኘው ወደ አባቱ ቤት ሄዶ ወንድሞቹን ማለትም 70ዎቹን የየሩባአል ልጆች በአንድ ድንጋይ ላይ ገደላቸው። በሕይወት የተረፈው የሁሉም ታናሽ የሆነው የየሩባአል ልጅ ኢዮዓታም ብቻ ነበር፤ ምክንያቱም እሱ ተደብቆ ነበር። 6  ከዚያም የሴኬም መሪዎች ሁሉ እንዲሁም የቤትሚሎ ሰዎች በሙሉ በአንድነት ተሰብስበው በመሄድ አቢሜሌክን በትልቁ ዛፍ አጠገብ ይኸውም በሴኬም በነበረው ዓምድ አጠገብ አነገሡት። 7  ኢዮዓታምም ይህን በነገሩት ጊዜ ወዲያውኑ ሄዶ በገሪዛን ተራራ አናት ላይ ቆመ፤ ድምፁንም ከፍ አድርጎ እንዲህ አላቸው፦ “እናንተ የሴኬም መሪዎች እኔን ስሙኝ፤ ከዚያም አምላክ ይሰማችኋል። 8  “ከዕለታት አንድ ቀን ዛፎች በላያቸው የሚነግሥ ንጉሥ ለመቀባት ሄዱ። በመሆኑም የወይራ ዛፍን ‘በእኛ ላይ ንገሥ’ አሉት። 9  ሆኖም የወይራ ዛፍ ‘ሄጄ ከሌሎች ዛፎች በላይ ለመወዛወዝ ስል አምላክንና ሰዎችን ለማክበር የሚጠቀሙበትን ዘይቴን መስጠት ልተው?’ አላቸው። 10  ከዚያም ዛፎቹ የበለስን ዛፍ ‘መጥተህ በእኛ ላይ ንገሥ’ አሉት። 11  የበለስ ዛፍ ግን ‘ሄጄ ከሌሎች ዛፎች በላይ ለመወዛወዝ ስል ጣፋጭና መልካም ፍሬዬን መስጠት ልተው?’ አላቸው። 12  በመቀጠልም ዛፎቹ የወይን ተክልን ‘መጥተህ በእኛ ላይ ንገሥ’ አሉት። 13  የወይን ተክልም መልሶ ‘ሄጄ ከሌሎች ዛፎች በላይ ለመወዛወዝ ስል አምላክንና ሰዎችን የሚያስደስተውን አዲስ የወይን ጠጅ መስጠቴን ልተው?’ አላቸው። 14  በመጨረሻም ሌሎቹ ዛፎች ሁሉ የእሾህ ቁጥቋጦን ‘መጥተህ በእኛ ላይ ንገሥ’ አሉት። 15  በዚህ ጊዜ የእሾህ ቁጥቋጦው ዛፎቹን እንዲህ አላቸው፦ ‘በእናንተ ላይ ንጉሥ እንድሆን የምትቀቡኝ እውነት ከልባችሁ ከሆነ መጥታችሁ በጥላዬ ሥር ተጠለሉ። ካልሆነ ግን እሳት ከእሾህ ቁጥቋጦው ወጥቶ አርዘ ሊባኖሶችን ያቃጥል።’ 16  “ለመሆኑ አቢሜሌክን ንጉሥ ያደረጋችሁት በየዋህነትና በቅንነት ነው? ለየሩባአልና ለቤተሰቡ ጥሩነት አሳይታችኋል? የሚገባውን ውለታስ መልሳችሁለታል? 17  አባቴ ለእናንተ ሲል በተዋጋ ጊዜ እናንተን ከምድያማውያን እጅ ለመታደግ ሕይወቱን አደጋ ላይ ጥሏል። 18  እናንተ ግን ዛሬ በአባቴ ቤተሰብ ላይ ተነሳችሁ፤ 70 ልጆቹንም በአንድ ድንጋይ ላይ ገደላችኋቸው። ወንድማችሁ ስለሆነ ብቻ ከባሪያይቱ የወለደውን ልጁን አቢሜሌክን በሴኬም መሪዎች ላይ አነገሣችሁት። 19  በዛሬው ዕለት ለየሩባአልና ለቤተሰቡ ይህን ያደረጋችሁት በየዋህነትና በቅንነት ከሆነ በአቢሜሌክ ደስ ይበላችሁ፤ እሱም በእናንተ ደስ ይበለው። 20  ይህ ካልሆነ ግን እሳት ከአቢሜሌክ ወጥቶ የሴኬምን መሪዎችና ቤትሚሎን ያቃጥል፤ እንዲሁም እሳት ከሴኬም መሪዎችና ከቤትሚሎ ወጥቶ አቢሜሌክን ያቃጥል።” 21  ከዚያም ኢዮዓታም ወደ በኤር ሸሽቶ አመለጠ፤ በወንድሙ በአቢሜሌክ የተነሳም በዚያ ኖረ። 22  አቢሜሌክም በእስራኤል ላይ ሦስት ዓመት ገዛ። 23  ከዚያም አምላክ በአቢሜሌክና በሴኬም መሪዎች መካከል ቅራኔ እንዲፈጠር አደረገ፤ እነሱም በአቢሜሌክ ላይ ተንኮል አሴሩበት። 24  ይህም የሆነው ወንድሞቹን የገደለውን አቢሜሌክንና ወንድሞቹን እንዲገድል የረዱትን የሴኬምን መሪዎች በሞቱት ሰዎች ደም ተጠያቂ በማድረግ በ70ዎቹ የየሩባአል ልጆች ላይ የተፈጸመውን ግፍ ለመበቀል ነው። 25  በመሆኑም የሴኬም መሪዎች አድብተው እሱን የሚጠባበቁ ሰዎችን በተራሮች አናት ላይ መደቡ፤ እነሱም በአጠገባቸው የሚያልፈውን መንገደኛ ሁሉ ይዘርፉ ነበር። በኋላም ሁኔታው ለአቢሜሌክ ተነገረው። 26  ከዚያም የኤቤድ ልጅ ገአል ከወንድሞቹ ጋር ወደ ሴኬም ተሻገረ፤ የሴኬምም መሪዎች እምነት ጣሉበት። 27  እነሱም ወደ እርሻ ወጥተው የወይን ፍሬያቸውን ከሰበሰቡ በኋላ ጨመቁት፤ በዓልም አከበሩ፤ ከዚያም ወደ አምላካቸው ቤት ገብተው በሉ፤ ጠጡም፤ አቢሜሌክንም ረገሙ። 28  ከዚያም የኤቤድ ልጅ ገአል እንዲህ አለ፦ “ለመሆኑ አቢሜሌክ ማን ነው? እናገለግለውስ ዘንድ ሴኬም ማን ነው? እሱ የየሩባአል ልጅ አይደለም? የእሱ ተወካይስ ዘቡል አይደለም? የሴኬምን አባት የኤሞርን ሰዎች አገልግሉ! አቢሜሌክን የምናገለግለው ለምንድን ነው? 29  ይህን ሕዝብ የማዘው እኔ ብሆን ኖሮ አቢሜሌክን አስወግደው ነበር።” ከዚያም አቢሜሌክን “ብዙ ሠራዊት አሰባስበህ ና ውጣ” አለው። 30  የከተማዋ ገዢ የሆነው ዘቡል የኤቤድ ልጅ ገአል የተናገረውን ነገር በሰማ ጊዜ ቁጣው ነደደ። 31  በመሆኑም ለአቢሜሌክ እንዲህ ብለው እንዲነግሩት በሚስጥር መልእክተኞችን ላከ፦ “እነሆ፣ የኤቤድ ልጅ ገአልና ወንድሞቹ ወደ ሴኬም መጥተዋል፤ ከተማዋም በአንተ ላይ እንድታምፅ እያነሳሱ ነው። 32  በመሆኑም አንተም ሆንክ አብረውህ ያሉት ሰዎች በሌሊት ወጥታችሁ ሜዳው ላይ አድፍጡ። 33  ጠዋት ላይ ልክ ፀሐይ ስትወጣ፣ ማልደህ በመነሳት በከተማዋ ላይ ጥቃት ሰንዝር፤ እሱና አብረውት ያሉት ሰዎች አንተን ለመውጋት ሲወጡም እሱን ድል ለመምታት የቻልከውን ሁሉ አድርግ።” 34  በመሆኑም አቢሜሌክና አብረውት ያሉት ሰዎች በሙሉ በሌሊት ተነሱ፤ በአራት ቡድንም ሆነው በሴኬም ላይ አደፈጡ። 35  የኤቤድ ልጅ ገአል ወጥቶ በከተማዋ መግቢያ በር ላይ በቆመ ጊዜ አቢሜሌክና አብረውት ያሉት ሰዎች ካደፈጡበት ቦታ ተነሱ። 36  ገአልም ሰዎቹን ባያቸው ጊዜ ዘቡልን “ተመልከት፣ ከተራሮቹ አናት ላይ ሰዎች እየወረዱ ነው” አለው። ዘቡል ግን “ሰው መስሎ የታየህ የተራሮቹ ጥላ ነው” አለው። 37  በኋላም ገአል “ተመልከት፤ ከምድሩ መሃል ሰዎች እየወረዱ ነው፤ አንደኛው ቡድን በመኦነኒም ትልቅ ዛፍ በኩል አድርጎ እየመጣ ነው” አለ። 38  ዘቡልም “‘እናገለግለው ዘንድ አቢሜሌክ ማን ነው?’ እያልክ ጉራህን ስትነዛ አልነበረም? የናቅከው ሕዝብ ይህ አይደለም? እስቲ አሁን ውጣና ግጠማቸው” ሲል መለሰለት። 39  በመሆኑም ገአል ከሴኬም መሪዎች ፊት ፊት በመሄድ ከአቢሜሌክ ጋር ተዋጋ። 40  አቢሜሌክም አሳደደው፤ ገአልም ከፊቱ ሸሸ፤ እስከ ከተማዋም መግቢያ በር ድረስ ብዙ ሰው ተረፈረፈ። 41  አቢሜሌክም በአሩማ መኖሩን ቀጠለ፤ ዘቡልም ገአልንና ወንድሞቹን ከሴኬም አስወጣቸው። 42  በማግስቱም ሕዝቡ ከከተማዋ ወጣ፤ ይህም ለአቢሜሌክ ተነገረው። 43  እሱም ሰዎቹን ወስዶ በሦስት ቡድን በመክፈል ሜዳ ላይ አድፍጦ ይጠባበቅ ጀመር። ሕዝቡም ከከተማዋ መውጣቱን ተመለከተ፤ በዚህ ጊዜም በእነሱ ላይ ጥቃት ሰነዘረ፤ መታቸውም። 44  አቢሜሌክና አብረውት የነበሩት ቡድኖች በፍጥነት ወደ ፊት በመገስገስ በከተማዋ መግቢያ በር ላይ ቆሙ፤ ሁለቱ ቡድኖች ደግሞ ከከተማዋ ውጭ ባሉት ሰዎች ሁሉ ላይ ጥቃት ሰነዘሩ፤ መቷቸውም። 45  አቢሜሌክም ያን ቀን ሙሉ ከተማዋን ሲወጋ ዋለ፤ በመጨረሻም በቁጥጥሩ ሥር አዋላት። በከተማዋም ውስጥ የነበሩትን ሰዎች ገደለ፤ ከዚያም ከተማዋን አፈራረሳት፤ በላይዋም ጨው ዘራባት። 46  የሴኬም ግንብ መሪዎች በሙሉ ይህን ሲሰሙ ወዲያውኑ በኤልበሪት ቤት ወደሚገኘው መሸሸጊያ ቦታ ሄዱ። 47  የሴኬም ግንብ መሪዎች በሙሉ አንድ ላይ እንደተሰባሰቡ ለአቢሜሌክ በተነገረውም ጊዜ 48  አቢሜሌክና አብረውት የነበሩት ሰዎች በሙሉ ወደ ጻልሞን ተራራ ወጡ። አቢሜሌክም መጥረቢያ ይዞ የዛፍ ቅርንጫፍ ከቆረጠ በኋላ አንስቶ በትከሻው ተሸከመው፤ አብረውት የነበሩትንም ሰዎች “እኔ ሳደርግ ያያችሁትን ፈጥናችሁ አድርጉ!” አላቸው። 49  በመሆኑም ሰዎቹ ሁሉ ቅርንጫፎች ቆርጠው በመያዝ አቢሜሌክን ተከተሉት። ከዚያም ቅርንጫፎቹን መሸሸጊያ ቦታው ላይ በመቆለል መሸሸጊያ ቦታውን በእሳት አያያዙት። በዚህም የተነሳ የሴኬም ግንብ ሰዎች በሙሉ ይኸውም 1,000 ገደማ የሚሆኑ ወንዶችና ሴቶች ሞቱ። 50  ከዚያም አቢሜሌክ ወደ ቴቤጽ ሄደ፤ ቴቤጽንም ከቦ በቁጥጥር ሥር አዋላት። 51  በከተማዋ መሃል ጠንካራ ግንብ ስለነበር ወንዶችና ሴቶች በሙሉ እንዲሁም የከተማዋ መሪዎች በሙሉ ወደዚያ ሸሹ። እነሱም ከውስጥ ሆነው በሩን ከዘጉት በኋላ የግንቡ አናት ላይ ወጡ። 52  አቢሜሌክም ወደ ግንቡ ሄደ፤ ጥቃትም ሰነዘረበት። ግንቡንም በእሳት ለማቃጠል ወደ መግቢያው ተጠጋ። 53   ከዚያም አንዲት ሴት በአቢሜሌክ ራስ ላይ የወፍጮ መጅ በመልቀቅ ጭንቅላቱን ፈረከሰችው። 54  እሱም ጋሻ ጃግሬውን ወዲያውኑ ጠርቶ “‘ሴት ገደለችው’ እንዳይሉኝ ሰይፍህን ምዘዝና ግደለኝ” አለው። ጋሻ ጃግሬውም ወጋው፤ እሱም ሞተ። 55  የእስራኤል ሰዎች አቢሜሌክ መሞቱን ሲያዩ ሁሉም ወደቤታቸው ተመለሱ። 56  በዚህ መንገድ አምላክ፣ አቢሜሌክ 70 ወንድሞቹን በመግደል በአባቱ ላይ ለፈጸመው ክፉ ነገር የእጁን እንዲያገኝ አደረገ። 57   በተጨማሪም አምላክ የሴኬም ሰዎች ክፋት ሁሉ በራሳቸው ላይ እንዲደርስ አደረገ። በመሆኑም የየሩባአል ልጅ የኢዮዓታም እርግማን ደረሰባቸው።

1  በክፉዎች ምክር የማይሄድ፣በኃጢአተኞች መንገድ የማይቆም፣በፌዘኞችም ወንበር የማይቀመጥ ሰው ደስተኛ ነው። 2  ይልቁንም በይሖዋ ሕግ ደስ ይለዋል፤ሕጉንም በቀንና በሌሊት በለሆሳስ ያነበዋል። 3  በጅረቶች ዳር እንደተተከለ፣ፍሬውን በወቅቱ እንደሚሰጥ፣ቅጠሉም እንደማይጠወልግ ዛፍ ይሆናል። የሚሠራውም ሁሉ ይሳካለታል። 4  ክፉዎች እንዲህ አይደሉም፤ነፋስ ጠርጎ እንደሚወስደው ገለባ ናቸው። 5  ከዚህም የተነሳ ክፉዎች በፍርድ ፊት ለዘለቄታው አይቆሙም፤ኃጢአተኞችም በጻድቃን ጉባኤ ጸንተው አይቆሙም። 6  ይሖዋ የጻድቃንን መንገድ ያውቃልና፤የክፉዎች መንገድ ግን ይጠፋል።

10  ይሖዋ ሆይ፣ ርቀህ የምትቆመው ለምንድን ነው? በመከራ ጊዜ ራስህን የምትሰውረው ለምንድን ነው? 2  ክፉ ሰው በእብሪት ተነሳስቶ ምስኪኑን ያሳድዳል፤ይሁንና በወጠነው ሴራ ይያዛል። 3  ክፉው ሰው በራስ ወዳድነት ምኞቱ ይኩራራልና፤ስግብግብ የሆነውንም ሰው ይባርካል፤נ [ኑን] ይሖዋንም ያቃልላል። 4  ክፉው ሰው ከትዕቢቱ የተነሳ ምንም ምርምር አያደርግም፤“አምላክ የለም” ብሎ ያስባል። 5  መንገዱ ሁልጊዜ የተሳካ ነው፤ሆኖም ፍርድህ እሱ ሊገነዘበው ከሚችለው በላይ ነው፤በጠላቶቹ ሁሉ ላይ ያፌዛል። 6  በልቡ እንዲህ ይላል፦ “ፈጽሞ አልናወጥም፤ከትውልድ እስከ ትውልድምንም መከራ አይደርስብኝም።” 7  አፉ በእርግማን፣ በውሸትና በዛቻ የተሞላ ነው፤ከምላሱ ሥር ችግርና ጉዳት የሚያስከትል ነገር አለ። 8  በመንደሮቹ አጠገብ አድብቶ ይጠብቃል፤ከተደበቀበት ቦታ ወጥቶ ንጹሑን ሰው ይገድላል። ע [አይን] ዓይኖቹ ያልታደለውን ሰለባ ይጠባበቃሉ። 9  በጎሬው ውስጥ እንዳለ አንበሳ በተደበቀበት ቦታ አድፍጦ ይጠብቃል። ምስኪኑን ሰው ለመያዝ ይጠባበቃል። ምስኪኑን ሰው መረቡ ውስጥ አስገብቶ ይይዘዋል። 10  ሰለባው ይደቅቃል፤ ደግሞም ይወድቃል፤ያልታደሉ ሰዎች መዳፉ ውስጥ ይወድቃሉ። 11  በልቡ እንዲህ ይላል፦ “አምላክ ረስቷል። ፊቱን አዙሯል። ፈጽሞ ልብ አይልም።” 12  ይሖዋ ሆይ፣ ተነስ። አምላክ ሆይ፣ እጅህን አንሳ። ምስኪኖችን አትርሳ። 13  ክፉው ሰው አምላክን ያቃለለው ለምንድን ነው? በልቡ “ተጠያቂ አታደርገኝም” ይላል። 14  አንተ ግን ችግርንና መከራን ትመለከታለህ። ደግሞም አይተህ እርምጃ ትወስዳለህ። ያልታደለው ሰለባ ወደ አንተ ይጮኻል፤አንተ አባት ለሌለው ልጅ ረዳቱ ነህ። 15  ክፉና መጥፎ የሆነውን ሰው ክንድ ስበር፤ከዚያ በኋላ ክፋቱን በምትፈልግበት ጊዜጨርሶ አታገኘውም። 16  ይሖዋ ለዘላለም ንጉሥ ነው። ብሔራት ከምድር ጠፍተዋል። 17  ይሖዋ ሆይ፣ የዋሆች የሚያቀርቡትን ልመና ግን ትሰማለህ። ልባቸውን ታጸናለህ፤ ደግሞም ትኩረት ትሰጣቸዋለህ። 18  በምድር ላይ ያለ ሟች የሆነ ሰው ከእንግዲህ እንዳያሸብራቸው፣አባት ለሌለው ልጅና ለተደቆሱ ሰዎች ፍትሕ ታሰፍናለህ።

100  ምድር ሁሉ፣ በድል አድራጊነት ለይሖዋ እልል በሉ። 2  ይሖዋን በደስታ አገልግሉት። በእልልታ ወደ ፊቱ ቅረቡ። 3  ይሖዋ፣ አምላክ መሆኑን እወቁ። የሠራን እሱ ነው፤ እኛም የእሱ ንብረት ነን። እኛ ሕዝቡና የማሰማሪያው በጎች ነን። 4  በምስጋና ወደ በሮቹ፣በውዳሴም ወደ ቅጥር ግቢዎቹ ግቡ። ምስጋና አቅርቡለት፤ ስሙንም አወድሱ። 5  ይሖዋ ጥሩ ነውና፤ታማኝ ፍቅሩ ለዘላለም፣ታማኝነቱም ከትውልድ እስከ ትውልድ ጸንቶ ይኖራል።

101  ስለ ታማኝ ፍቅርና ስለ ፍትሕ እዘምራለሁ። ይሖዋ ሆይ፣ ለአንተ የውዳሴ መዝሙር እዘምራለሁ። 2  በማስተዋልና ነቀፋ በሌለበት መንገድ እመላለሳለሁ። ወደ እኔ የምትመጣው መቼ ነው? በቤቴ ውስጥ በንጹሕ ልብ እመላለሳለሁ። 3  በዓይኖቼ ፊት የማይረባ ነገር አላኖርም። ከትክክለኛው መንገድ የሚወጡ ሰዎች የሚያደርጓቸውን ነገሮች እጠላለሁ፤ከእነሱ ጋር የሚያገናኘኝ ምንም ጉዳይ የለም። 4  ጠማማ ልብ ከእኔ የራቀ ነው፤ምንም ዓይነት ክፉ ነገር አልቀበልም። 5  የባልንጀራውን ስም በስውር የሚያጠፋን ሰው፣ጸጥ አሰኘዋለሁ። ትዕቢተኛ ዓይንና እብሪተኛ ልብ ያለውን ሰው፣አልታገሠውም። 6  ከእኔ ጋር እንዲኖሩበምድሪቱ ወዳሉ ታማኞች እመለከታለሁ። ነቀፋ በሌለበት መንገድ የሚመላለስ ሰው እኔን ያገለግለኛል። 7  አታላይ የሆነ ሰው በቤቴ አይኖርም፤ውሸት የሚናገር ሰው በፊቴ አይቆምም። 8  በምድሪቱ ላይ የሚገኙትን ክፉ ሰዎች ሁሉ በየማለዳው ጸጥ አሰኛለሁ፤ክፉ አድራጊዎችን ሁሉ ከይሖዋ ከተማ አስወግዳለሁ።

102  ይሖዋ ሆይ፣ ጸሎቴን ስማ፤እርዳታ ለማግኘት የማሰማው ጩኸት ወደ አንተ ይድረስ። 2  የሚያስጨንቅ ሁኔታ ባጋጠመኝ ጊዜ ፊትህን ከእኔ አትሰውር። ጆሮህን ወደ እኔ አዘንብል፤ስጣራ ፈጥነህ መልስልኝ። 3  የሕይወት ዘመኔ እንደ ጭስ እየበነነ ነው፤አጥንቶቼም እንደ ምድጃ ከስለዋል። 4  እህል መብላት ረስቻለሁና፤ልቤ እንደ ሣር ጠውልጓል፤ ደርቋልም። 5  እጅግ ከመቃተቴ የተነሳአጥንቶቼ ከቆዳዬ ጋር ተጣበቁ። 6  የምድረ በዳ ሻላ መሰልኩ፤በፍርስራሽ ክምር መካከል እንዳለች ጉጉት ሆንኩ። 7  እንቅልፍ አጥቼ አድራለሁ፤በጣሪያ ላይ እንዳለች ብቸኛ ወፍ ሆንኩ። 8  ጠላቶቼ ቀኑን ሙሉ ይሳለቁብኛል። የሚያፌዙብኝ ሰዎች ስሜን ለእርግማን ይጠቀሙበታል። 9  አመድን እንደ ምግብ እበላለሁና፤የምጠጣውም ነገር ከእንባ ጋር ተቀላቅሏል፤ 10  ይህም የሆነው ከቁጣህና ከንዴትህ የተነሳ ነው፤እኔን ለመጣል ወደ ላይ አንስተኸኛልና። 11  የሕይወቴ ዘመን ፀሐይ ስትጠልቅ እንደሚጠፋ ጥላ ነው፤እኔም እንደ ሣር ጠወለግኩ። 12  ይሖዋ ሆይ፣ አንተ ግን ለዘላለም ትኖራለህ፤ዝናህም ከትውልድ እስከ ትውልድ ይጸናል። 13  በእርግጥ ትነሳለህ፤ ለጽዮንም ምሕረት ታሳያለህ፤ለእሷ ሞገስህን የምታሳይበት ጊዜ ነውና፤የተወሰነው ጊዜ ደርሷል። 14  አገልጋዮችህ በድንጋዮቿ ደስ ይላቸዋልና፤ለአፈሯም እንኳ ልዩ ፍቅር አላቸው። 15  ብሔራት የይሖዋን ስም፣የምድር ነገሥታትም ሁሉ ክብርህን ይፈራሉ። 16  ይሖዋ ጽዮንን ዳግመኛ ይገነባልና፤በክብሩም ይገለጣል። 17  የድሆችን ጸሎት በትኩረት ያዳምጣል፤ጸሎታቸውን አይንቅም። 18  ይህ የተጻፈው ለመጪው ትውልድ ነው፤በመሆኑም ወደፊት የሚመጣው ሕዝብ ያህን ያወድሳል። 19  ይሖዋ ከፍ ካለው ቅዱስ ስፍራው ወደ ታች ይመለከታልና፤ከሰማይ ሆኖ ወደ ታች ምድርን ያያል፤ 20  ይህም የእስረኛውን ሲቃ ለመስማት፣ሞት የተፈረደባቸውንም ነፃ ለማውጣት ነው፤ 21  በመሆኑም የይሖዋ ስም በጽዮን፣ውዳሴውም በኢየሩሳሌም ይታወጃል፤ 22  ይህም የሚሆነው ሕዝቦችና መንግሥታትይሖዋን ለማገልገል አንድ ላይ በሚሰበሰቡበት ጊዜ ነው። 23  ያለጊዜዬ ኃይል አሳጣኝ፤የሕይወት ዘመኔን አሳጠረ። 24  እኔም እንዲህ አልኩ፦“ከትውልድ እስከ ትውልድ የምትኖረው አምላኬ ሆይ፣በሕይወት ዘመኔ እኩሌታ አታጥፋኝ። 25  አንተ ከብዙ ዘመናት በፊት የምድርን መሠረት ጣልክ፤ሰማያትም የእጆችህ ሥራ ናቸው። 26  እነሱ ይጠፋሉ፤ አንተ ግን ትኖራለህ፤ሁሉም እንደ ልብስ ያረጃሉ። እንደ ልብስ ትቀይራቸዋለህ፤ እነሱም ያልፋሉ። 27  አንተ ግን ያው ነህ፤ ዘመንህም ፍጻሜ የለውም። 28  የአገልጋዮችህ ልጆች ያለስጋት ይኖራሉ፤ዘራቸውም በፊትህ ጸንቶ ይኖራል።”

103  ይሖዋን ላወድስ፤ሁለንተናዬ ቅዱስ ስሙን ያወድስ። 2  ይሖዋን ላወድስ፤ያደረጋቸውን ነገሮች ሁሉ ፈጽሞ አልርሳ። 3  እሱ በደልሽን ሁሉ ይቅር ይላል፤ሕመምሽንም ሁሉ ይፈውሳል፤ 4  ሕይወትሽን ከጉድጓድ ያወጣል፤ታማኝ ፍቅሩንና ምሕረቱን ያጎናጽፍሻል፤ 5  የወጣትነት ዕድሜሽ እንደ ንስር እንዲታደስ፣በሕይወት ዘመንሽ ሁሉ መልካም ነገሮች ያጠግብሻል። 6  ይሖዋ ለተጨቆኑ ሁሉበጽድቅና በፍትሕ እርምጃ ይወስዳል። 7  መንገዶቹን ለሙሴ፣ያከናወናቸውንም ነገሮች ለእስራኤል ልጆች አሳወቀ። 8  ይሖዋ መሐሪና ሩኅሩኅ፣ለቁጣ የዘገየ እንዲሁም ታማኝ ፍቅሩ የበዛ ነው። 9  እሱ ሁልጊዜ ስህተት አይፈላልግም፤ለዘላለምም ቂም አይዝም። 10  እንደ ኃጢአታችን አላደረገብንም፤ለበደላችን የሚገባውንም ብድራት አልከፈለንም። 11  ሰማይ ከምድር ከፍ እንደሚል፣እሱ ለሚፈሩት የሚያሳየው ታማኝ ፍቅር ታላቅ ነውና። 12  ምሥራቅ ከምዕራብ እንደሚርቅ፣በደላችንን ከእኛ አራቀ። 13  አባት ለልጆቹ ምሕረት እንደሚያሳይ፣ይሖዋም ለሚፈሩት ምሕረት አሳይቷል። 14  እሱ እንዴት እንደተሠራን በሚገባ ያውቃልና፤አፈር መሆናችንን ያስታውሳል። 15  ሟች የሆነ የሰው ልጅ የሕይወት ዘመኑ እንደ ሣር ነው፤እንደ ሜዳ አበባ ያብባል። 16  ይሁንና ነፋስ ሲነፍስበት ደብዛው ይጠፋል፤በዚያ ስፍራ ያልነበረ ያህል ይሆናል። 17  ይሖዋ ግን እሱን ለሚፈሩትታማኝ ፍቅሩን ከዘላለም እስከ ዘላለም ያሳያል፤ጽድቁንም ለልጅ ልጆቻቸው ይገልጣል፤ 18  ይህን የሚያደርገው ቃል ኪዳኑን ለሚጠብቁ፣መመሪያዎቹን ለመፈጸም ለሚተጉ ነው። 19  ይሖዋ ዙፋኑን በሰማያት አጽንቶ መሥርቷል፤በሁሉም ላይ ንጉሥ ሆኖ ይገዛል። 20  ትእዛዛቱን በማክበር ቃሉን የምትፈጽሙ፣እናንተ ብርቱዎችና ኃያላን መላእክቱ ሁሉ፣ ይሖዋን አወድሱ። 21  ፈቃዱን የምታደርጉ አገልጋዮቹ፣ሠራዊቱ ሁሉ፣ ይሖዋን አወድሱ። 22  በግዛቱ ሁሉ ያላችሁ፣ፍጥረታቱ ሁሉ፣ ይሖዋን አወድሱ። ሁለንተናዬ ይሖዋን ያወድስ።

104  ይሖዋን ላወድስ። ይሖዋ አምላኬ ሆይ፣ አንተ እጅግ ታላቅ ነህ። ሞገስንና ግርማን ለብሰሃል። 2  ብርሃንን እንደ ልብስ ተጎናጽፈሃል፤ሰማያትን እንደ ድንኳን መጋረጃ ዘርግተሃል። 3  የላይኛዎቹን ክፍሎች ተሸካሚዎች ከላይ ባሉት ውኃዎች ላይ ያኖራል፤ደመናትን ሠረገላው ያደርጋል፤በነፋስ ክንፎችም ይሄዳል። 4  መላእክቱን መናፍስት፣አገልጋዮቹን የሚባላ እሳት ያደርጋል። 5  ምድርን በመሠረቶቿ ላይ መሠረታት፤እሷም ለዘላለም ከቦታዋ አትናወጥም። 6  ጥልቅ ውኃን እንደ ልብስ አለበስካት። ውኃዎቹ ከተራሮቹ በላይ ቆሙ። 7  በገሠጽካቸው ጊዜ ሸሹ፤የነጎድጓድህን ድምፅ ሲሰሙ በድንጋጤ ፈረጠጡ፤ 8  ተራሮች ወደ ላይ ወጡ፤ ሸለቆዎችም ወደ ታች ወረዱ፤ሁሉም ወዳዘጋጀህላቸው ቦታ ሄዱ። 9  ውኃዎቹ አልፈው እንዳይሄዱ፣እንደገናም ምድርን እንዳይሸፍኑ ወሰን አበጀህላቸው። 10  ምንጮችን ወደ ሸለቆዎች ይልካል፤በተራሮች መካከል ይፈስሳሉ። 11  የዱር አራዊት ሁሉ ከዚያ ይጠጣሉ፤የዱር አህዮችም ጥማቸውን ይቆርጣሉ። 12  የሰማይ ወፎች ከእነሱ በላይ ይሰፍራሉ፤በለመለሙ የዛፍ ቅርንጫፎች መካከል ሆነው ይዘምራሉ። 13  ከላይ ካሉት ክፍሎቹ ሆኖ ተራሮችን ያጠጣል። በሥራህ ፍሬ ምድር ረካች። 14  ሣርን ለከብት፣አትክልትንም ለሰው ልጆች ጥቅም ያበቅላል፤ይህን የሚያደርገው ምድር እህል እንድታስገኝ ነው፤ 15  እንዲሁም የሰውን ልብ ደስ የሚያሰኝ ወይን፣ፊትን የሚያበራ ዘይትናየሰውን ልብ የሚያበረታ እህል እንዲገኝ ነው። 16  የይሖዋ ዛፎች፣ እሱ የተከላቸው አርዘ ሊባኖሶች፣ውኃ ጠጥተው ይረካሉ፤ 17  በዚያ ወፎች ጎጇቸውን ይሠራሉ። ራዛ በጥድ ዛፎች ላይ ትኖራለች። 18  ረጃጅሞቹ ተራሮች፣ የተራራ ፍየሎች መኖሪያ ናቸው፤ቋጥኞቹ የሽኮኮዎች መሸሸጊያ ናቸው። 19  ጊዜያትን ለመለየት ጨረቃን ሠራ፤ፀሐይ የምትጠልቅበትን ጊዜ በሚገባ ታውቃለች። 20  ጨለማን ታመጣለህ፤ ሌሊትም ይሆናል፤በዚህ ጊዜ በጫካ የሚኖሩ አራዊት ሁሉ ወጥተው ይንቀሳቀሳሉ። 21  ደቦል አንበሶች አደን ለማግኘት ያገሳሉ፤ምግባቸውንም ከአምላክ ይሻሉ። 22  ፀሐይ ስትወጣ፣ተመልሰው በየጎሬአቸው ይተኛሉ። 23  ሰውም ወደ ሥራው ተሰማርቶእስኪመሽ ድረስ ሲሠራ ይውላል። 24  ይሖዋ ሆይ፣ ሥራህ ምንኛ ብዙ ነው! ሁሉንም በጥበብ ሠራህ። ምድር በፈጠርካቸው ነገሮች ተሞልታለች። 25  ባሕሩ እጅግ ትልቅና ሰፊ ነው፤በዚያ ስፍር ቁጥር የሌላቸው ትናንሽም ሆኑ ትላልቅ ሕያዋን ነገሮች ይርመሰመሳሉ። 26  በዚያም መርከቦች ይጓዛሉ፤በዚያ እንዲጫወት የፈጠርከው ሌዋታንም በውስጡ ይሄዳል። 27  በወቅቱ ምግባቸውን እንድትሰጣቸው፣ሁሉም አንተን ይጠባበቃሉ። 28  አንተ የምትሰጣቸውን ይሰበስባሉ። እጅህን ስትከፍት መልካም ነገሮችን ይጠግባሉ። 29  ፊትህን ስትሰውር ይታወካሉ። መንፈሳቸውን ከወሰድክ ይሞታሉ፤ ወደ አፈርም ይመለሳሉ። 30  መንፈስህን ከላክ ይፈጠራሉ፤የምድርንም ገጽ ታድሳለህ። 31  የይሖዋ ክብር ለዘላለም ይኖራል። ይሖዋ በሥራው ሐሴት ያደርጋል። 32  ምድርን ሲመለከት ትንቀጠቀጣለች፤ተራሮችን ሲነካ ይጨሳሉ። 33  በሕይወቴ ዘመን ሁሉ ለይሖዋ እዘምራለሁ፤በሕይወት እስካለሁ ድረስ ለአምላኬ የውዳሴ መዝሙር እዘምራለሁ። 34  ሐሳቤ እሱን የሚያስደስት ይሁን። እኔም በይሖዋ ሐሴት አደርጋለሁ። 35  ኃጢአተኞች ከምድር ይጠፋሉ፤ክፉዎችም ከእንግዲህ አይገኙም። ይሖዋን ላወድስ። ያህን አወድሱ!

105  ይሖዋን አመስግኑ፤ ስሙን ጥሩ፤ሥራውን በሕዝቦች መካከል አስታውቁ! 2  ለእሱ ዘምሩ፤ የውዳሴም መዝሙር ዘምሩለት፤አስደናቂ በሆኑት ሥራዎቹ ሁሉ ላይ አሰላስሉ። 3  በቅዱስ ስሙ ተኩራሩ። ይሖዋን የሚፈልጉ ሰዎች፣ ልባቸው ሐሴት ያድርግ። 4  ይሖዋንና ብርታቱን ፈልጉ። ፊቱን ሁልጊዜ እሹ። 5  ያከናወናቸውን አስደናቂ ሥራዎች፣ተአምራቱንና የተናገረውን ፍርድ አስታውሱ፤ 6  እናንተ የአገልጋዩ የአብርሃም ዘሮች፣እሱ የመረጣችሁ የያዕቆብ ልጆች፣ ይህን አስታውሱ። 7  እሱ ይሖዋ አምላካችን ነው። ፍርዱ በመላው ምድር ላይ ነው። 8  ቃል ኪዳኑን ለዘላለም፣የገባውን ቃል እስከ ሺህ ትውልድ ያስታውሳል፤ 9  ከአብርሃም ጋር የገባውን ቃል ኪዳን፣ለይስሐቅም በመሐላ የገባውን ቃል አይረሳም፤ 10  ቃሉን ለያዕቆብ ድንጋጌ፣ለእስራኤልም ዘላቂ ቃል ኪዳን አድርጎ አቋቋመ፤ 11  “የከነአንን ምድርርስትህ አድርጌ እሰጥሃለሁ” አለ። 12  ይህን የተናገረው በቁጥር ጥቂት፣አዎ፣ በጣም ጥቂት በነበሩ ጊዜ ነው፤ በምድሪቱም ላይ የባዕድ አገር ሰዎች ነበሩ። 13  እነሱም ከአንዱ ብሔር ወደ ሌላው ብሔር፣ከአንዱም መንግሥት ወደ ሌላው ሕዝብ ተንከራተቱ። 14  ማንም እንዲጨቁናቸው አልፈቀደም፤ይልቁንም ለእነሱ ሲል ነገሥታትን ገሠጸ፤ 15  “የቀባኋቸውን አገልጋዮቼን አትንኩ፤በነቢያቴም ላይ አንዳች ክፉ ነገር አታድርጉ” አላቸው። 16  በምድሪቱ ላይ ረሃብን ጠራ፤የምግብ አቅርቦታቸው እንዲቋረጥ አደረገ። 17  ባሪያ እንዲሆን የተሸጠውን ሰው፣ ዮሴፍንከእነሱ አስቀድሞ ላከው። 18  እግሮቹን በእግር ብረት አሰሩ፤አንገቱም ብረት ውስጥ ገባ፤ 19  የይሖዋ ቃል አጠራው፤ይህም የሆነው የተናገረው ቃል እስኪፈጸም ድረስ ነው። 20  ንጉሡ ልኮ አስፈታው፤የሕዝቦቹም ገዢ ነፃ አወጣው። 21  የቤቱ ጌታ አድርጎ ሾመው፤የንብረቱ ሁሉ ገዢ አደረገው፤ 22  ይህም ደስ ባሰኘው መንገድ በመኳንንቱ ላይ እንዲሠለጥን፣ሽማግሌዎቹንም ጥበብ እንዲያስተምር ነው። 23  ከዚያም እስራኤል ወደ ግብፅ መጣ፤ያዕቆብም በካም ምድር የባዕድ አገር ሰው ሆኖ ኖረ። 24  አምላክ ሕዝቡ እየተባዛ እንዲሄድ አደረገ፤ከጠላቶቻቸው ይበልጥ ኃያላን አደረጋቸው፤ 25  ሕዝቡን ይጠሉ ዘንድ፣በአገልጋዮቹም ላይ ያሴሩ ዘንድ የጠላቶቻቸው ልብ እንዲለወጥ ፈቀደ። 26  አገልጋዩን ሙሴን፣የመረጠውንም አሮንን ላከ። 27  እነሱም ምልክቶቹን በመካከላቸው፣ተአምራቱን በካም ምድር አደረጉ። 28  ጨለማን ላከ፤ ምድሪቱም ጨለመች፤እነሱ በቃሉ ላይ አላመፁም። 29  ውኃዎቻቸውን ወደ ደም ለወጠ፤ዓሣዎቻቸውንም ገደለ። 30  ምድራቸው፣ የነገሥታታቸውም እልፍኞች እንኳ ሳይቀሩበእንቁራሪቶች ተጥለቀለቁ። 31  ተናካሽ ዝንቦች እንዲወሯቸው፣ትንኞችም በግዛቶቻቸው ሁሉ እንዲርመሰመሱ አዘዘ። 32  በዝናባቸው ፋንታ በረዶ አወረደባቸው፤በምድራቸውም ላይ መብረቅ ላከ። 33  ወይናቸውንና የበለስ ዛፋቸውን መታ፤በግዛታቸው ውስጥ ያሉትንም ዛፎች አወደመ። 34  አንበጦች፣ ስፍር ቁጥር የሌላቸው ኩብኩባዎችምእንዲወሯቸው አዘዘ። 35  እነሱ በአገሪቱ የሚገኘውን አትክልት ሁሉ በሉ፤የምድሪቱንም ምርት ፈጁ። 36  ከዚያም በአገራቸው ያሉትን በኩራት ሁሉ፣የፍሬያቸው መጀመሪያ የሆኑትን መታ። 37  ሕዝቡ ብርና ወርቅ ይዞ እንዲወጣ አደረገ፤ከነገዶቹም መካከል የተሰናከለ አልነበረም። 38  በወጡ ጊዜ ግብፅ ሐሴት አደረገ፤እስራኤላውያንን እጅግ ፈርተዋቸው ነበርና። 39  እነሱን ለመሸፈን ደመናን ዘረጋ፤ በሌሊትም ብርሃን እንዲሰጥ እሳትን ላከ። 40  ሥጋ እንዲሰጣቸው በጠየቁት ጊዜ ድርጭት ላከላቸው፤ከሰማይም ምግብ እያወረደ ያጠግባቸው ነበር። 41  ዓለትን ሰነጠቀ፤ ውኃም ተንዶለዶለ፤በበረሃ እንደ ወንዝ ፈሰሰ። 42  ለአገልጋዩ ለአብርሃም የገባውን ቅዱስ ቃል አስታውሷልና። 43  ስለዚህ ሕዝቡን በታላቅ ደስታ፣የተመረጡ አገልጋዮቹንም በእልልታ አወጣቸው። 44  የሌሎችን ብሔራት ምድር ሰጣቸው፤እነሱም ሌሎች ሕዝቦች ለፍተው ያፈሩትን ወረሱ፤ 45  ይህን ያደረገው ድንጋጌዎቹን እንዲጠብቁ፣ሕጎቹንም እንዲያከብሩ ነው። ያህን አወድሱ!

106  ያህን አወድሱ! ይሖዋ ጥሩ ስለሆነ ምስጋና አቅርቡለት፤ታማኝ ፍቅሩ ለዘላለም ጸንቶ ይኖራል። 2  የይሖዋን ታላላቅ ሥራዎች ሙሉ በሙሉ ሊያስታውቅ የሚችለው ማን ነው?ወይስ የሚያስመሰግኑ ተግባሮቹን ሁሉ ሊያውጅ የሚችለው ማን ነው? 3  ፍትሐዊ ድርጊት የሚፈጽሙ፣ምንጊዜም ትክክል የሆነውን የሚያደርጉ ደስተኞች ናቸው። 4  ይሖዋ ሆይ፣ ለሕዝብህ ሞገስ በምታሳይበት ጊዜ እኔንም አስታውሰኝ። ተንከባከበኝ፤ ደግሞም አድነኝ፤ 5  ይህም ለተመረጡ አገልጋዮችህ የምታሳየውን ጥሩነት እንድቀምስ፣ከሕዝብህ ጋር ሐሴት እንዳደርግ፣ከርስትህም ጋር አንተን በኩራት እንዳወድስ ነው። 6  እኛም እንደ አባቶቻችን ኃጢአት ሠርተናል፤በድለናል፤ ክፉ ነገርም አድርገናል። 7  አባቶቻችን በግብፅ በነበሩበት ጊዜ፣ ድንቅ ሥራዎችህን በአድናቆት አልተመለከቱም። የታማኝ ፍቅርህን ብዛት አላስታወሱም፤ከዚህ ይልቅ በባሕሩ አጠገብ ይኸውም ቀይ ባሕር አጠገብ ዓመፁ። 8  ይሁንና ኃያልነቱ እንዲታወቅ ሲል፣ለስሙ ብሎ አዳናቸው። 9  ቀይ ባሕርን ገሠጸ፤ ባሕሩም ደረቀ፤በበረሃ የሚሄዱ ያህል በጥልቅ ውኃው መካከል መራቸው፤ 10  ከባላጋራዎቻቸው እጅ አዳናቸው፤ከጠላቶቻቸውም እጅ ታደጋቸው። 11  ውኃው ጠላቶቻቸውን ዋጠ፤ከእነሱ አንድ ሰው እንኳ አልዳነም። 12  በዚያን ጊዜ በገባው ቃል አመኑ፤የውዳሴ መዝሙር ይዘምሩለት ጀመር። 13  ይሁን እንጂ ያደረገውን ነገር ወዲያውኑ ረሱ፤እሱ የሚሰጣቸውን ምክር በትዕግሥት አልጠበቁም። 14  በምድረ በዳ በራስ ወዳድነት ምኞት ተሸነፉ፤በበረሃ አምላክን ተፈታተኑት። 15  እሱም የለመኑትን ሰጣቸው፤ነገር ግን በሚያመነምን በሽታ መታቸው። 16  በሰፈር ውስጥ በሙሴ፣ደግሞም የይሖዋ ቅዱስ አገልጋይ በሆነው በአሮን ቀኑ። 17  በዚህ ጊዜ ምድር ተከፍታ ዳታንን ዋጠች፤ከአቤሮንም ጋር ያበሩትን ሰለቀጠች። 18  እሳትም በማኅበራቸው መካከል ነደደች፤ነበልባልም ክፉዎችን በላች። 19  በኮሬብ ጥጃ ሠሩ፤ከብረት ለተሠራም ሐውልት ሰገዱ፤ 20  ሣር በሚበላ ኮርማ ምስልክብሬን ለወጡ። 21  በግብፅ ታላላቅ ነገሮች ያደረገውን፣አዳኛቸው የሆነውን አምላክ ረሱ፤ 22  በካም ምድር አስደናቂ ሥራዎች፣በቀይ ባሕር የሚያስፈሩ ነገሮች ያከናወነውን አምላክ ዘነጉ። 23  እንዲጠፉ ሊያዝዝ ምንም አልቀረውም ነበር፤ሆኖም እሱ የመረጠው አገልጋዩ ሙሴ፣አጥፊ ቁጣውን እንዲመልስ አምላክን ተማጸነ። 24  ከዚያም የተወደደችውን ምድር ናቁ፤በገባው ቃል ላይ እምነት አልነበራቸውም። 25  በድንኳኖቻቸው ውስጥ ሆነው ማጉረምረማቸውን ቀጠሉ፤የይሖዋን ድምፅ አልሰሙም። 26  በመሆኑም በምድረ በዳ ሊጥላቸው፣ስለ እነሱ እጁን አንስቶ ማለ፤ 27  ዘራቸውን በብሔራት መካከል እንደሚጥል፣በየአገሩ እንደሚበትናቸውም ማለ። 28  ከዚያም በፌጎር የነበረውን ባአል አመለኩ፤ለሙታን የቀረቡትን መሥዋዕቶችም በሉ። 29  በሥራቸው አምላክን አስቆጡት፤በመካከላቸውም መቅሰፍት ተነሳ። 30  ሆኖም ፊንሃስ ተነስቶ እርምጃ በወሰደ ጊዜ፣መቅሰፍቱ ተገታ። 31  ይህም በትውልዶች ሁሉ፣ ለዘላለምጽድቅ ሆኖ ተቆጠረለት። 32  በመሪባ ውኃ አጠገብ አምላክን አስቆጡት፤በእነሱም የተነሳ ሙሴ ችግር ላይ ወደቀ። 33  መንፈሱን አስመረሩት፤እሱም በከንፈሮቹ በችኮላ ተናገረ። 34  ይሖዋ ባዘዛቸው መሠረት፣ሕዝቦቹን ከማጥፋት ወደኋላ አሉ። 35  ይልቁንም በዚያ ከነበሩት ብሔራት ጋር ተቀላቀሉ፤የእነሱንም መንገድ ተከተሉ። 36  ጣዖቶቻቸውን አመለኩ፤እነሱም ወጥመድ ሆኑባቸው። 37  ወንዶችና ሴቶች ልጆቻቸውንለአጋንንት መሥዋዕት አድርገው ያቀርቡ ነበር። 38  ንጹሕ ደም፣ይኸውም ለከነአን ጣዖቶች የሠዉአቸውንየገዛ ወንዶችና ሴቶች ልጆቻቸውን ደም አፈሰሱ፤ምድሪቱም በደም ተበከለች። 39  በሥራቸው ረከሱ፤በድርጊታቸውም መንፈሳዊ ምንዝር ፈጸሙ። 40  በመሆኑም የይሖዋ ቁጣ በሕዝቡ ላይ ነደደ፤ርስቱንም ተጸየፈ። 41  በተደጋጋሚ ጊዜያት በብሔራት እጅ አሳልፎ ሰጣቸው፤ይህም የሚጠሏቸው ሰዎች እንዲገዟቸው ነው። 42  ጠላቶቻቸው ጨቆኗቸው፤ለእነሱም ሥልጣን ተገዢ ሆኑ። 43  ብዙ ጊዜ ታደጋቸው፤እነሱ ግን ያምፁና ለመታዘዝ አሻፈረኝ ይሉ ነበር፤ከሠሩት ጥፋት የተነሳም ተዋረዱ። 44  እሱ ግን ጭንቀታቸውን ይመለከት፣እርዳታ ለማግኘት የሚያሰሙትንም ጩኸት ይሰማ ነበር። 45  ለእነሱ ሲል ቃል ኪዳኑን ያስታውስ ነበር፤ታላቅ በሆነው ታማኝ ፍቅሩ ተገፋፍቶ ያዝንላቸው ነበር። 46  የማረኳቸው ሰዎች ሁሉበሐዘኔታ እንዲይዟቸው ያደርግ ነበር። 47  ይሖዋ አምላካችን ሆይ፣ አድነን፤ደግሞም ለቅዱስ ስምህ ምስጋና እንድናቀርብ፣አንተንም በማወደስ ሐሴት እንድናደርግ፣ከብሔራት ሰብስበን። 48  የእስራኤል አምላክ ይሖዋከዘላለም እስከ ዘላለም ይወደስ፤ ሕዝቦችም ሁሉ “አሜን!” ይበሉ። ያህን አወድሱ!

107  ይሖዋ ጥሩ ስለሆነ ምስጋና አቅርቡለት፤ታማኝ ፍቅሩ ለዘላለም ጸንቶ ይኖራል። 2  ይሖዋ የዋጃቸው፣አዎ፣ ከጠላት እጅ የዋጃቸው ይህን ይበሉ፤ 3  ከምሥራቅና ከምዕራብ፣ከሰሜንና ከደቡብ፣ከየአገሩ አንድ ላይ የሰበሰባቸው ይህን ይናገሩ። 4  በምድረ በዳ፣ በበረሃም ተቅበዘበዙ፤ሊኖሩ ወደሚችሉበት ከተማ የሚወስድ መንገድ አላገኙም። 5  ተርበውና ተጠምተው ነበር፤ኃይላቸው ከመሟጠጡ የተነሳ ተዝለፈለፉ። 6  በተጨነቁ ጊዜ ወደ ይሖዋ ይጮኹ ነበር፤እሱም ከደረሰባቸው መከራ ታደጋቸው። 7  መኖር ወደሚችሉበት ከተማ እንዲደርሱበትክክለኛው መንገድ መራቸው። 8  ሕዝቦች ስለ ታማኝ ፍቅሩናለሰው ልጆች ስላደረጋቸው አስደናቂ ሥራዎች ይሖዋን ያመስግኑት። 9  እሱ የተጠማውን አርክቷልና፤የተራበውንም በመልካም ነገሮች አጥግቧል። 10  አንዳንዶች በድቅድቅ ጨለማ ውስጥ የሚኖሩ፣በመከራ ውስጥ ያሉና በሰንሰለት የተጠፈሩ እስረኞች ነበሩ። 11  በአምላክ ቃል ላይ ዓምፀዋልና፤የልዑሉን አምላክ ምክር ንቀዋል። 12  ስለዚህ በደረሰባቸው መከራ ልባቸው እንዲለሰልስ አደረገ፤ተሰናከሉ፤ የሚረዳቸውም አንዳች ሰው አልነበረም። 13  በተጨነቁ ጊዜ እርዳታ ለማግኘት ወደ ይሖዋ ተጣሩ፤እሱም ከደረሰባቸው መከራ አዳናቸው። 14  ከድቅድቅ ጨለማ አወጣቸው፤የታሰሩበትንም ሰንሰለት በጠሰ። 15  ሕዝቦች ስለ ታማኝ ፍቅሩናለሰው ልጆች ስላደረጋቸው አስደናቂ ሥራዎች ይሖዋን ያመስግኑት። 16  እሱ የመዳብ በሮችን ሰብሯልና፤የብረት መወርወሪያዎችንም ቆርጧል። 17  ከጥፋታቸውና ከበደላቸው የተነሳሞኝ ሆኑ፤ ለመከራም ተዳረጉ። 18  የምግብ ፍላጎታቸው ሙሉ በሙሉ ጠፋ፤ወደ ሞት ደጆች ቀረቡ። 19  በተጨነቁ ጊዜ እርዳታ ለማግኘት ወደ ይሖዋ ይጣሩ ነበር፤እሱም ከደረሰባቸው መከራ ያድናቸው ነበር። 20  ቃሉን ልኮ ይፈውሳቸው፣ከተያዙበትም ጉድጓድ ይታደጋቸው ነበር። 21  ሕዝቦች ስለ ታማኝ ፍቅሩናለሰው ልጆች ስላደረጋቸው አስደናቂ ሥራዎች ይሖዋን ያመስግኑት። 22  የምስጋና መሥዋዕት ያቅርቡ፤በእልልታም ሥራዎቹን ያስታውቁ። 23  በባሕር ላይ በመርከቦች የሚጓዙ፣በሰፋፊ ውኃዎች ላይ ንግድ የሚያካሂዱ፣ 24  እነሱ የይሖዋን ሥራዎች፣በጥልቁም ውስጥ ያከናወናቸውን አስደናቂ ነገሮች ተመልክተዋል፤ 25  እሱ በቃሉ አውሎ ነፋስ ሲያስነሳ፣የባሕሩንም ማዕበል ሲያናውጥ አይተዋል። 26  ወደ ሰማይ ይወጣሉ፣ወደ ጥልቆችም ይወርዳሉ። እየመጣባቸው ካለው መከራ የተነሳ ሐሞታቸው ፈሰሰ። 27  እንደሰከረ ሰው ይንገዳገዳሉ፤ ደግሞም ይወላገዳሉ፤ችሎታቸውም ሁሉ የፈየደላቸው ነገር የለም። 28  በዚህ ጊዜ ከጭንቀታቸው የተነሳ ወደ ይሖዋ ይጮኻሉ፤እሱም ከደረሰባቸው መከራ ይታደጋቸዋል። 29  አውሎ ነፋሱ እንዲቆም ያደርጋል፤የባሕሩም ሞገዶች ጸጥ ይላሉ። 30  ሞገዶቹ ጸጥ ሲሉ ሰዎቹ ሐሴት ያደርጋሉ፤እሱም ወዳሰቡት ወደብ ይመራቸዋል። 31  ሕዝቦች ስለ ታማኝ ፍቅሩናለሰው ልጆች ስላደረጋቸው አስደናቂ ሥራዎች ይሖዋን ያመስግኑት። 32  በሕዝብ ጉባኤ መካከል ከፍ ከፍ ያድርጉት፤በሽማግሌዎችም ሸንጎ ያወድሱት። 33  እሱ ወንዞችን ወደ በረሃ፣የውኃ ምንጮችንም ወደ ደረቅ መሬት ይለውጣል፤ 34  ከነዋሪዎቿ ክፋት የተነሳፍሬያማዋን አገር ጨዋማ የሆነ ጠፍ ምድር ያደርጋታል። 35  በረሃውን ቄጠማ የሞላበት ኩሬ፣ደረቁንም ምድር የውኃ ምንጭ ያደርጋል። 36  ሊኖሩ የሚችሉበትን ከተማ እንዲመሠርቱ፣የተራቡ ሰዎችን በዚያ ያኖራል። 37  መሬት ላይ ዘሩ፤ ወይንም ተከሉ፤መሬቱም ብዙ ምርት ሰጠ። 38  እሱ ይባርካቸዋል፤ እነሱም እጅግ ይበዛሉ፤የከብቶቻቸው ብዛት እንዲያንስ አያደርግም። 39  ሆኖም ከደረሰባቸው ጭቆና፣ መከራና ሐዘን የተነሳዳግመኛ ቁጥራቸው ተመናመነ፤ ተዋረዱም። 40  በታላላቅ ሰዎች ላይ የውርደት መዓት ያዘንባል፤መንገድ በሌለበት ጠፍ መሬትም እንዲቅበዘበዙ ያደርጋል። 41  ድሆችን ግን ከጭቆና ይጠብቃል፤ቤተሰባቸውንም እንደ መንጋ ያበዛል። 42  ቅኖች ይህን አይተው ሐሴት ያደርጋሉ፤ዓመፀኞች ሁሉ ግን አፋቸውን ይዘጋሉ። 43  ጥበበኛ የሆነ ሁሉ እነዚህን ነገሮች ልብ ይላል፤ደግሞም ይሖዋ በታማኝ ፍቅር ያከናወናቸውን ነገሮች በትኩረት ይመለከታል።

108  አምላክ ሆይ፣ ልቤ ጽኑ ነው። በሁለንተናዬ እዘምራለሁ፤ ደግሞም አዜማለሁ። 2  ባለ አውታር መሣሪያ ሆይ፣ አንተም በገና ሆይ፣ ተነሱ። እኔም በማለዳ እነሳለሁ። 3  ይሖዋ ሆይ፣ በሕዝቦች መካከል አወድስሃለሁ፤በብሔራትም መካከል የውዳሴ መዝሙር እዘምርልሃለሁ። 4  ታማኝ ፍቅርህ ታላቅ ነውና፤ እንደ ሰማያት ከፍ ያለ ነው፤ታማኝነትህም እስከ ደመናት ድረስ ነው። 5  አምላክ ሆይ፣ ከሰማያት በላይ ከፍ ከፍ በል፤ክብርህ በምድር ሁሉ ላይ ይሁን። 6  የምትወዳቸው ሰዎች እንዲድኑበቀኝ እጅህ ታደገን፤ ደግሞም መልስ ስጠኝ። 7  አምላክ በቅድስናው እንዲህ ብሏል፦ “ሐሴት አደርጋለሁ፤ ሴኬምን ርስት አድርጌ እሰጣለሁ፤የሱኮትንም ሸለቆ አከፋፍላለሁ። 8  ጊልያድም ሆነ ምናሴ የእኔ ናቸው፤ኤፍሬምም የራስ ቁሬ ነው፤ይሁዳ በትረ መንግሥቴ ነው። 9  ሞዓብ መታጠቢያ ገንዳዬ ነው። በኤዶም ላይ ጫማዬን እጥላለሁ። በፍልስጤም ላይ በድል አድራጊነት እጮኻለሁ።” 10  ወደተመሸገችው ከተማ ማን ይወስደኛል? እስከ ኤዶም ድረስ ማን ይመራኛል? 11  አምላክ ሆይ፣ ገሸሽ ያደረግከን አንተ አይደለህም?አምላካችን ሆይ፣ ከሠራዊታችን ጋር አብረህ አትወጣም። 12  ከጭንቅ እንድንገላገል እርዳን፤የሰው ማዳን ከንቱ ነውና። 13  አምላክ ኃይል ይሰጠናል፤ጠላቶቻችንንም ይረጋግጣቸዋል።

109  የማወድስህ አምላክ ሆይ፣ ዝም አትበል። 2  ክፉዎችና አታላዮች በእኔ ላይ አፋቸውን ይከፍታሉና። ስለ እኔ በሐሰተኛ አንደበት ይናገራሉ፤ 3  በዙሪያዬም ሆነው የጥላቻ ቃላት ይሰነዝሩብኛል፤ያለምክንያት ያጠቁኛል። 4  ፍቅር ሳሳያቸው በምላሹ ይቃወሙኛል፤እኔ ግን መጸለዬን እቀጥላለሁ። 5  ለመልካም ነገር ክፋትን፣ላሳየኋቸው ፍቅር ጥላቻን ይመልሱልኛል። 6  በእሱ ላይ ክፉ ሰው እዘዝበት፤በቀኙም ተቃዋሚ ይቁም። 7  ፍርድ ፊት ሲቆም በደለኛ ሆኖ ይገኝ፤ጸሎቱም እንኳ እንደ ኃጢአት ይቆጠርበት። 8  የሕይወት ዘመኑ አጭር ይሁን፤የበላይ ተመልካችነት ሹመቱን ሌላ ሰው ይውሰደው። 9  ልጆቹ ያለአባት ይቅሩ፤ሚስቱም መበለት ትሁን። 10  ልጆቹ በየቦታው የሚቅበዘበዙ ለማኞች ይሁኑ፤ከፈራረሰው መኖሪያቸው ወጥተው ምግብ ፍለጋ ይንከራተቱ። 11  ያበደረው ሰው ያለውን ነገር ሁሉ ይውሰድበት፤ባዕድ ሰዎችም ንብረቱን ይዝረፉት። 12  ደግነት የሚያሳየው ሰው ከቶ አይኑር፤ያለአባት ለቀሩት ልጆቹ የሚራራ አንድም ሰው አይገኝ። 13  ዘሩ ይጥፋ፤ስማቸው በአንድ ትውልድ ውስጥ ይደምሰስ። 14  አባቶቹ የሠሩትን በደል ይሖዋ አይርሳ፤የእናቱም ኃጢአት አይደምሰስ። 15  ይሖዋ የሠሩትን ነገር ምንጊዜም ያስብ፤መታሰቢያቸውንም ከምድር ገጽ ያጥፋ። 16  ክፉው ሰው ደግነት ለማሳየት አላሰበምና፤ይልቁንም የተጨቆነውን፣ ድሃውንና ልቡ በሐዘን የተደቆሰውን ሰውለመግደል ሲያሳድድ ነበር። 17  ሌሎችን መርገም ወደደ፤ በመሆኑም እርግማኑ በእሱ ላይ ደረሰበት፤ሌሎችን ለመባረክ ፍላጎት አልነበረውም፤ ስለዚህ ምንም በረከት አላገኘም። 18  እርግማንን እንደ ልብስ ለበሰ። እንደ ውኃም ሰውነቱ ውስጥ ፈሰሰ፤እንደ ዘይት ወደ አጥንቶቹ ዘለቀ። 19  እርግማኑ እንደሚከናነበው ልብስ፣ሁልጊዜ እንደሚታጠቀውም ቀበቶ ይሁንለት። 20  እኔን የሚቃወመኝ ሰው፣በእኔም ላይ ክፉ ነገር የሚናገሩ ሰዎች ከይሖዋ የሚያገኙት ዋጋ ይህ ነው። 21  አንተ ግን ሉዓላዊው ጌታ ይሖዋ ሆይ፣ለስምህ ስትል እርዳኝ። ታማኝ ፍቅርህ ጥሩ ስለሆነ ታደገኝ። 22  እኔ ምስኪንና ድሃ ነኝና፤ልቤም በውስጤ ተወግቷል። 23  ፀሐይ ስትጠልቅ እንደሚጠፋ ጥላ አልፋለሁ፤እንደ አንበጣ አራግፈው ጣሉኝ። 24  ከመጾሜ የተነሳ ጉልበቶቼ ከዱኝ፤ሰውነቴ ከሳ፤ እኔም እየመነመንኩ ሄድኩ። 25  የእነሱ መሳለቂያ ሆንኩ። ሲያዩኝ ራሳቸውን ይነቀንቃሉ። 26  ይሖዋ አምላኬ ሆይ፣ እርዳኝ፤በታማኝ ፍቅርህ አድነኝ። 27  ይህ የአንተ እጅ መሆኑን ይወቁ፤ይሖዋ ሆይ፣ ይህን ያደረግከው አንተ እንደሆንክ ይገንዘቡ። 28  እነሱ ይራገሙ፤ አንተ ግን ባርክ። እነሱ በእኔ ላይ ሲነሱ ለኀፍረት ይዳረጉ፤አገልጋይህ ግን ሐሴት ያድርግ። 29  እኔን የሚቃወሙኝ ውርደት ይከናነቡ፤ኀፍረታቸውንም እንደ ልብስ ይጎናጸፉ። 30  አንደበቴ ይሖዋን ከልብ ታወድሰዋለች፤በብዙ ሕዝቦች ፊት አወድሰዋለሁ። 31  በእሱ ላይ ከሚፈርዱት ሊያድነውበድሃው ቀኝ ይቆማልና።

11  ይሖዋን መጠጊያዬ አድርጌዋለሁ። ታዲያ እንዴት እንዲህ ትሉኛላችሁ? “እንደ ወፍ ወደ ተራራህ ብረር! 2  ክፉዎች ደጋናቸውን እንዴት እንደወጠሩ ተመልከት፤በጨለማ፣ ልበ ቀና የሆኑትን ለመውጋት፣ፍላጻቸውን በአውታሩ ላይ ደግነዋል። 3  መሠረቶቹ ከተናዱ፣ጻድቁ ሰው ምን ማድረግ ይችላል?” 4  ይሖዋ ቅዱስ በሆነው ቤተ መቅደሱ ውስጥ ነው። የይሖዋ ዙፋን በሰማያት ነው። የገዛ ዓይኖቹ ይመለከታሉ፤ ንቁ የሆኑት ዓይኖቹ የሰው ልጆችን ይመረምራሉ። 5  ይሖዋ ጻድቁንም ሆነ ክፉውን ይመረምራል፤ዓመፅን የሚወድን ማንኛውንም ሰው ይጠላል። 6  በክፉዎች ላይ ወጥመድ ያዘንባል፤እሳትና ድኝ እንዲሁም የሚለበልብ ነፋስ ጽዋቸው ይሆናል። 7  ይሖዋ ጻድቅ ነውና፤ የጽድቅ ሥራዎችን ይወዳል። ቅን የሆኑ ሰዎች ፊቱን ያያሉ።

110  ይሖዋ ጌታዬን “ጠላቶችህን ለእግርህ መርገጫ እስከማደርግልህ ድረስበቀኜ ተቀመጥ” አለው። 2  ይሖዋ የኃይልህን በትር ከጽዮን ይዘረጋል፤ “በጠላቶችህ መካከል በድል አድራጊነት ግዛ” ይላል። 3  ወደ ጦርነት በምትዘምትበት ቀን ሕዝብህ በገዛ ፈቃዱ ራሱን ያቀርባል።በቅድስና ተውበህ ሳለ፣ ከንጋት ማህፀን እንደወጣ ጤዛ ያለ የወጣቶች ሠራዊት ከጎንህ ይሰለፋል። 4  ይሖዋ “እንደ መልከጼዴቅ፣ አንተ ለዘላለም ካህን ነህ!” ሲል ምሏል፤ደግሞም ሐሳቡን አይለውጥም። 5  ይሖዋ በቀኝህ ይሆናል፤በቁጣው ቀን ነገሥታትን ያደቃል። 6  በብሔራት ላይ የፍርድ እርምጃ ይወስዳል፤ምድሪቱንም ሬሳ በሬሳ ያደርጋል። ሰፊ የሆነውን አገር የሚገዛውን መሪ ያደቀዋል። 7  እሱ በመንገድ ዳር ካለው ጅረት ይጠጣል። በመሆኑም ራሱን ቀና ያደርጋል።

111  ያህን አወድሱ! א [አሌፍ] ቅኖች በተሰበሰቡበት ማኅበርና በጉባኤב [ቤት] ይሖዋን በሙሉ ልቤ አወድሰዋለሁ። 2  የይሖዋ ሥራ ታላቅ ነው፤ד [ዳሌት] በሥራው የሚደሰቱ ሰዎች ሁሉ ያጠኑታል። 3  ሥራው ግርማና ውበት የተላበሰ ነው፤ו [ዋው] ጽድቁም ለዘላለም ጸንቶ ይኖራል። 4  አስደናቂ ሥራዎቹ እንዲታወሱ ያደርጋል። ח [ኼት] ይሖዋ ሩኅሩኅና መሐሪ ነው። 5  ለሚፈሩት ምግብ ይሰጣል። י [ዮድ] ቃል ኪዳኑን ለዘላለም ያስታውሳል። 6  የብሔራትን ርስት በመስጠት፣ל [ላሜድ] ኃያል ሥራዎቹን ለሕዝቡ ገልጧል። 7  የእጆቹ ሥራዎች እውነትና ፍትሕ ናቸው፤נ [ኑን] መመሪያዎቹ ሁሉ እምነት የሚጣልባቸው ናቸው። 8  አሁንም ሆነ ለዘላለም፣ ምንጊዜም አስተማማኝ ናቸው፤ע [አይን] በእውነትና በጽድቅ ላይ የተመሠረቱ ናቸው። 9  ሕዝቡን ዋጀ። צ [ጻዴ] ቃል ኪዳኑ ለዘላለም እንዲጸና አዘዘ። ק [ኮፍ] ስሙ ቅዱስና እጅግ የሚፈራ ነው። 10  ይሖዋን መፍራት የጥበብ መጀመሪያ ነው። ש [ሺን] መመሪያዎቹን የሚጠብቁ ሁሉ ጥሩ ማስተዋል አላቸው። ת [ታው] ውዳሴው ለዘላለም ጸንቶ ይኖራል።

112  ያህን አወድሱ! א [አሌፍ] ይሖዋን የሚፈራናב [ቤት] ትእዛዛቱን እጅግ የሚወድ ሰው ደስተኛ ነው። 2  ዘሮቹ በምድር ላይ ኃያላን ይሆናሉ።ד [ዳሌት] ደግሞም የቅኖች ትውልድ ይባረካል። 3  በቤቱ ሀብትና ንብረት አለ፤ו [ዋው] ጽድቁም ለዘላለም ይኖራል። 4  ለቅኖች በጨለማ ውስጥ እንደ ብርሃን ያበራል። ח [ኼት] ሩኅሩኅና መሐሪ እንዲሁም ጻድቅ ነው። 5  በልግስና የሚያበድር ሰው ይሳካለታል። י [ዮድ] ጉዳዩን በፍትሕ ያከናውናል። 6  እሱ ፈጽሞ አይናወጥም። ל [ላሜድ] ጻድቅ ለዘላለም ሲታወስ ይኖራል። 7  ክፉ ወሬ አያስፈራውም። נ [ኑን] በይሖዋ ስለሚተማመን ልቡ ጽኑ ነው። 8  ልቡ አይናወጥም፤ አይፈራምም፤ע [አይን] በመጨረሻም ጠላቶቹን በድል አድራጊነት ይመለከታል። 9  በብዛት አከፋፈለ፤ ለድሆችም ሰጠ። צ [ጻዴ] ጽድቁ ለዘላለም ይኖራል። ק [ኮፍ] የገዛ ብርታቱ በክብር ከፍ ከፍ ይላል። 10  ክፉ ሰው አይቶ ይበሳጫል። ש [ሺን] ጥርሱን ያፋጫል፤ ቀልጦም ይጠፋል። ת [ታው] የክፉዎች ምኞት ይከስማል።

113  ያህን አወድሱ! እናንተ የይሖዋ አገልጋዮች፣ ውዳሴ አቅርቡ፤የይሖዋን ስም አወድሱ። 2  ከአሁን ጀምሮ ለዘላለም፣የይሖዋ ስም ይወደስ። 3  ከፀሐይ መውጫ አንስቶ እስከ መግቢያው ድረስየይሖዋ ስም ይወደስ። 4  ይሖዋ ከብሔራት ሁሉ በላይ ከፍ ያለ ነው፤ክብሩም ከሰማያት በላይ ነው። 5  ከፍ ባለ ቦታ እንደሚኖረውእንደ አምላካችን እንደ ይሖዋ ያለ ማን ነው? 6  ሰማይንና ምድርን ለማየት ወደ ታች ያጎነብሳል፤ 7  ችግረኛውን ከአፈር ያነሳል። ድሃውን ከአመድ ቁልል ላይ ብድግ ያደርገዋል፤ 8  ይህም ከታላላቅ ሰዎች፣ይኸውም በሕዝቡ መካከል ካሉ ታላላቅ ሰዎች ጋር ያስቀምጠው ዘንድ ነው። 9  መሃኒቱ ሴት፣ ደስተኛ የልጆች እናት ሆና እንድትኖርቤት ይሰጣታል። ያህን አወድሱ!

114  እስራኤል ከግብፅ ሲወጣ፣የያዕቆብ ቤት ባዕድ ቋንቋ ከሚናገር ሕዝብ ተለይቶ ሲሄድ፣ 2  ይሁዳ መቅደሱ፣እስራኤልም ግዛቱ ሆነ። 3  ባሕሩ ይህን አይቶ ሸሸ፤ዮርዳኖስ ወደ ኋላ ተመለሰ። 4  ተራሮች እንደ አውራ በግ፣ኮረብቶች እንደ ጠቦት ፈነጩ። 5  አንተ ባሕር ሆይ፣ የሸሸኸው ምን ሆነህ ነው? ዮርዳኖስ ሆይ፣ ወደ ኋላ የተመለስከው ለምንድን ነው? 6  ተራሮች ሆይ፣ እንደ አውራ በግ የዘለላችሁት፣እናንተ ኮረብቶች፣ እንደ ጠቦት የፈነጫችሁት ለምንድን ነው? 7  ምድር ሆይ፣ ከጌታ የተነሳ፣ከያዕቆብም አምላክ የተነሳ ተንቀጥቀጪ፤ 8  እሱ ዓለቱን ቄጠማ ወደሞላበት ኩሬ፣ጠንካራውንም ዓለት ወደ ውኃ ምንጮች ይለውጣል።

115  ከታማኝ ፍቅርህና ከታማኝነትህ የተነሳለእኛ ሳይሆን፣ ይሖዋ ሆይ፣ ለእኛ ሳይሆን፣ለስምህ ክብር ስጥ። 2  ብሔራት “አምላካቸው የት አለ?” ለምን ይበሉ? 3  አምላካችን ያለው በሰማያት ነው፤እሱ የወደደውን ሁሉ ያደርጋል። 4  የእነሱ ጣዖቶች ከብርና ከወርቅ የተሠሩ፣የሰው እጅ ሥራ ናቸው። 5  አፍ አላቸው፤ መናገር ግን አይችሉም፤ዓይን አላቸው፤ ማየት ግን አይችሉም፤ 6  ጆሮ አላቸው፤ መስማት ግን አይችሉም፤አፍንጫ አላቸው፤ ማሽተት ግን አይችሉም፤ 7  እጅ አላቸው፤ መዳሰስ ግን አይችሉም፤እግር አላቸው፤ መራመድ ግን አይችሉም፤በጉሮሯቸው የሚያሰሙት ድምፅ የለም። 8  የሚሠሯቸውም ሆኑ የሚታመኑባቸው ሁሉ፣እንደ እነሱ ይሆናሉ። 9  እስራኤል ሆይ፣ በይሖዋ ታመኑ፤እሱ ረዳታቸውና ጋሻቸው ነው። 10  የአሮን ቤት ሆይ፣ በይሖዋ ታመኑ፤እሱ ረዳታቸውና ጋሻቸው ነው። 11  እናንተ ይሖዋን የምትፈሩ፣ በይሖዋ ታመኑ፤እሱ ረዳታቸውና ጋሻቸው ነው። 12  ይሖዋ ያስታውሰናል፤ ደግሞም ይባርከናል፤የእስራኤልን ቤት ይባርካል፤የአሮንን ቤት ይባርካል። 13  ይሖዋ እሱን የሚፈሩትን፣ታናናሾችንም ሆነ ታላላቆችን ይባርካል። 14  ይሖዋ እናንተን፣አዎ፣ እናንተንና ልጆቻችሁን ያበዛል። 15  ሰማይንና ምድርን የሠራውይሖዋ ይባርካችሁ። 16  ሰማያት የይሖዋ ናቸው፤ምድርን ግን ለሰው ልጆች ሰጣት። 17  ሙታንም ሆኑ ወደ ዝምታው ዓለም የሚወርዱ ሁሉ፣ያህን አያወድሱም። 18  እኛ ግን ከአሁን ጀምሮ ለዘላለም፣ያህን እናወድሳለን። ያህን አወድሱ!

116  ይሖዋ ድምፄን፣እርዳታ ለማግኘት የማቀርበውን ልመና ስለሚሰማ እወደዋለሁ። 2  ጆሮውን ወደ እኔ ያዘነብላልና፣በሕይወት እስካለሁ ድረስ እሱን እጣራለሁ። 3  የሞት ገመዶች ተተበተቡብኝ፤መቃብር ያዘኝ። በጭንቀትና በሐዘን ተዋጥኩ። 4  እኔ ግን የይሖዋን ስም ጠራሁ፦ “ይሖዋ ሆይ፣ ታደገኝ!” 5  ይሖዋ ሩኅሩኅና ጻድቅ ነው፤አምላካችን መሐሪ ነው። 6  ይሖዋ ተሞክሮ የሌላቸውን ይጠብቃል። ተስፋ ቆርጬ ነበር፤ እሱ ግን አዳነኝ። 7  ነፍሴ ዳግመኛ እረፍት ታግኝ፤ይሖዋ ደግነት አሳይቶኛልና። 8  እኔን ከሞት፣ ዓይኔን ከእንባ፣እግሬንም ከእንቅፋት ታድገሃል። 9  በሕያዋን ምድር በይሖዋ ፊት እሄዳለሁ። 10  አመንኩ ስለዚህም ተናገርኩ፤እጅግ ተጎሳቁዬ ነበር። 11  በጣም ደንግጬ “ሰው ሁሉ ውሸታም ነው” አልኩ። 12  ላደረገልኝ መልካም ነገር ሁሉለይሖዋ ምን እመልስለታለሁ? 13  የማዳንን ጽዋ አነሳለሁ፤የይሖዋንም ስም እጠራለሁ። 14  በሕዝቡ ሁሉ ፊትስእለቴን ለይሖዋ እፈጽማለሁ። 15  የታማኝ አገልጋዮቹ ሞትበይሖዋ ዓይን ከባድ ነገር ነው። 16  ይሖዋ ሆይ፣እኔ አገልጋይህ ስለሆንኩ እለምንሃለሁ። እኔ የሴት ባሪያህ ልጅ፣ አገልጋይህ ነኝ። አንተ ከእስራቴ ነፃ አውጥተኸኛል። 17  ለአንተ የምስጋና መሥዋዕት አቀርባለሁ፤የይሖዋን ስም እጠራለሁ። 18  በሕዝቡ ሁሉ ፊት፣ስእለቴን ለይሖዋ እፈጽማለሁ፤ 19  በይሖዋ ቤት ቅጥር ግቢዎች፣በኢየሩሳሌም መካከል ስእለቴን አቀርባለሁ። ያህን አወድሱ!

117  ብሔራት ሁሉ፣ ይሖዋን አወድሱት፤ሕዝቦች ሁሉ፣ ከፍ ከፍ አድርጉት። 2  ለእኛ ያሳየው ታማኝ ፍቅር ታላቅ ነውና፤የይሖዋ ታማኝነት ለዘላለም ጸንቶ ይኖራል። ያህን አወድሱ!

118  ይሖዋ ጥሩ ስለሆነ ምስጋና አቅርቡለት፤ታማኝ ፍቅሩ ለዘላለም ጸንቶ ይኖራል። 2  እስራኤል እንዲህ ይበል፦ “ታማኝ ፍቅሩ ለዘላለም ጸንቶ ይኖራል።” 3  ከአሮን ቤት የሆኑ እንዲህ ይበሉ፦ “ታማኝ ፍቅሩ ለዘላለም ጸንቶ ይኖራል።” 4  ይሖዋን የሚፈሩ እንዲህ ይበሉ፦ “ታማኝ ፍቅሩ ለዘላለም ጸንቶ ይኖራል።” 5  በተጨነቅኩ ጊዜ ያህን ተጣራሁ፤ያህም መለሰልኝ፤ ደህንነት ወደማገኝበት ስፍራም አመጣኝ። 6  ይሖዋ ከጎኔ ነው፤ አልፈራም። ሰው ምን ሊያደርገኝ ይችላል? 7  ይሖዋ ረዳቴ ሆኖ ከጎኔ አለ፤የሚጠሉኝን ሰዎች በድል አድራጊነት እመለከታለሁ። 8  በሰው ከመታመን ይልቅ፣ይሖዋን መጠጊያ ማድረግ ይሻላል። 9  በመኳንንት ከመታመን ይልቅ፣ይሖዋን መጠጊያ ማድረግ ይሻላል። 10  ብሔራት ሁሉ ከበቡኝ፤እኔ ግን በይሖዋ ስምመከትኳቸው። 11  ከበቡኝ፤ አዎ፣ ዙሪያዬን ከበቡኝ፤እኔ ግን በይሖዋ ስምመከትኳቸው። 12  እንደ ንብ ከበቡኝ፤ሆኖም በእሳት እንደተያያዘ ቁጥቋጦ ወዲያውኑ ጠፉ። እኔም በይሖዋ ስምመከትኳቸው። 13  እወድቅ ዘንድ በኃይል ተገፋሁ፤ይሖዋ ግን ረዳኝ። 14  ያህ መጠለያዬና ብርታቴ ነው፤አዳኝም ሆኖልኛል። 15  በጻድቃን ድንኳኖች ውስጥ፣የሐሴትና የመዳን ድምፅ ይሰማል። የይሖዋ ቀኝ እጅ ኃይሉን ያሳያል። 16  የይሖዋ ቀኝ እጅ ከፍ ከፍ አለ፤የይሖዋ ቀኝ እጅ ኃይሉን ያሳያል። 17  የያህን ሥራዎች አስታውቅ ዘንድበሕይወት እኖራለሁ እንጂ አልሞትም። 18  ያህ ጠንከር ያለ ተግሣጽ ሰጥቶኛል፤ሆኖም ለሞት አሳልፎ አልሰጠኝም። 19  የጽድቅን በሮች ክፈቱልኝ፤በዚያ ገብቼ ያህን አወድሳለሁ። 20  ይህ የይሖዋ በር ነው። ጻድቃን በዚያ በኩል ይገባሉ። 21  መልስ ስለሰጠኸኝናአዳኝ ስለሆንከኝ አወድስሃለሁ። 22  ግንበኞች የናቁት ድንጋይየማዕዘን ራስ ድንጋይ ሆነ። 23  ይህ የይሖዋ ሥራ ነው፤ለዓይናችንም ድንቅ ነው። 24  ይህ ይሖዋ የሠራው ቀን ነው፤በዚህ ቀን እንደሰታለን፤ ሐሴትም እናደርጋለን። 25  ይሖዋ ሆይ፣ እባክህ እንድታድነን እንለምንሃለን! ይሖዋ ሆይ፣ እባክህ ድል አቀዳጀን! 26  በይሖዋ ስም የሚመጣው የተባረከ ነው፤በይሖዋ ቤት ሆነን እንባርካችኋለን። 27  ይሖዋ አምላክ ነው፤ብርሃን ይሰጠናል። ቅርንጫፎች በመያዝ ወደ በዓሉ ከሚጓዙት ጋር ተቀላቅላችሁእስከ መሠዊያው ቀንዶች ድረስ ሂዱ። 28  አንተ አምላኬ ነህ፤ እኔም አወድስሃለሁ፤አምላኬ ሆይ፣ ከፍ ከፍ አደርግሃለሁ። 29  ይሖዋ ጥሩ ስለሆነ ምስጋና አቅርቡለት፤ታማኝ ፍቅሩ ለዘላለም ጸንቶ ይኖራል።

119  በመንገዳቸው ነቀፋ የሌለባቸው፣በይሖዋ ሕግ የሚመላለሱ ሰዎች ደስተኞች ናቸው። 2  ማሳሰቢያዎቹን የሚጠብቁ፣እሱን በሙሉ ልባቸው የሚፈልጉ ደስተኞች ናቸው። 3  ክፉ ነገር አያደርጉም፤በመንገዶቹ ይሄዳሉ። 4  አንተ መመሪያዎችህንበጥብቅ እንድንከተል አዘኸናል። 5  ሥርዓትህን እጠብቅ ዘንድምነው በአቋሜ በጸናሁ! 6  ይህ ቢሆንልኝ፣ትእዛዛትህን ሁሉ በትኩረት ስመለከት አላፍርም። 7  የጽድቅ ፍርዶችህን በተማርኩ ጊዜበቀና ልብ አወድስሃለሁ። 8  ሥርዓትህን አከብራለሁ። አቤቱ እርግፍ አድርገህ አትተወኝ። 9  ወጣቶች በንጽሕና መመላለስ የሚችሉት እንዴት ነው? በቃልህ መሠረት ራሳቸውን በመጠበቅ ነው። 10  በሙሉ ልቤ አንተን እሻለሁ። ከትእዛዛትህ እንድርቅ አትፍቀድ። 11  በአንተ ላይ ኃጢአት እንዳልሠራ፣አንተ የተናገርከውን በልቤ ውስጥ እንደ ውድ ሀብት እሸሽጋለሁ። 12  ይሖዋ ሆይ፣ ውዳሴ ይድረስህ፤ሥርዓትህን አስተምረኝ። 13  የተናገርካቸውን ፍርዶች ሁሉበከንፈሮቼ አስታውቃለሁ። 14  ውድ ከሆኑ ሌሎች ነገሮች ሁሉ ይበልጥ፣በማሳሰቢያዎችህ ሐሴት አደርጋለሁ። 15  በመመሪያዎችህ ላይ አሰላስላለሁ፤ዓይኖቼንም በመንገዶችህ ላይ እተክላለሁ። 16  ያወጣሃቸውን ደንቦች እወዳቸዋለሁ። ቃልህን አልረሳም። 17  በሕይወት መኖርና ቃልህን መጠበቅ እችል ዘንድ፣ለአገልጋይህ ደግነት አሳይ። 18  በሕግህ ውስጥ ያሉትን አስደናቂ ነገሮችአጥርቼ እንዳይ ዓይኖቼን ክፈት። 19  በምድሪቱ ላይ የባዕድ አገር ሰው ነኝ። ትእዛዛትህን ከእኔ አትሰውር። 20  እኔ ፍርዶችህንዘወትር ከመናፈቄ የተነሳ ዛልኩ። 21  እብሪተኛ የሆኑትን፣ከትእዛዛትህ የራቁትን የተረገሙ ሰዎች ትገሥጻለህ። 22  ማሳሰቢያዎችህን ጠብቄአለሁና፣ዘለፋንና ንቀትን ከእኔ አስወግድ። 23  መኳንንትም እንኳ አንድ ላይ ተቀምጠው ስለ እኔ መጥፎ ነገር ሲያወሩ፣አገልጋይህ በሥርዓትህ ላይ ያሰላስላል። 24  ማሳሰቢያዎችህን እወዳቸዋለሁ፤መካሪዎቼ ናቸው። 25  አፈር ላይ ተደፍቻለሁ። በቃልህ መሠረት በሕይወት አቆየኝ። 26  መንገዶቼን ለአንተ ተናገርኩ፤ አንተም መለስክልኝ፤ሥርዓትህን አስተምረኝ። 27  አስደናቂ በሆኑት ሥራዎችህ ላይ አሰላስል ዘንድ፣የመመሪያዎችህን ትርጉም እንዳስተውል አድርገኝ። 28  ከሐዘን የተነሳ እንቅልፍ አጣሁ። በቃልህ መሠረት አበርታኝ። 29  የአታላይነትን መንገድ ከእኔ አርቅ፤ሕግህንም በማሳወቅ ሞገስ አሳየኝ። 30  የታማኝነትን ጎዳና መርጫለሁ። ፍርዶችህ ትክክል እንደሆኑ እገነዘባለሁ። 31  ማሳሰቢያዎችህን የሙጥኝ እላለሁ። ይሖዋ ሆይ፣ ለሐዘን እንድዳረግ አትፍቀድ። 32  በልቤ ውስጥ ቦታ ስለሰጠኸው፣የትእዛዛትህን መንገድ በጉጉት እከተላለሁ። 33  ይሖዋ ሆይ፣ የሥርዓትህን መንገድ አስተምረኝ፤እኔም እስከ መጨረሻው እከተለዋለሁ። 34  ሕግህን እንዳከብርናበሙሉ ልቤ እንድጠብቅማስተዋል ስጠኝ። 35  በትእዛዛትህ መንገድ ምራኝ፤በእሱ ደስ እሰኛለሁና። 36  ልቤ የግል ጥቅም ከማሳደድ ይልቅወደ ማሳሰቢያዎችህ እንዲያዘነብል አድርግ። 37  ከንቱ ነገር እንዳያዩ ዓይኖቼን መልስ፤በመንገድህ ላይ በሕይወት እንድቀጥል አድርገኝ። 38  አንተ በሌሎች ትፈራ ዘንድ፣ለአገልጋይህ የገባኸውን ቃል ፈጽም። 39  በጣም የምፈራውን ውርደት ከእኔ አርቅ፤ፍርዶችህ ጥሩ ናቸውና። 40  መመሪያዎችህን ምን ያህል እንደናፈቅኩ ተመልከት። በጽድቅህ ሕያው ሆኜ እንድኖር አድርገኝ። 41  ይሖዋ ሆይ፣ ቃል በገባኸው መሠረትታማኝ ፍቅርህንና ማዳንህን ልቅመስ፤ 42  በዚህ ጊዜ ለሚሳለቅብኝ መልስ መስጠት እችላለሁ፤በቃልህ እታመናለሁና። 43  የእውነትን ቃል ከአፌ አታርቅ፤በፍርድህ ተስፋ አድርጌአለሁና። 44  እኔ ሕግህን ዘወትር፣አዎ፣ ለዘላለም እጠብቃለሁ። 45  ደህንነት በማገኝበት ስፍራ እንደ ልቤ እመላለሳለሁ፤መመሪያዎችህን ከልቤ እፈልጋለሁና። 46  ስለ ማሳሰቢያዎችህ በነገሥታት ፊት እናገራለሁ፤ደግሞም አላፍርም። 47  ትእዛዛትህ ደስ ያሰኙኛል፤አዎ፣ እወዳቸዋለሁ። 48  ትእዛዛትህን ስለምወዳቸው እጆቼን ከፍ አድርጌ ወደ አንተ እጸልያለሁ፤በሥርዓትህም ላይ አሰላስላለሁ። 49  ለአገልጋይህ የተናገርከውን ቃል አስታውስ፤በዚህ ቃል ተስፋ ሰጥተኸኛል። 50  በመከራዬ ወቅት መጽናኛ የማገኘው በዚህ ነው፤የተናገርከው ቃል በሕይወት አቆይቶኛልና። 51  እብሪተኞች እጅግ ይሳለቁብኛል፤እኔ ግን ከሕግህ ንቅንቅ አልልም። 52  ይሖዋ ሆይ፣ ከጥንት ጀምሮ የነበሩትን ፍርዶችህን አስታውሳለሁ፤በእነዚህም መጽናኛ አገኛለሁ። 53  ሕግህን ከተዉ ክፉ ሰዎች የተነሳበቁጣ በገንኩ። 54  በምኖርበት ቦታ ሁሉሥርዓትህ መዝሙር ሆነልኝ። 55  ይሖዋ ሆይ፣ ሕግህን እጠብቅ ዘንድበሌሊት ስምህን አስታውሳለሁ። 56  ይህን ልማድ አድርጌዋለሁ፤ምክንያቱም መመሪያዎችህን ጠብቄአለሁ። 57  ይሖዋ ድርሻዬ ነው፤ሕግህን ለመጠበቅ ቃል ገብቻለሁ። 58  በሙሉ ልቤ አንተን እማጸናለሁ፤በገባኸው ቃል መሠረት ሞገስ አሳየኝ። 59  እግሮቼን ወደ ማሳሰቢያዎችህ እመልስ ዘንድመንገዴን መረመርኩ። 60  ትእዛዛትህን ለመጠበቅ ፈጠንኩ፤ፈጽሞ አልዘገየሁም። 61  የክፉዎች ገመድ ተተበተበብኝ፤ሆኖም ሕግህን አልረሳሁም። 62  ስለ ጽድቅ ፍርዶችህ አንተን ለማመስገንእኩለ ሌሊት ላይ እነሳለሁ። 63  አንተን ለሚፈሩ ሁሉ፣መመሪያዎችህንም ለሚጠብቁ ባልንጀራ ነኝ። 64  ይሖዋ ሆይ፣ ታማኝ ፍቅርህ ምድርን ይሞላል፤ሥርዓትህን አስተምረኝ። 65  ይሖዋ ሆይ፣ በቃልህ መሠረትለአገልጋይህ መልካም ነገር አድርገህለታል። 66  ማስተዋልንና እውቀትን አስተምረኝ፤በትእዛዛትህ ታምኛለሁና። 67  መከራ ላይ ከመውደቄ በፊት፣ መንገድ ስቼ እሄድ ነበር፤አሁን ግን የተናገርከውን እጠብቃለሁ። 68  አንተ ጥሩ ነህ፤ ሥራህም ጥሩ ነው። ሥርዓትህን አስተምረኝ። 69  እብሪተኞች በውሸት ስሜን ያጎድፋሉ፤እኔ ግን በሙሉ ልቤ መመሪያዎችህን እጠብቃለሁ። 70  ልባቸው ደንዝዟል፤እኔ ግን ሕግህን እወዳለሁ። 71  ሥርዓትህን እማር ዘንድበመከራ ውስጥ ማለፌ ጥሩ ሆነልኝ። 72  አንተ ያወጅከው ሕግ ጠቅሞኛል፤ለእኔ ከብዙ ወርቅና ብር እጅግ የተሻለ ነው። 73  እጆችህ ሠሩኝ፤ ደግሞም አበጁኝ። ትእዛዛትህን እማር ዘንድማስተዋል ስጠኝ። 74  አንተን የሚፈሩ ሰዎች እኔን አይተው ሐሴት ያደርጋሉ፤ቃልህ ተስፋዬ ነውና። 75  ይሖዋ ሆይ፣ ፍርዶችህ በጽድቅ ላይ የተመሠረቱ እንደሆኑናከታማኝነትህ የተነሳ እንደቀጣኸኝ አውቃለሁ። 76  ለአገልጋይህ በገባኸው ቃል መሠረት፣እባክህ፣ ታማኝ ፍቅርህ ያጽናናኝ። 77  በሕይወት መኖሬን እንድቀጥል ምሕረት አሳየኝ፤ሕግህን እወዳለሁና። 78  እብሪተኞች ኀፍረት ይከናነቡ፤ያላንዳች ምክንያት በድለውኛልና። እኔ ግን በመመሪያዎችህ ላይ አሰላስላለሁ። 79  አንተን የሚፈሩ፣ ማሳሰቢያዎችህንም የሚያውቁ፣ወደ እኔ ይመለሱ። 80  ለኀፍረት እንዳልዳረግ፣ልቤ ነቀፋ በሌለበት መንገድ ሥርዓትህን ይከተል። 81  ማዳንህን እናፍቃለሁ፤ቃልህ ተስፋዬ ነውና። 82  አንተ የተናገርከው ቃል ሲፈጸም ለማየት ዓይኖቼ ይጓጓሉ፤“የምታጽናናኝ መቼ ነው?” እያልኩ እጠይቃለሁ። 83  ጭስ እንዳደረቀው አቁማዳ ሆኛለሁና፤ሆኖም ሥርዓትህን አልረሳም። 84  ባሪያህ በሕይወት የሚቆየው እስከ መቼ ነው? ስደት በሚያደርሱብኝ ላይ የምትፈርደው መቼ ነው? 85  ሕግህን የሚጥሱእብሪተኛ ሰዎች እኔን ለማጥመድ ጉድጓድ ይቆፍራሉ። 86  ትእዛዛትህ ሁሉ አስተማማኝ ናቸው። ሰዎች ያለምክንያት ያሳድዱኛል፤ አቤቱ እርዳኝ! 87  ከምድር ገጽ ሊያጠፉኝ ምንም ያህል አልቀራቸውም ነበር፤እኔ ግን መመሪያዎችህን አልተውኩም። 88  የተናገርካቸውን ማሳሰቢያዎች እጠብቅ ዘንድ፣ከታማኝ ፍቅርህ የተነሳ በሕይወት አቆየኝ። 89  ይሖዋ ሆይ፣ ቃልህ በሰማያት፣ለዘላለም ጸንቶ ይኖራል። 90  ታማኝነትህ ከትውልድ እስከ ትውልድ ነው። ምድር ለዘለቄታው እንድትኖር በጽኑ መሠረትካት። 91  በፍርዶችህ መሠረት እስከ ዛሬ ጸንተው ኖረዋል፤ሁሉም አገልጋዮችህ ናቸውና። 92  ሕግህን ባልወድ ኖሮ፣በደረሰብኝ ጉስቁልና በጠፋሁ ነበር። 93  መመሪያዎችህን ፈጽሞ አልረሳም፤ምክንያቱም በእነሱ አማካኝነት በሕይወት አቆይተኸኛል። 94  እኔ የአንተ ነኝ፤መመሪያዎችህን ፈልጌአለሁና አድነኝ። 95  ክፉዎች እኔን ለማጥፋት ያደባሉ፤እኔ ግን ለማሳሰቢያዎችህ ትኩረት እሰጣለሁ። 96  ፍጽምና ሁሉ ገደብ እንዳለው አይቻለሁ።ትእዛዝህ ግን ገደብ የለውም። 97  ሕግህን ምንኛ ወደድኩ! ቀኑን ሙሉ አሰላስለዋለሁ። 98  ትእዛዝህ ለዘላለም ስለማይለየኝ፣ከጠላቶቼ ይበልጥ ጥበበኛ ያደርገኛል። 99  በማሳሰቢያዎችህ ላይ ስለማሰላስል፣ከአስተማሪዎቼ ሁሉ የበለጠ ጥልቅ ማስተዋል አለኝ። 100  መመሪያዎችህን ስለማከብር፣ከሽማግሌዎች ይበልጥ በማስተዋል እመላለሳለሁ። 101  ቃልህን እጠብቅ ዘንድ፣በየትኛውም ክፉ መንገድ ከመሄድ እቆጠባለሁ። 102  አንተ አስተምረኸኛልና፣ከፍርዶችህ ፈቀቅ አልልም። 103  የተናገርከው ነገር ለምላሴ እጅግ ጣፋጭ ነው፤ለአፌም ከማር የበለጠ ይጥማል! 104  ከመመሪያዎችህ የተነሳ በማስተዋል እመላለሳለሁ። ስለዚህ የሐሰትን መንገድ ሁሉ እጠላለሁ። 105  ቃልህ ለእግሬ መብራት፣ለመንገዴም ብርሃን ነው። 106  የጽድቅ ፍርዶችህን ለመጠበቅ ምያለሁ፤ደግሞም እፈጽመዋለሁ። 107  ከፍተኛ ጉስቁልና ደርሶብኛል። ይሖዋ ሆይ፣ በቃልህ መሠረት በሕይወት አቆየኝ። 108  ይሖዋ ሆይ፣ እባክህ በፈቃደኝነት የማቀርበውን የውዳሴ መባ በደስታ ተቀበል፤ፍርዶችህንም አስተምረኝ። 109  ሕይወቴ ሁልጊዜ አደጋ ላይ ናት፤እኔ ግን ሕግህን አልረሳሁም። 110  ክፉዎች ወጥመድ ዘረጉብኝ፤እኔ ግን ከመመሪያዎችህ ዝንፍ አላልኩም። 111  ማሳሰቢያዎችህ ልቤን ደስ ስለሚያሰኙ፣ቋሚ ንብረቴ አደርጋቸዋለሁ። 112  ሥርዓትህን በሕይወቴ ዘመን ሁሉ፣እስከ መጨረሻው ለመጠበቅ ቆርጫለሁ። 113  በግማሽ ልብ የሚመላለሱትን እጠላለሁ፤ሕግህን ግን እወዳለሁ። 114  አንተ መጠለያዬና ጋሻዬ ነህ፤ቃልህ ተስፋዬ ነውና። 115  እናንተ ክፉዎች፣የአምላኬን ትእዛዛት መጠበቅ እንድችል ከእኔ ራቁ። 116  በሕይወት እንድቀጥልቃል በገባኸው መሠረት ደግፈኝ፤ተስፋዬ ሳይፈጸም ቀርቶ እንዳዝን አትፍቀድ። 117  እድን ዘንድ ደግፈኝ፤ያን ጊዜ ለሥርዓትህ ዘወትር ትኩረት እሰጣለሁ። 118  ከሥርዓትህ የሚርቁትን ሁሉ ገሸሽ ታደርጋቸዋለህ፤ውሸታሞችና አታላዮች ናቸውና። 119  በምድር ላይ ያሉ ክፉዎችን ሁሉ ከላይ እንደሚሰፍ የማይረባ ቆሻሻ ታስወግዳቸዋለህ። ስለዚህ ማሳሰቢያዎችህን እወዳለሁ። 120  አንተን እጅግ ከመፍራቴ የተነሳ ሰውነቴ ይንቀጠቀጣል፤ፍርዶችህን እፈራለሁ። 121  ትክክልና ጽድቅ የሆነውን አድርጌአለሁ። ለሚጨቁኑኝ አሳልፈህ አትስጠኝ! 122  ለአገልጋይህ ደህንነት ዋስትና ስጥ፤እብሪተኞች እንዲጨቁኑኝ አትፍቀድ። 123  ዓይኖቼ ማዳንህንናየገባኸውን የጽድቅ ቃል በመጠባበቅ ደከሙ። 124  ለአገልጋይህ ታማኝ ፍቅርህን አሳየው፤ሥርዓትህንም አስተምረኝ። 125  እኔ አገልጋይህ ነኝ፤ማሳሰቢያዎችህን እንዳውቅ ማስተዋል ስጠኝ። 126  ይሖዋ ሆይ፣ እርምጃ የምትወስድበት ጊዜ ደርሷል፤ሰዎች ሕግህን ጥሰዋልና። 127  ስለዚህ እኔ ትእዛዛትህን ከወርቅ፣ምርጥ ከሆነ ወርቅ ይበልጥ እወዳለሁ። 128  በመሆኑም የምታስተምረው ትምህርት በሙሉ ትክክል እንደሆነ አምናለሁ፤የሐሰትን መንገድ ሁሉ እጠላለሁ። 129  ማሳሰቢያዎችህ ድንቅ ናቸው። ስለዚህ እጠብቃቸዋለሁ። 130  አንተ የምትገልጣቸው ቃላት ብርሃን ይፈነጥቃሉ፤ተሞክሮ የሌላቸውን አስተዋዮች ያደርጋሉ። 131  ትእዛዛትህን ለመስማት ከመጓጓቴ የተነሳአፌን ከፍቼ በረጅሙ እተነፍሳለሁ። 132  ስምህን ለሚወዱ ሰዎች ከምትሰጠው ፍርድ ጋር በሚስማማ መንገድ፣ወደ እኔ ተመለስ፤ ሞገስም አሳየኝ። 133  በቃልህ መሠረት አካሄዴን በሰላም ምራ፤ማንኛውም ክፉ ነገር በእኔ ላይ አይሠልጥን። 134  ጨቋኝ ከሆኑ ሰዎች ታደገኝ፤እኔም መመሪያዎችህን እጠብቃለሁ። 135  በአገልጋይህ ላይ ፊትህን አብራ፤ሥርዓትህንም አስተምረኝ። 136  ሰዎች ሕግህን ስለማያከብሩእንባ ከዓይኖቼ እንደ ውኃ ፈሰሰ። 137  ይሖዋ ሆይ፣ አንተ ጻድቅ ነህ፤ፍርዶችህም ትክክል ናቸው። 138  የምትሰጣቸው ማሳሰቢያዎች በጽድቅ ላይ የተመሠረቱናሙሉ በሙሉ አስተማማኝ ናቸው። 139  ጠላቶቼ ቃልህን ስለረሱቅንዓቴ ይበላኛል። 140  ቃልህ እጅግ የጠራ ነው፤አገልጋይህም ይወደዋል። 141  እኔ በሌሎች ዘንድ የተናቅኩና የማልረባ ነኝ፤ሆኖም መመሪያዎችህን አልረሳሁም። 142  ጽድቅህ የዘላለም ጽድቅ ነው፤ሕግህም እውነት ነው። 143  ጭንቀትና ችግር ቢደርስብኝምትእዛዛትህን ምንጊዜም እወዳለሁ። 144  ማሳሰቢያህ ለዘላለም ጽድቅ ነው። በሕይወት መኖሬን እንድቀጥል ማስተዋል ስጠኝ። 145  በሙሉ ልቤ እጣራለሁ። ይሖዋ ሆይ፣ መልስልኝ። ሥርዓትህን እጠብቃለሁ። 146  አንተን እጣራለሁ፤ አቤቱ አድነኝ! ማሳሰቢያዎችህን እጠብቃለሁ። 147  ጎህ ሳይቀድ ተነስቼ እርዳታ ለማግኘት እጮኻለሁ፤ቃልህ ተስፋዬ ነውና። 148  በተናገርከው ቃል ላይ ማሰላሰል እንድችል፣ክፍለ ሌሊቶቹ ከማብቃታቸው በፊት እነቃለሁ። 149  ከታማኝ ፍቅርህ የተነሳ ድምፄን ስማ። ይሖዋ ሆይ፣ ከአንተ ፍትሕ ጋር በሚስማማ መንገድ በሕይወት አቆየኝ። 150  አሳፋሪ በሆነ ድርጊት የተጠመዱ ሰዎች ወደ እኔ ቀርበዋል፤ከሕግህም ርቀዋል። 151  ይሖዋ ሆይ፣ አንተ ቅርብ ነህ፤ትእዛዛትህም ሁሉ እውነት ናቸው። 152  በቀድሞው ዘመን ስለ ማሳሰቢያዎችህ ተምሬአለሁ፤ለዘላለም ይጸኑ ዘንድ እንደመሠረትካቸው ተረድቻለሁ። 153  የደረሰብኝን ጉስቁልና ተመልከት፤ ደግሞም ታደገኝ፤ሕግህን አልረሳሁምና። 154  ተሟገትልኝ፤ ደግሞም ታደገኝ፤በገባኸው ቃል መሠረት በሕይወት አቆየኝ። 155  ክፉዎች ሥርዓትህን ስላልፈለጉመዳን ከእነሱ ርቋል። 156  ይሖዋ ሆይ፣ ምሕረትህ ታላቅ ነው። ከአንተ ፍትሕ ጋር በሚስማማ መንገድ በሕይወት አቆየኝ። 157  አሳዳጆቼና ጠላቶቼ ብዙ ናቸው፤እኔ ግን ከማሳሰቢያዎችህ ፈቀቅ አላልኩም። 158  ከዳተኛ የሆኑ ሰዎችን ተጸየፍኩ፤ምክንያቱም አንተ የተናገርከውን አይጠብቁም። 159  መመሪያዎችህን ምን ያህል እንደምወድ ተመልከት! ይሖዋ ሆይ፣ ከታማኝ ፍቅርህ የተነሳ በሕይወት አቆየኝ። 160  የቃልህ ፍሬ ነገር እውነት ነው፤በጽድቅ ላይ የተመሠረተው ፍርድህ ሁሉ ለዘላለም ጸንቶ ይኖራል። 161  መኳንንት ያለምክንያት ያሳድዱኛል፤ልቤ ግን ለቃልህ ጥልቅ አክብሮት አለው። 162  ብዙ ምርኮ እንዳገኘ ሰው፣እኔም አንተ በተናገርከው ነገር ሐሴት አደርጋለሁ። 163  ውሸትን እጠላለሁ፤ ደግሞም እጸየፈዋለሁ፤ሕግህን ግን እወዳለሁ። 164  በጽድቅ ላይ ከተመሠረቱት ፍርዶችህ የተነሳበቀን ሰባት ጊዜ አወድስሃለሁ። 165  ሕግህን የሚወዱ ብዙ ሰላም አላቸው፤ሊያደናቅፋቸው የሚችል ምንም ነገር የለም። 166  ይሖዋ ሆይ፣ የማዳን ሥራህን ተስፋ አደርጋለሁ፤ትእዛዛትህንም እፈጽማለሁ። 167  ማሳሰቢያዎችህን እጠብቃለሁ፤ደግሞም እጅግ እወዳቸዋለሁ። 168  መመሪያዎችህንና ማሳሰቢያዎችህን እጠብቃለሁ፤የማደርገውን ነገር ሁሉ ታውቃለህና። 169  ይሖዋ ሆይ፣ እርዳታ ለማግኘት የማሰማው ጩኸት ወደ አንተ ይድረስ። እንደ ቃልህ ማስተዋል ስጠኝ። 170  ሞገስ ለማግኘት የማቀርበው ልመና ወደ አንተ ይድረስ። ቃል በገባኸው መሠረት አድነኝ። 171  ሥርዓትህን ስለምታስተምረኝከንፈሮቼ ውዳሴን ያፍልቁ። 172  አንደበቴ ስለተናገርከው ቃል ይዘምር፤ትእዛዛትህ ሁሉ ጽድቅ ናቸውና። 173  መመሪያዎችህን ለመታዘዝ ስለምመርጥ፣እጅህ እኔን ለመርዳት ዝግጁ ይሁን። 174  ይሖዋ ሆይ፣ ማዳንህን እናፍቃለሁ፤ሕግህንም እወዳለሁ። 175  አወድስህ ዘንድ በሕይወት ልኑር፤አንተ ያወጣሃቸው ፍርዶች ይርዱኝ። 176  እንደጠፋ በግ ተቅበዘበዝኩ። አገልጋይህን ፈልገው፤ትእዛዛትህን አልረሳሁምና።

12  ይሖዋ ሆይ፣ አንድም ታማኝ ሰው ስለሌለ አድነኝ፤ከሰው ልጆች መካከል ታማኞች ጠፍተዋል። 2  እርስ በርሳቸው ውሸት ይነጋገራሉ፤በከንፈራቸው ይሸነግላሉ፤ አታላይ በሆነ ልብም ይናገራሉ። 3  ይሖዋ የሚሸነግልን ከንፈር ሁሉ፣ጉራ የሚነዛውንም ምላስ ይቆርጣል፤ 4  እነሱ “በምላሳችን እንረታለን። አንደበታችንን እንዳሻን እንጠቀምበታለን፤በእኛ ላይ ጌታ ሊሆን የሚችል ማን ነው?” ይላሉ። 5  “የተጎሳቆሉት ሰዎች በመጨቆናቸው፣ድሆችም በመቃተታቸው፣እርምጃ ለመውሰድ እነሳለሁ” ይላል ይሖዋ። “በንቀት ዓይን ከሚመለከቷቸው ሁሉ እታደጋቸዋለሁ።” 6  የይሖዋ ቃል የጠራ ነው፤ከሸክላ በተሠራ ምድጃ እንደተጣራ ብር ሰባት ጊዜ የነጠረ ነው። 7  ይሖዋ ሆይ፣ አንተ ትጋርዳቸዋለህ፤እያንዳንዳቸውን ከዚህ ትውልድ ለዘላለም ትጠብቃቸዋለህ። 8  የሰው ልጆች ብልሹ ምግባርን ስለሚያስፋፉ፣ክፉዎች እንዳሻቸው ይፈነጫሉ።

120  በተጨነቅኩ ጊዜ ይሖዋን ተጣራሁ፤እሱም መለሰልኝ። 2  ይሖዋ ሆይ፣ ከሐሰተኛ ከንፈር፣ደግሞም ከአታላይ አንደበት ታደገኝ። 3  አንተ አታላይ አንደበት፣አምላክ ምን ያደርግህ ይሆን? እንዴትስ ይቀጣህ ይሆን? 4  ሹል በሆኑ የተዋጊ ፍላጻዎችናበክትክታ እንጨት ፍም ይቀጣሃል። 5  በመሼቅ የባዕድ አገር ሰው ሆኜ ስለኖርኩ ወዮልኝ! በቄዳር ድንኳኖች መካከል ኖሬአለሁ። 6  ሰላም ከሚጠሉ ሰዎች ጋርለረጅም ጊዜ ኖሬአለሁ። 7  እኔ ለሰላም ቆሜአለሁ፤እነሱ ግን በተናገርኩ ቁጥር ለጦርነት ይነሳሉ።

121  ዓይኖቼን ወደ ተራሮች አነሳለሁ። እርዳታ የማገኘው ከየት ነው? 2  እኔን የሚረዳኝሰማይንና ምድርን የሠራው ይሖዋ ነው። 3  እሱ እግርህ እንዲንሸራተት ፈጽሞ አይፈቅድም። ጠባቂህ በጭራሽ አያንቀላፋም። 4  እነሆ፣ እስራኤልን የሚጠብቀው፣ፈጽሞ አያንቀላፋም፤ ደግሞም አይተኛም። 5  ይሖዋ ይጠብቅሃል። ይሖዋ በቀኝህ ሆኖ ይጋርድሃል። 6  ቀን ፀሐይ አይመታህም፤ሌሊትም ጨረቃ አይጎዳህም። 7  ይሖዋ ከማንኛውም ጉዳት ይጠብቅሃል። እሱ ሕይወትህን ይጠብቃል። 8  ይሖዋ ከአሁን ጀምሮ ለዘላለም፣በምታደርገው ነገር ሁሉ ይጠብቅሃል።

122  “ወደ ይሖዋ ቤት እንሂድ” ባሉኝ ጊዜ እጅግ ደስ አለኝ። 2  ኢየሩሳሌም ሆይ፣ አሁን በበሮችሽ ገብተንከውስጥ ቆመናል። 3  ኢየሩሳሌም አንድ ወጥ ሆናእንደተገነባች ከተማ ናት። 4  ለእስራኤል በተሰጠው ማሳሰቢያ መሠረት፣ነገዶቹ ይኸውም የያህ ነገዶች፣ለይሖዋ ስም ምስጋና ለማቅረብወደዚያ ወጥተዋል። 5  በዚያ የፍርድ ዙፋኖች፣የዳዊት ቤት ዙፋኖች ተቀምጠዋልና። 6  ለኢየሩሳሌም ሰላም ጸልዩ። አንቺ ከተማ ሆይ፣ አንቺን የሚወዱ ከስጋት ነፃ ይሆናሉ። 7  በመከላከያ ግንቦችሽ ውስጥ ሰላም ለዘለቄታው ይኑር፤በማይደፈሩ ማማዎችሽ ውስጥ የተረጋጋ ሁኔታ ይስፈን። 8  እንግዲህ ለወንድሞቼና ለወዳጆቼ ስል “በውስጥሽ ሰላም ይስፈን” እላለሁ። 9  ለአምላካችን ለይሖዋ ቤት ስልለአንቺ መልካም ነገር እሻለሁ።

123  በሰማያት ዙፋን ላይ የተቀመጥክ ሆይ፣ዓይኖቼን ወደ አንተ አነሳለሁ። 2  የአገልጋዮች ዓይን ወደ ጌታቸው እጅ፣የሴት አገልጋይም ዓይን ወደ እመቤቷ እጅ እንደሚመለከት ሁሉ፣የእኛም ዓይኖች ሞገስ እስኪያሳየን ድረስወደ አምላካችን ወደ ይሖዋ ይመለከታሉ። 3  ንቀት እጅግ በዝቶብናልና፣ሞገስ አሳየን፤ ይሖዋ ሆይ፣ ሞገስ አሳየን። 4  ከልክ በላይ በራሳቸው የሚተማመኑ ሰዎችን ፌዝ፣የእብሪተኞችንም ንቀት ጠግበናል።

124  “ይሖዋ ከእኛ ጋር ባይሆን ኖሮ፣” እስራኤል እንዲህ ይበል፦ 2  “ይሖዋ ከእኛ ጋር ባይሆን ኖሮ፣ሰዎች እኛን ለማጥቃት በተነሱ ጊዜ፣ 3  ቁጣቸው በእኛ ላይ በነደደ ጊዜ፣በሕይወት ሳለን በዋጡን ነበር። 4  በዚያን ጊዜ ውኃ ጠራርጎ በወሰደን፣ጎርፍም ባጥለቀለቀን ነበር። 5  ኃይለኛ ውኃ በዋጠን ነበር። 6  ለጥርሳቸው ሲሳይ እንድንሆን አሳልፎ ስላልሰጠንይሖዋ ይወደስ። 7  ከአዳኝ ወጥመድእንዳመለጠች ወፍ ነን፤ወጥመዱ ተሰበረ፤እኛም አመለጥን። 8  ሰማይንና ምድርን የሠራውየይሖዋ ስም ረዳታችን ነው።”

125  በይሖዋ የሚታመኑ፣ፈጽሞ ሳይናወጥ ለዘላለም ጸንቶ እንደሚኖረውእንደ ጽዮን ተራራ ናቸው። 2  ተራሮች በኢየሩሳሌም ዙሪያ እንዳሉ ሁሉ፣ይሖዋም ከአሁን ጀምሮ ለዘላለምበሕዝቡ ዙሪያ ይሆናል። 3  ጻድቃን ትክክል ያልሆነ ነገር መሥራት እንዳይጀምሩ፣የክፋት በትር ለጻድቃን በተሰጠ ምድር ላይ አይኖርም። 4  ይሖዋ ሆይ፣ ለጥሩ ሰዎች፣ለልበ ቅኖች መልካም ነገር አድርግ። 5  ወደ ጠማማ መንገዳቸው ዞር የሚሉትን፣ይሖዋ ከክፉ አድራጊዎች ጋር ያስወግዳቸዋል። በእስራኤል ሰላም ይስፈን።

126  ይሖዋ የጽዮንን ምርኮኞች መልሶ በሰበሰበ ጊዜ፣ሕልም የምናይ መስሎን ነበር። 2  በዚያን ጊዜ አፋችን በሳቅ፣አንደበታችንም በእልልታ ተሞላ። ያን ጊዜ ብሔራት እንዲህ አሉ፦ “ይሖዋ ታላላቅ ነገሮች አደረገላቸው።” 3  ይሖዋ ታላላቅ ነገሮች አደረገልን፤እኛም እጅግ ተደሰትን። 4  ይሖዋ ሆይ፣ በኔጌብ እንዳሉ ጅረቶች፣የተማረኩብንን ሰዎች መልሰህ ሰብስብ። 5  በእንባ የሚዘሩ፣በእልልታ ያጭዳሉ። 6  ዘር ቋጥሮ የወጣው ሰው፣የሄደው እያለቀሰ ቢሆንም እንኳነዶውን ተሸክሞእልል እያለ ይመለሳል።

127  ይሖዋ ቤትን ካልገነባ፣ግንበኞቹ የሚደክሙት በከንቱ ነው። ይሖዋ ከተማን ካልጠበቀ፣ጠባቂው ንቁ ሆኖ መጠበቁ ከንቱ ድካም ነው። 2  በማለዳ መነሳታችሁ፣እስከ ምሽት ድረስ መሥራታችሁ፣እንዲሁም የዕለት ጉርሳችሁን ለማግኘት መልፋታችሁ ከንቱ ነው፤ምክንያቱም አምላክ የሚወዳቸውን ሰዎች ይንከባከባቸዋል፤ እንቅልፍም ይሰጣቸዋል። 3  እነሆ፣ ልጆች ከይሖዋ የተገኙ ውርሻ ናቸው፤የማህፀንም ፍሬ ከእሱ የሚገኝ ስጦታ ነው። 4  አንድ ሰው በወጣትነቱ የወለዳቸው ወንዶች ልጆች፣በኃያል ሰው እጅ እንዳሉ ፍላጻዎች ናቸው። 5  ኮሮጆውን በእነዚህ የሞላ ሰው ደስተኛ ነው። እነሱ ፈጽሞ አያፍሩም፤በከተማዋ በር ከጠላቶቻቸው ጋር ይነጋገራሉና።

128  ይሖዋን የሚፈሩ፣በመንገዱም የሚሄዱ ሁሉ ደስተኞች ናቸው። 2  በእጅህ ደክመህ ያፈራኸውን ትበላለህ። ደስተኛ ትሆናለህ፤ ደግሞም ትበለጽጋለህ። 3  ሚስትህ በቤትህ ውስጥ፣ ፍሬ እንደሚያፈራ ወይን ትሆናለች፤ወንዶች ልጆችህ በማዕድህ ዙሪያ እንደ ወይራ ዛፍ ቡቃያዎች ይሆናሉ። 4  እነሆ፣ ይሖዋን የሚፈራ ሰውእንደዚህ የተባረከ ይሆናል። 5  ይሖዋ ከጽዮን ይባርክሃል። በሕይወት ዘመንህ ሁሉ የኢየሩሳሌምን ብልጽግና ለማየት ያብቃህ፤ 6  ደግሞም የልጅ ልጅ ለማየት ያብቃህ። በእስራኤል ሰላም ይስፈን።

129  “ከወጣትነቴ ጀምሮ ሁልጊዜ ያጠቁኝ ነበር”፤ እስራኤል እንዲህ ይበል፦ 2  “ከወጣትነቴ ጀምሮ ሁልጊዜ ያጠቁኝ ነበር፤ሆኖም ሊያሸንፉኝ አልቻሉም። 3  አራሾች ጀርባዬን አረሱት፤ትልማቸውንም አስረዘሙት።” 4  ይሖዋ ግን ጻድቅ ነው፤የክፉዎችን ገመድ በጣጥሷል። 5  ጽዮንን የሚጠሉ ሁሉ፣ኀፍረት ይከናነባሉ፤ ተዋርደውም ወደኋላቸው ይመለሳሉ። 6  ከመነቀሉ በፊት እንደሚጠወልግ፣በጣሪያ ላይ እንደበቀለ ሣር ይሆናሉ፤ 7  እንዲህ ዓይነቱ ሣር የአጫጁን እጅ፣ነዶ የሚሰበስበውንም ሰው ክንዶች ሊሞላ አይችልም። 8  በዚያ የሚያልፉ ሰዎች “የይሖዋ በረከት በእናንተ ላይ ይሁን፤በይሖዋ ስም እንባርካችኋለን” አይሉም።

13  ይሖዋ ሆይ፣ የምትረሳኝ እስከ መቼ ነው? ለዘላለም? ፊትህን ከእኔ የምትሰውረው እስከ መቼ ነው? 2  ልቤ በየዕለቱ በሐዘን እየተደቆሰ፣በጭንቀት ተውጬ የምኖረው እስከ መቼ ነው? ጠላቴ በእኔ ላይ የሚያይለው እስከ መቼ ነው? 3  ይሖዋ አምላኬ ሆይ፣ ወደ እኔ ተመልከት፤ መልስም ስጠኝ። በሞት እንዳላንቀላፋ ዓይኖቼን አብራልኝ፤ 4  እንዲህ ከሆነ ጠላቴ “አሸነፍኩት!” አይልም፤ ባላጋራዎቼ በእኔ ውድቀት ሐሴት እንዲያደርጉ አትፍቀድ። 5  እኔ በበኩሌ በታማኝ ፍቅርህ እታመናለሁ፤ልቤ በማዳን ሥራህ ሐሴት ያደርጋል። 6  በእጅጉ ስለካሰኝ ለይሖዋ እዘምራለሁ።

130  ይሖዋ ሆይ፣ ከጥልቅ ውስጥ አንተን እጣራለሁ። 2  ይሖዋ ሆይ፣ ድምፄን ስማ። ጆሮዎችህ እርዳታ ለማግኘት የማቀርበውን ልመና በትኩረት ያዳምጡ። 3  ያህ ሆይ፣ አንተ ስህተትን የምትከታተል ቢሆን ኖሮ፣ይሖዋ ሆይ፣ ማን ሊቆም ይችል ነበር? 4  በአንተ ዘንድ በእርግጥ ይቅርታ አለና፤ይህም ሰዎች አንተን እንዲፈሩ ያደርጋል። 5  ይሖዋን ተስፋ አደርጋለሁ፤ ሁለንተናዬ በእሱ ተስፋ ያደርጋል፤ቃሉን በትዕግሥት እጠብቃለሁ። 6  ንጋትን ከሚጠባበቁ፣አዎ፣ ንጋትን ከሚጠባበቁ ጠባቂዎች ይበልጥይሖዋን በጉጉት እጠባበቃለሁ። 7  እስራኤል ይሖዋን በትዕግሥት ይጠባበቅ፤ይሖዋ በፍቅሩ ታማኝ ነውና፤ሕዝቡንም ለመዋጀት ታላቅ ኃይል አለው። 8  እስራኤልን ከበደላቸው ሁሉ ይዋጃል።

131  ይሖዋ ሆይ፣ ልቤ አይኩራራም፤ዓይኖቼም አይታበዩም፤እጅግ ታላላቅ ነገሮችን ወይምከአቅሜ በላይ የሆኑ ነገሮችን አልመኝም። 2  ይልቁንም እናቱ ላይ እንደተቀመጠ ጡት የጣለ ሕፃንነፍሴን አረጋጋኋት፤ ደግሞም ጸጥ አሰኘኋት።ጡት እንደጣለ ሕፃን ረካሁ። 3  እስራኤል ከአሁን ጀምሮ ለዘላለምይሖዋን በትዕግሥት ይጠባበቅ።

132  ይሖዋ ሆይ፣ ዳዊትን፣የደረሰበትንም መከራ ሁሉ አስታውስ፤ 2  ለይሖዋ እንዴት እንደማለ፣ኃያል ለሆነው ለያዕቆብ አምላክ እንዴት እንደተሳለ አስብ፦ 3  “ወደ ድንኳኔ፣ ወደ ቤቴ አልገባም። ወደ መኝታዬ፣ ወደ አልጋዬ አልወጣም፤ 4  ዓይኖቼ እንዲያንቀላፉ፣ሽፋሽፍቶቼም እንዲያሸልቡ አልፈቅድም፤ 5  ይህም ለይሖዋ ስፍራ፣ኃያል ለሆነው የያዕቆብ አምላክም ያማረ መኖሪያ እስከማገኝ ድረስ ነው።” 6  እነሆ፣ በኤፍራታ ስለ እሷ ሰማን፤በጫካ በተሞላው ምድር አገኘናት። 7  ወደ መኖሪያው እንግባ፤በእግሩ ማሳረፊያ ፊት እንስገድ። 8  ይሖዋ ሆይ፣ ተነስ፤አንተና የብርታትህ ታቦት፣ ወደ ማረፊያ ስፍራህ ሂዱ። 9  ካህናትህ ጽድቅን ይልበሱ፤ታማኝ አገልጋዮችህም እልል ይበሉ። 10  ለአገልጋይህ ለዳዊት ስትል፣የቀባኸውን ሰው ገሸሽ አታድርግ። 11  ይሖዋ ለዳዊት ምሏል፤የገባውን ቃል ፈጽሞ አያጥፍም፦ “ከዘሮችህ መካከል አንዱንበዙፋንህ ላይ አስቀምጣለሁ። 12  ወንዶች ልጆችህ ቃል ኪዳኔንናየማስተምራቸውን ማሳሰቢያዎች ቢጠብቁ፣የእነሱም ልጆችለዘላለም በዙፋንህ ላይ ይቀመጣሉ።” 13  ይሖዋ ጽዮንን መርጧታልና፤የራሱ መኖሪያ እንድትሆን ፈልጓል፤ እንዲህም ብሏል፦ 14  “ይህች ለዘላለም ማረፊያ ስፍራዬ ነች፤በእሷ እኖራለሁ፤ ይህ ምኞቴ ነውና። 15  የተትረፈረፈ የምግብ አቅርቦት እንዲኖራት በማድረግ እባርካታለሁ፤ድሆቿን እህል አጠግባለሁ። 16  ካህናቷ መዳንን እንዲለብሱ አደርጋለሁ፤ታማኝ ሕዝቦቿም እልል ይላሉ። 17  በዚያ የዳዊትን ብርታት እጨምራለሁ። ለቀባሁት አገልጋዬ መብራት አዘጋጅቻለሁ። 18  ጠላቶቹን ኀፍረት አከናንባለሁ፤በራሱ ላይ ያለው አክሊል ግን ያብባል።”

133  እነሆ፣ ወንድሞች በአንድነት አብረው ቢኖሩምንኛ መልካም ነው! ምንኛስ ደስ ያሰኛል! 2  በራስ ላይ ፈስሶ እስከ ጢም እንደሚዘልቅ፣በአሮን ጢም ላይ እንደሚወርድ፣እስከ ልብሱ ኮሌታ ድረስ እንደሚፈስጥሩ ዘይት ነው። 3  በጽዮን ተራሮች ላይ እንደሚወርድ፣እንደ ሄርሞን ጤዛ ነው። በዚያ ይሖዋ በረከቱን ይኸውምየዘላለም ሕይወትን አዟል።

134  በሌሊት በይሖዋ ቤት የምታገለግሉ፣እናንተ የይሖዋ አገልጋዮች ሁሉ፣ይሖዋን አወድሱ። 2  እጆቻችሁን በቅድስና ወደ ላይ አንሱ፤ይሖዋንም አወድሱ። 3  ሰማይንና ምድርን የሠራው ይሖዋ፣ከጽዮን ይባርክህ።

135  ያህን አወድሱ! የይሖዋን ስም አወድሱ፤እናንተ የይሖዋ አገልጋዮች፣ ውዳሴ አቅርቡ፤ 2  በይሖዋ ቤት፣በአምላካችን ቤት ቅጥር ግቢዎች የቆማችሁ ሁሉ አወድሱት። 3  ይሖዋ ጥሩ ነውና፣ ያህን አወድሱ። ደስ የሚያሰኝ ነውና፣ ለስሙ የውዳሴ መዝሙር ዘምሩ። 4  ያህ ያዕቆብን የራሱ፣እስራኤልን ልዩ ንብረቱ አድርጎ መርጧልና። 5  ይሖዋ ታላቅ መሆኑን በሚገባ አውቃለሁና፤ጌታችን ከሌሎች አማልክት ሁሉ የላቀ ነው። 6  በሰማይና በምድር፣ በባሕሮችና በጥልቆች ውስጥይሖዋ ደስ ያሰኘውን ነገር ሁሉ ያደርጋል። 7  ደመና ከምድር ዳርቻዎች ወደ ላይ እንዲወጣ ያደርጋል፤በዝናብ ጊዜ መብረቅን ያበርቃል፤ነፋሱን ከግምጃ ቤቱ ያወጣል። 8  በግብፅ የተወለደውንየሰውም ሆነ የእንስሳ በኩር ገደለ። 9  ግብፅ ሆይ፣ በፈርዖንና በአገልጋዮቹ ሁሉ ላይ፣በመካከልሽ ምልክቶችንና ተአምራትን አደረገ። 10  ብዙ ብሔራትን መታ፤ኃያላን ነገሥታትንም ገደለ፤ 11  የአሞራውያንን ንጉሥ ሲሖንን፣የባሳንን ንጉሥ ኦግን፣የከነአንንም መንግሥታት ሁሉ ድል አደረገ። 12  ምድራቸውን ርስት አድርጎ፣አዎ፣ ርስት አድርጎ ለሕዝቡ ለእስራኤል ሰጠ። 13  ይሖዋ ሆይ፣ ስምህ ለዘላለም ጸንቶ ይኖራል። ይሖዋ ሆይ፣ ዝናህ ከትውልድ እስከ ትውልድ ይዘልቃል። 14  ይሖዋ ለሕዝቡ ይሟገታልና፤ለአገልጋዮቹም ይራራል። 15  የብሔራት ጣዖቶች ከብርና ከወርቅ የተሠሩ፣የሰው እጅ ሥራ ናቸው። 16  አፍ አላቸው፤ መናገር ግን አይችሉም፤ዓይን አላቸው፤ ማየት ግን አይችሉም፤ 17  ጆሮ አላቸው፤ መስማት ግን አይችሉም። በአፋቸው ውስጥ እስትንፋስ የለም። 18  የሚሠሯቸውም ሆኑ የሚታመኑባቸው ሁሉ፣እንደ እነሱ ይሆናሉ። 19  የእስራኤል ቤት ሆይ፣ ይሖዋን አወድሱ። የአሮን ቤት ሆይ፣ ይሖዋን አወድሱ። 20  የሌዊ ቤት ሆይ፣ ይሖዋን አወድሱ። እናንተ ይሖዋን የምትፈሩ፣ ይሖዋን አወድሱ። 21  በኢየሩሳሌም የሚኖረው ይሖዋ፣ከጽዮን ይወደስ። ያህን አወድሱ!

136  ይሖዋ ጥሩ ስለሆነ ምስጋና አቅርቡለት፤ታማኝ ፍቅሩ ለዘላለም ጸንቶ ይኖራል። 2  ለአማልክት አምላክ ምስጋና አቅርቡ፤ታማኝ ፍቅሩ ለዘላለም ጸንቶ ይኖራልና። 3  ለጌቶች ጌታ ምስጋና አቅርቡ፤ታማኝ ፍቅሩ ለዘላለም ጸንቶ ይኖራልና። 4  እሱ ብቻ አስደናቂ የሆኑ ታላላቅ ነገሮች ይሠራል፤ታማኝ ፍቅሩ ለዘላለም ጸንቶ ይኖራልና። 5  ሰማያትን በጥበብ ሠራ፤ታማኝ ፍቅሩ ለዘላለም ጸንቶ ይኖራልና። 6  ምድርን በውኃዎች ላይ ዘረጋ፤ታማኝ ፍቅሩ ለዘላለም ጸንቶ ይኖራልና። 7  ታላላቅ ብርሃናትን ሠራ፤ታማኝ ፍቅሩ ለዘላለም ጸንቶ ይኖራልና፤ 8  ፀሐይ በቀን እንዲያይል አደረገ፤ታማኝ ፍቅሩ ለዘላለም ጸንቶ ይኖራልና፤ 9  ጨረቃና ከዋክብት በሌሊት እንዲያይሉ አደረገ፤ታማኝ ፍቅሩ ለዘላለም ጸንቶ ይኖራልና። 10  የግብፅን በኩር ቀሰፈ፤ታማኝ ፍቅሩ ለዘላለም ጸንቶ ይኖራልና። 11  እስራኤልን ከመካከላቸው አወጣ፤ታማኝ ፍቅሩ ለዘላለም ጸንቶ ይኖራልና፤ 12  በኃያል እጅና በተዘረጋ ክንድ ይህን አድርጓል፤ታማኝ ፍቅሩ ለዘላለም ጸንቶ ይኖራልና። 13  ቀይ ባሕርን ለሁለት ከፈለ፤ታማኝ ፍቅሩ ለዘላለም ጸንቶ ይኖራልና። 14  እስራኤል በመካከሉ እንዲያልፍ አደረገ፤ታማኝ ፍቅሩ ለዘላለም ጸንቶ ይኖራልና። 15  ፈርዖንንና ሠራዊቱን ቀይ ባሕር ውስጥ ወረወረ፤ታማኝ ፍቅሩ ለዘላለም ጸንቶ ይኖራልና። 16  ሕዝቡን በምድረ በዳ መራ፤ታማኝ ፍቅሩ ለዘላለም ጸንቶ ይኖራልና። 17  ታላላቅ ነገሥታትን መታ፤ታማኝ ፍቅሩ ለዘላለም ጸንቶ ይኖራልና። 18  ኃያላን ነገሥታትን ገደለ፤ታማኝ ፍቅሩ ለዘላለም ጸንቶ ይኖራልና፤ 19  የአሞራውያንን ንጉሥ ሲሖንን ገደለ፤ታማኝ ፍቅሩ ለዘላለም ጸንቶ ይኖራልና፤ 20  የባሳንንም ንጉሥ ኦግን ገደለ፤ታማኝ ፍቅሩ ለዘላለም ጸንቶ ይኖራልና። 21  ምድራቸውን ርስት አድርጎ ሰጠ፤ታማኝ ፍቅሩ ለዘላለም ጸንቶ ይኖራልና፤ 22  ለአገልጋዩ ለእስራኤል ርስት አድርጎ አወረሰ፤ታማኝ ፍቅሩ ለዘላለም ጸንቶ ይኖራልና። 23  መንፈሳችን ተደቁሶ በነበረበት ጊዜ አስታወሰን፤ታማኝ ፍቅሩ ለዘላለም ጸንቶ ይኖራልና። 24  ከጠላቶቻችን እጅ ይታደገን ነበር፤ታማኝ ፍቅሩ ለዘላለም ጸንቶ ይኖራልና። 25  ሕይወት ላለው ሁሉ ምግብ ይሰጣል፤ታማኝ ፍቅሩ ለዘላለም ጸንቶ ይኖራልና። 26  ለሰማያት አምላክ ምስጋና አቅርቡ፤ታማኝ ፍቅሩ ለዘላለም ጸንቶ ይኖራልና።

137  በባቢሎን ወንዞች አጠገብ፣ በዚያ ተቀምጠን ነበር። ጽዮንን ባስታወስናት ጊዜ አለቀስን። 2  በመካከሏ በሚገኙ የአኻያ ዛፎች ላይበገናዎቻችንን ሰቀልን። 3  የማረኩን ሰዎች በዚያ እንድንዘምርላቸው ጠየቁን፤የሚያፌዙብን ሰዎች በመዝሙር እንድናዝናናቸው “ከጽዮን መዝሙሮች አንዱን ዘምሩልን” አሉን። 4  የይሖዋን መዝሙርበባዕድ ምድር እንዴት ልንዘምር እንችላለን? 5  ኢየሩሳሌም ሆይ፣ አንቺን ብረሳ፣ቀኝ እጄ ትክዳኝ። 6  ሳላስታውስሽ ብቀር፣ኢየሩሳሌምን ለደስታዬ ምክንያትከሆኑት ነገሮች በላይ ባላደርግ፣ምላሴ ከላንቃዬ ጋር ትጣበቅ። 7  ይሖዋ ሆይ፣ ኢየሩሳሌም በወደቀችበት ቀንኤዶማውያን ያሉትን አስታውስ፤ “አፍርሷት! ከሥረ መሠረቷ አፍርሷት!” ብለው ነበር። 8  በቅርቡ የምትጠፊው አንቺ የባቢሎን ሴት ልጅ ሆይ፣በእኛ ላይ በፈጸምሽው በዚያው ድርጊትብድራትሽን የሚመልስ ደስተኛ ይሆናል። 9  ልጆችሽን ይዞ በዓለት ላይ የሚፈጠፍጥደስተኛ ይሆናል።

138  በሙሉ ልቤ አወድስሃለሁ። በሌሎች አማልክት ፊትየውዳሴ መዝሙር እዘምራለሁ። 2  ከታማኝ ፍቅርህና ከታማኝነትህ የተነሳወደ ቅዱስ መቅደስህ እሰግዳለሁ፤ስምህንም አወድሳለሁ። ቃልህና ስምህ ከሁሉም ነገር በላይ ጎልቶ እንዲታይ አድርገሃልና። 3  በተጣራሁ ቀን መለስክልኝ፤ደፋርና ብርቱ አደረግከኝ። 4  ይሖዋ ሆይ፣ የምድር ነገሥታት ሁሉ ያወድሱሃል፤የተናገርካቸውን የተስፋ ቃሎች ይሰማሉና። 5  ስለ ይሖዋ መንገዶች ይዘምራሉ፤የይሖዋ ክብር ታላቅ ነውና። 6  ይሖዋ ከፍ ያለ ቢሆንም ትሑት የሆነውን ሰው ይመለከታል፤ትዕቢተኛውን ግን ወደ እሱ እንዲቀርብ አይፈቅድም። 7  አደገኛ በሆነ አካባቢ ባልፍም እንኳ አንተ ሕይወቴን ትጠብቃለህ። በጠላቶቼ ቁጣ ላይ እጅህን ትዘረጋለህ፤ቀኝ እጅህ ያድነኛል። 8  ይሖዋ ለእኔ ሲል ሁሉንም ነገር ይፈጽማል። ይሖዋ ሆይ፣ ታማኝ ፍቅርህ ለዘላለም ጸንቶ ይኖራል፤የእጅህን ሥራ ቸል አትበል።

139  ይሖዋ ሆይ፣ በሚገባ መርምረኸኛል፤ ደግሞም ታውቀኛለህ። 2  አንተ ስቀመጥም ሆነ ስነሳ ታውቃለህ። ሐሳቤን ከሩቅ ታስተውላለህ። 3  ስጓዝም ሆነ ስተኛ በሚገባ ታየኛለህ፤መንገዶቼን ሁሉ ታውቃለህ። 4  ይሖዋ ሆይ፣ ገና ቃል ከአፌ ሳይወጣ፣እነሆ፣ አንተ ሁሉን ነገር አስቀድመህ በሚገባ ታውቃለህ። 5  ከኋላም ከፊትም ከበብከኝ፤እጅህንም በላዬ ላይ ታደርጋለህ። 6  እንዲህ ያለው እውቀት እኔ ልረዳው ከምችለው በላይ ነው። በጣም ከፍ ያለ ከመሆኑ የተነሳ ልደርስበት አልችልም። 7  ከመንፈስህ ወዴት ላመልጥ እችላለሁ?ከፊትህስ ወዴት ልሸሽ እችላለሁ? 8  ወደ ሰማይ ብወጣ አንተ በዚያ አለህ፤በመቃብር አልጋዬን ባነጥፍም እነሆ፣ አንተ በዚያ ትኖራለህ። 9  እጅግ ርቆ በሚገኝ ባሕር አቅራቢያ ለመኖር፣በንጋት ክንፍ ብበር፣ 10  በዚያም እንኳ እጅህ ትመራኛለች፤ቀኝ እጅህም ትይዘኛለች። 11  “በእርግጥ ጨለማ ይሰውረኛል!” ብል፣ በዚያን ጊዜ በዙሪያዬ ያለው ሌሊት ብርሃን ይሆናል። 12  ጨለማው ለአንተ አይጨልምብህም፤ይልቁንም ሌሊቱ እንደ ቀን ብሩህ ይሆናል፤ጨለማ ለአንተ እንደ ብርሃን ነው። 13  አንተ ኩላሊቴን ሠርተሃልና፤በእናቴ ማህፀን ውስጥ ጋርደህ አስቀመጥከኝ። 14  በሚያስደምም ሁኔታ ግሩምና ድንቅ ሆኜ ስለተፈጠርኩ አወድስሃለሁ። ሥራዎችህ አስደናቂ ናቸው፤ይህን በሚገባ አውቃለሁ። 15  በስውር በተሠራሁ ጊዜ፣በማህፀን ውስጥ እያደግኩ በነበረበት ወቅት፣አጥንቶቼ ከአንተ አልተሰወሩም ነበር። 16  ፅንስ እያለሁ እንኳ ዓይኖችህ አዩኝ፤የአካሌ ክፍሎች በሙሉ በመጽሐፍህ ተጻፉ፤አንዳቸውም ወደ ሕልውና ከመምጣታቸው በፊት፣የተሠሩባቸውን ቀኖች በተመለከተ በዝርዝር ተጻፈ። 17  ሐሳቦችህ ለእኔ ምንኛ ውድ ናቸው! አምላክ ሆይ፣ ቁጥራቸው ምንኛ ብዙ ነው! 18  ልቆጥራቸው ብሞክር ከአሸዋ ይልቅ ይበዛሉ። ከእንቅልፌ ስነቃም ገና ከአንተው ጋር ነኝ። 19  አምላክ ሆይ፣ ምነው ክፉውን በገደልከው! በዚያን ጊዜ ጨካኞች ከእኔ ይርቁ ነበር፤ 20  እነሱ በተንኮል ተነሳስተው በአንተ ላይ ክፉ ነገር ይናገራሉ፤ስምህን በከንቱ የሚያነሱ ጠላቶችህ ናቸው። 21  ይሖዋ ሆይ፣ አንተን የሚጠሉትን እጠላ የለም?በአንተ ላይ የሚያምፁትንስ እጸየፍ የለም? 22  እጅግ ጠላኋቸው፤ለእኔ የለየላቸው ጠላቶች ሆነዋል። 23  አምላክ ሆይ፣ በሚገባ ፈትሸኝ፤ ልቤንም እወቅ። መርምረኝ፤ የሚያስጨንቁኝንም ሐሳቦች እወቅ። 24  በውስጤ ጎጂ የሆነ ዝንባሌ ካለ እይ፤በዘላለምም መንገድ ምራኝ።

14  ሞኝ ሰው በልቡ “ይሖዋ የለም” ይላል። ሥራቸው ብልሹ ነው፤ ተግባራቸውም አስጸያፊ ነው፤መልካም የሚሠራ ማንም የለም። 2  ሆኖም ጥልቅ ማስተዋል ያለውና ይሖዋን የሚፈልግ ሰው ይኖር እንደሆነ ለማየት፣ይሖዋ ከሰማይ ሆኖ ወደ ሰው ልጆች ይመለከታል። 3  ሁሉም መንገድ ስተዋል፤ሁሉም ብልሹ ናቸው። መልካም የሚሠራ ማንም የለም፤አንድ እንኳ የለም። 4  ከክፉ አድራጊዎቹ መካከል አንዳቸውም አያስተውሉም? ምግብ እንደሚበሉ ሕዝቤን ይውጣሉ። ይሖዋን አይጠሩም። 5  ይሁንና በታላቅ ሽብር ይዋጣሉ፤ይሖዋ ከጻድቅ ትውልድ ጋር ነውና። 6  እናንተ ክፉ አድራጊዎች የችግረኛውን ሰው ዕቅድ ለማጨናገፍ ትሞክራላችሁ፤ይሖዋ ግን መጠጊያው ነው። 7  የእስራኤል መዳን ምነው ከጽዮን በመጣ! ይሖዋ የተማረከውን ሕዝቡን በሚመልስበት ጊዜ፣ያዕቆብ ደስ ይበለው፤ እስራኤል ሐሴት ያድርግ።

140  ይሖዋ ሆይ፣ ከክፉ ሰዎች ታደገኝ፤ከጨካኞችም ጠብቀኝ፤ 2  እነሱ በልባቸው ክፉ ነገር ይጠነስሳሉ፤ደግሞም ቀኑን ሙሉ ጠብ ይጭራሉ። 3  እንደ እባብ ምላሳቸውን ያሾላሉ፤ከከንፈራቸው ኋላ የእፉኝት መርዝ አለ። (ሴላ) 4  ይሖዋ ሆይ፣ ከክፉዎች እጅ አድነኝ፤እኔን ጠልፈው ለመጣል ከሚያሴሩጨካኝ ሰዎች ጠብቀኝ። 5  ትዕቢተኞች በስውር ወጥመድ አስቀመጡብኝ፤ከመንገዱ አጠገብ የመረባቸውን ገመድ ዘረጉብኝ። አሽክላም አስቀመጡብኝ። (ሴላ) 6  ይሖዋን እንዲህ እለዋለሁ፦ “አንተ አምላኬ ነህ። ይሖዋ ሆይ፣ እርዳታ ለማግኘት የማቀርበውን ልመና ስማ።” 7  ኃያል አዳኜ የሆንከው ሉዓላዊው ጌታ ይሖዋ ሆይ፣በጦርነት ቀን ራሴን ትከልላለህ። 8  ይሖዋ ሆይ፣ የክፉዎች ምኞት እንዲሳካ አታድርግ። ራሳቸውን ከፍ ከፍ እንዳያደርጉ፣ ሴራቸው እንዲሰምር አትፍቀድ። (ሴላ) 9  ዙሪያዬን የከበቡኝን ሰዎች ራስ፣የገዛ ከንፈራቸው የተናገረው ክፋት ይሸፍነው። 10  የእሳት ፍም በላያቸው ይውረድ። መነሳት እንዳይችሉ ወደ እሳት፣ወደ ጥልቅ ጉድጓዶች ይወርወሩ። 11  ስም አጥፊ በምድር ላይ አንዳች ቦታ አያግኝ። ጨካኞችን ክፋት አሳዶ ይምታቸው። 12  ይሖዋ ለችግረኛው እንደሚሟገትናለድሃው ፍትሕ እንደሚያሰፍን አውቃለሁ። 13  በእርግጥ ጻድቃን ለስምህ ምስጋና ያቀርባሉ፤ቅኖችም በፊትህ ይኖራሉ።

141  ይሖዋ ሆይ፣ አንተን እጣራለሁ። እኔን ለመርዳት ፈጥነህ ድረስልኝ። አንተን ስጣራ በትኩረት ስማኝ። 2  ጸሎቴ በአንተ ፊት እንደተዘጋጀ ዕጣን ይሁን፤የተዘረጉት እጆቼ ምሽት ላይ እንደሚቀርብ የእህል መባ ይሁኑ። 3  ይሖዋ ሆይ፣ ለአፌ ጠባቂ አድርግ፤በከንፈሮቼም በር ላይ ዘበኛ አቁም። 4  ከክፉ ሰዎች ጋር መጥፎ ድርጊት እንዳልፈጽም፣ልቤ ወደ ክፉ ነገር እንዲያዘነብል አትፍቀድ፤ጣፋጭ ከሆነው ምግባቸው አልቋደስ። 5  ጻድቅ ቢመታኝ፣ የታማኝ ፍቅር መግለጫ አድርጌ እቆጥረዋለሁ፤ቢወቅሰኝ በራስ ላይ እንደሚፈስ ዘይት አድርጌ አየዋለሁ፤ራሴም ይህን ፈጽሞ እንቢ አይልም። መከራ በገጠማቸው ወቅትም እንኳ መጸለዬን እቀጥላለሁ። 6  ፈራጆቻቸው ከገደል አፋፍ ቢጣሉም፣ሕዝቡ ለምናገራቸው ቃላት ትኩረት ይሰጣል፤ ደስ የሚያሰኙ ናቸውና። 7  ሰው ሲያርስና ጓል ሲከሰክስ አፈሩ እንደሚበታተን ሁሉ፣አጥንቶቻችንም በመቃብር አፍ ላይ ተበታተኑ። 8  ሉዓላዊው ጌታ ይሖዋ ሆይ፣ ዓይኖቼ ግን ወደ አንተ ይመለከታሉ። አንተን መጠጊያዬ አድርጌአለሁ። ሕይወቴን አትውሰድ። 9  ከዘረጉብኝ ወጥመድ፣ክፉ አድራጊዎች ካስቀመጡብኝ አሽክላም ጠብቀኝ። 10  ክፉዎች አንድ ላይ የገዛ ወጥመዳቸው ውስጥ ይወድቃሉ፤እኔ ግን አንድም ነገር ሳይነካኝ አልፋለሁ።

142  ድምፄን አውጥቼ እርዳታ ለማግኘት ወደ ይሖዋ እጣራለሁ፤ሞገስ እንዲያሳየኝ ይሖዋን እማጸናለሁ። 2  የሚያሳስበኝን ነገር በፊቱ አፈስሳለሁ፤የውስጤን ጭንቀት በፊቱ እናገራለሁ፤ 3  መንፈሴ በውስጤ ሲዝል፣ እሱን እማጸናለሁ። በዚህ ጊዜ ጎዳናዬን ትመለከታለህ። በምሄድበት መንገድ ላይበስውር ወጥመድ ዘረጉብኝ። 4  ቀኝ እጄን ተመልከት፤ስለ እኔ ግድ የሚሰጠው ሰው እንደሌለ እይ። ሸሽቼ ማምለጥ የምችልበት ቦታ የለም፤ስለ እኔ የሚያስብ ማንም የለም። 5  ይሖዋ ሆይ፣ እርዳታ ለማግኘት ወደ አንተ እጣራለሁ። ደግሞም “አንተ መጠጊያዬ ነህ፤በሕያዋን ምድር ያለኸኝ አንተ ብቻ ነህ” እላለሁ። 6  መንፈሴ እጅግ ተደቁሷልና፣እርዳታ ለማግኘት የማቀርበውን ልመና ስማ። ከእኔ ይልቅ ብርቱ ስለሆኑከሚያሳድዱኝ ሰዎች ታደገኝ። 7  ስምህን አወድስ ዘንድከእስር ቤት አውጣኝ። ደግነት ስለምታሳየኝጻድቃን በዙሪያዬ ይሰብሰቡ።

143  ይሖዋ ሆይ፣ ጸሎቴን ስማ፤እርዳታ ለማግኘት የማቀርበውን ልመና አዳምጥ። እንደ ታማኝነትህና እንደ ጽድቅህ መጠን መልስልኝ። 2  ሕያው የሆነ ማንኛውም ሰው በፊትህ ጻድቅ ሊሆን ስለማይችል፣አገልጋይህን ለፍርድ አታቅርበው። 3  ጠላት ያሳድደኛልና፤ሕይወቴንም አድቆ ከአፈር ደባልቋታል። ከረጅም ጊዜ በፊት እንደሞቱ ሰዎች በጨለማ ቦታ እንድኖር አድርጎኛል። 4  መንፈሴ በውስጤ ዛለ፤ልቤ በውስጤ ደነዘዘ። 5  የጥንቱን ዘመን አስታውሳለሁ፤ባከናወንካቸው ነገሮች ሁሉ ላይ አሰላስላለሁ፤የእጆችህን ሥራ በታላቅ ጉጉት አውጠነጥናለሁ። 6  እጆቼን ወደ አንተ እዘረጋለሁ፤እንደ ደረቅ ምድር አንተን ተጠማሁ። (ሴላ) 7  ይሖዋ ሆይ፣ ፈጥነህ መልስልኝ።ጉልበቴ ተሟጠጠ። ፊትህን ከእኔ አትሰውር፤አለዚያ ወደ ጉድጓድ እንደሚወርዱ ሰዎች እሆናለሁ። 8  በአንተ ታምኛለሁና፣በማለዳ ታማኝ ፍቅርህን ልስማ። ፊቴን ወደ አንተ አዞራለሁና፣ልሄድበት የሚገባውን መንገድ አሳውቀኝ። 9  ይሖዋ ሆይ፣ ከጠላቶቼ ታደገኝ። የአንተን ጥበቃ እሻለሁ። 10  አንተ አምላኬ ስለሆንክ፣ፈቃድህን እንድፈጽም አስተምረኝ። መንፈስህ ጥሩ ነው፤በደልዳላ መሬት ይምራኝ። 11  ይሖዋ ሆይ፣ ለስምህ ስትል በሕይወት አቆየኝ። በጽድቅህ ከጭንቅ ታደገኝ። 12  በታማኝ ፍቅርህ ጠላቶቼን አስወግዳቸው፤አገልጋይህ ነኝና፣የሚያጎሳቁሉኝን ሰዎች ሁሉ አጥፋቸው።

144  እጆቼን ለውጊያ፣ጣቶቼንም ለጦርነት የሚያሠለጥነው፣ዓለቴ የሆነው ይሖዋ ይወደስ። 2  እሱ ታማኝ ፍቅር የሚያሳየኝ አምላኬና ምሽጌ፣አስተማማኝ መጠጊያዬና ታዳጊዬ፣ጋሻዬና መጠለያዬ፣ሕዝቦችን ከበታቼ የሚያስገዛልኝ አምላኬ ነው። 3  ይሖዋ ሆይ፣ ታስተውለው ዘንድ ሰው ምንድን ነው?ቦታ ትሰጠውስ ዘንድ ሟች የሆነው የሰው ልጅ ምንድን ነው? 4  ሰው እንደ እስትንፋስ ነው፤ዘመኑ እንደሚያልፍ ጥላ ነው። 5  ይሖዋ ሆይ፣ ሰማያትህን ወደ ታች ዝቅ አድርገህ ውረድ፤ተራሮችን ዳስሰህ እንዲጨሱ አድርግ። 6  መብረቅ ልከህ ጠላትን በትን፤ፍላጻዎችህን ወርውረህ ግራ አጋባቸው። 7  እጆችህን ከላይ ዘርጋ፤ከሚያጥለቀልቅ ውኃ ታደገኝ፤ ደግሞም አድነኝ፤ከባዕድ አገር ሰዎች እጅ አስጥለኝ፤ 8  እነሱ በአፋቸው ውሸት ይናገራሉ፤ደግሞም በውሸት ለመማል ቀኝ እጃቸውን ወደ ላይ ያነሳሉ። 9  አምላክ ሆይ፣ አዲስ መዝሙር እዘምርልሃለሁ። አሥር አውታር ባለው መሣሪያ የታጀበ የውዳሴ መዝሙር እዘምርልሃለሁ፤ 10  እሱ ነገሥታትን ድል ያጎናጽፋል፤አገልጋዩን ዳዊትን ከገዳይ ሰይፍ ይታደጋል። 11  ከባዕድ አገር ሰዎች እጅ ታደገኝ፤ አድነኝም፤እነሱ በአፋቸው ውሸት ይናገራሉ፤ደግሞም በውሸት ለመማል ቀኝ እጃቸውን ወደ ላይ ያነሳሉ። 12  ያን ጊዜ ወንዶች ልጆቻችን በፍጥነት እንደሚያድጉ ችግኞች፣ሴቶች ልጆቻችን ደግሞ ቤተ መንግሥት ለማስጌጥ እንደተቀረጹ የማዕዘን ዓምዶች ይሆናሉ። 13  ጎተራዎቻችን በልዩ ልዩ የእህል ዓይነቶች ጢም ብለው ይሞላሉ፤በመስክ ያሉት መንጎቻችን ተራብተው ሺዎች ደግሞም አሥር ሺዎች ይሆናሉ። 14  የከበዱት ከብቶቻችን ጉዳት አይደርስባቸውም ወይም አይጨነግፉም፤በአደባባዮቻችን ላይ የጭንቅ ዋይታ አይሰማም። 15  ይህ የሚሆንለት ሕዝብ ደስተኛ ነው! አምላኩ ይሖዋ የሆነለት ሕዝብ ደስተኛ ነው!

145  ንጉሡ አምላኬ ሆይ፣ ከፍ ከፍ አደርግሃለሁ፤ለዘላለም ስምህን አወድሳለሁ። 2  ቀኑን ሙሉ አወድስሃለሁ፤ለዘላለም ስምህን አወድሳለሁ። 3  ይሖዋ ታላቅ ነው፤ እጅግ ሊወደስም ይገባዋል፤ታላቅነቱ አይመረመርም። 4  ትውልዶች ሁሉ ሥራህን ያወድሳሉ፤ስላከናወንካቸው ታላላቅ ነገሮች ይናገራሉ። 5  ታላቅ ውበት ስለተጎናጸፈው ግርማህ ይናገራሉ፤እኔም ስለ ድንቅ ሥራዎችህ አሰላስላለሁ። 6  እጅግ አስደናቂ ስለሆነው ሥራህ ይናገራሉ፤እኔም ስለ ታላቅነትህ አውጃለሁ። 7  የጥሩነትህን ብዛት ሲያስታውሱ በስሜት ያወራሉ፤ከጽድቅህም የተነሳ እልል ይላሉ። 8  ይሖዋ ሩኅሩኅና መሐሪ፣እንዲሁም ለቁጣ የዘገየ ነው፤ ታማኝ ፍቅሩም ታላቅ ነው። 9  ይሖዋ ለሁሉም ጥሩ ነው፤ምሕረቱም በሥራው ሁሉ ላይ ይታያል። 10  ይሖዋ ሆይ፣ ሥራዎችህ ሁሉ ከፍ ከፍ ያደርጉሃል፤ታማኝ አገልጋዮችህም ያወድሱሃል። 11  የንግሥናህን ክብር ያውጃሉ፤ስለ ኃያልነትህም ይናገራሉ፤ 12  ይህም ለሰዎች ታላላቅ ሥራዎችህንናየንግሥናህን ታላቅ ክብር ያስታውቁ ዘንድ ነው። 13  ንግሥናህ ዘላለማዊ ነው፤ግዛትህም ከትውልድ እስከ ትውልድ ጸንቶ ይኖራል። 14  ይሖዋ ሊወድቁ የተቃረቡትን ሁሉ ይደግፋል፤ያጎነበሱትንም ሁሉ ቀና ያደርጋል። 15  ዓይን ሁሉ አንተን በተስፋ ይመለከታል፤አንተም ምግባቸውን በወቅቱ ትሰጣቸዋለህ። 16  አንተ እጅህን ትዘረጋለህ፤የሕያዋን ፍጥረታትንም ሁሉ ፍላጎት ታሟላለህ። 17  ይሖዋ በመንገዱ ሁሉ ጻድቅ፣በሥራውም ሁሉ ታማኝ ነው። 18  ይሖዋ ለሚጠሩት ሁሉ፣በእውነት ለሚጠሩት ሁሉ ቅርብ ነው። 19  የሚፈሩትን ሰዎች ፍላጎት ያረካል፤እርዳታ ለማግኘት የሚያሰሙትንም ጩኸት ይሰማል፤ ደግሞም ይታደጋቸዋል። 20  ይሖዋ የሚወዱትን ሁሉ ይጠብቃል፤ክፉዎችን ሁሉ ግን ይደመስሳል። 21  አፌ የይሖዋን ውዳሴ ያስታውቃል፤ሕያዋን ፍጥረታት በሙሉ ቅዱስ ስሙን ለዘላለም ያወድሱ።

146  ያህን አወድሱ! ሁለንተናዬ ይሖዋን ያወድስ። 2  በሕይወቴ ዘመን ሁሉ ይሖዋን አወድሳለሁ። በሕይወት እስካለሁ ድረስ ለአምላኬ የውዳሴ መዝሙር እዘምራለሁ። 3  በመኳንንትም ሆነማዳን በማይችሉ ሰዎች አትታመኑ። 4  መንፈሱ ትወጣለች፤ ወደ መሬት ይመለሳል፤በዚያው ቀን ሐሳቡ ሁሉ ይጠፋል። 5  የያዕቆብ አምላክ ረዳቱ የሆነ፣በአምላኩ በይሖዋ ተስፋ የሚያደርግ ሰው ደስተኛ ነው፤ 6  እሱ የሰማይ፣ የምድር፣የባሕርና በውስጣቸው ያሉት ነገሮች ሁሉ ፈጣሪ ነው፤ደግሞም ለዘላለም ታማኝ ነው፤ 7  ግፍ ለተፈጸመባቸው ፍትሕ ያሰፍናል፤ለተራቡት ምግብ ይሰጣል። ይሖዋ እስረኞችን ነፃ ያወጣል። 8  ይሖዋ የዓይነ ስውራንን ዓይን ያበራል፤ይሖዋ ያጎነበሱትን ቀና ያደርጋል፤ይሖዋ ጻድቃንን ይወዳል። 9  ይሖዋ የባዕድ አገር ሰዎችን ይጠብቃል፤አባት የሌለውን ልጅና መበለቲቱን ይደግፋል፤የክፉዎችን ዕቅድ ግን ያጨናግፋል። 10  ይሖዋ ለዘላለም ይነግሣል፤ጽዮን ሆይ፣ አምላክሽ ከትውልድ እስከ ትውልድ ይገዛል። ያህን አወድሱ!

147  ያህን አወድሱ! ለአምላካችን የውዳሴ መዝሙር መዘመር ጥሩ ነው፤እሱን ማወደስ ደስ ያሰኛል፤ ደግሞም ተገቢ ነው። 2  ይሖዋ ኢየሩሳሌምን ይገነባል፤የተበተኑትን የእስራኤል ነዋሪዎች ይሰበስባል። 3  የተሰበረ ልብ ያላቸውን ይጠግናል፤ቁስላቸውን ይፈውሳል። 4  የከዋክብትን ብዛት ይቆጥራል፤ሁሉንም በየስማቸው ይጠራቸዋል። 5  ጌታችን ታላቅ ነው፤ ደግሞም እጅግ ኃያል ነው፤ማስተዋሉም ወሰን የለውም። 6  ይሖዋ የዋሆችን ያነሳል፤ክፉዎችን ግን መሬት ላይ ይጥላል። 7  ለይሖዋ በምስጋና ዘምሩ፤ለአምላካችን በበገና የውዳሴ መዝሙር ዘምሩ፤ 8  እሱ ሰማያትን በደመናት ይሸፍናል፤ለምድር ዝናብ ይሰጣል፤በተራሮች ላይ ሣር እንዲበቅል ያደርጋል። 9  ለእንስሳት እንዲሁም የሚበሉትን ለማግኘት ለሚጮኹ የቁራ ጫጩቶችምግብ ይሰጣል። 10  በፈረስ ጉልበት አይደሰትም፤የሰው እግር ጥንካሬም አያስደንቀውም። 11  ከዚህ ይልቅ ይሖዋ እሱን በሚፈሩ፣ታማኝ ፍቅሩን በሚጠባበቁ ሰዎች ይደሰታል። 12  ኢየሩሳሌም ሆይ፣ ይሖዋን ከፍ ከፍ አድርጊ። ጽዮን ሆይ፣ አምላክሽን አወድሺ። 13  እሱ የከተማሽን በሮች መወርወሪያዎች አጠናክሯል፤በውስጥሽ ያሉትን ወንዶች ልጆች ይባርካል። 14  በክልልሽ ውስጥ ሰላም ያሰፍናል፤ምርጥ በሆነ ስንዴ ያጠግብሻል። 15  ትእዛዙን ወደ ምድር ይልካል፤ቃሉም በፍጥነት ይሮጣል። 16  በረዶን እንደ ሱፍ ይልካል፤አመዳዩን እንደ አመድ ይበትናል። 17  የበረዶውን ድንጋይ እንደ ዳቦ ፍርፋሪ ይወረውራል። እሱ የሚልከውን ቅዝቃዜ ማን ሊቋቋም ይችላል? 18  ቃሉን ይልካል፤ እነሱም ይቀልጣሉ። ነፋሱ እንዲነፍስ ያደርጋል፤ ውኃውም ይፈስሳል። 19  ቃሉን ለያዕቆብ፣ሥርዓቱንና ፍርዶቹን ለእስራኤል ያስታውቃል። 20  ይህን ለሌላ ለማንም ብሔር አላደረገም፤እነሱ ስለ ፍርዶቹ ምንም የሚያውቁት ነገር የለም። ያህን አወድሱ!

148  ያህን አወድሱ! ይሖዋን ከሰማያት አወድሱት፤በከፍታ ቦታዎች አወድሱት። 2  መላእክቱ ሁሉ፣ አወድሱት። ሠራዊቱ ሁሉ፣ አወድሱት። 3  ፀሐይና ጨረቃ፣ አወድሱት። የምታብረቀርቁ ከዋክብት ሁሉ፣ አወድሱት። 4  ሰማየ ሰማያት፣ አወድሱት፤ከሰማያት በላይ ያላችሁ ውኃዎች፣ አወድሱት። 5  የይሖዋን ስም ያወድሱ፤እሱ ስላዘዘ ተፈጥረዋልና። 6  ለዘላለም አጸናቸው፤ጊዜ የማይሽረው ድንጋጌ አውጥቷል። 7  ይሖዋን ከምድር አወድሱት፤እናንተ ግዙፍ የባሕር ፍጥረታትና ጥልቅ ውኃዎች ሁሉ፣ 8  መብረቅና በረዶ፣ አመዳይና ጥቅጥቅ ያለ ደመና፣አንተም ቃሉን የምትፈጽም አውሎ ነፋስ፣ 9  እናንተ ተራሮችና ኮረብቶች ሁሉ፣እናንተ ፍሬ የምታፈሩ ዛፎችና አርዘ ሊባኖሶች ሁሉ፣ 10  እናንተ የዱር እንስሳትና የቤት እንስሳት ሁሉ፣እናንተ መሬት ለመሬት የምትሳቡ ፍጥረታትና ክንፍ ያላችሁ ወፎች፣ 11  እናንተ የምድር ነገሥታትና ብሔራት ሁሉ፣እናንተ መኳንንትና የምድር ፈራጆች ሁሉ፣ 12  እናንተ ወጣት ወንዶችና ወጣት ሴቶች፣ሽማግሌዎችና ልጆች በኅብረት አወድሱት። 13  የይሖዋን ስም ያወድሱ፤ስሙ ብቻውን ከሌሎች ሁሉ በላይ ነውና። ግርማው ከምድርና ከሰማይ በላይ ነው። 14  ታማኝ አገልጋዮቹ ሁሉ፣ማለትም ለእሱ ቅርብ የሆኑት የሕዝቡ የእስራኤል ልጆች ይወደሱ ዘንድየሕዝቡን ብርታት ከፍ ያደርጋል። ያህን አወድሱ!

149  ያህን አወድሱ! ለይሖዋ አዲስ መዝሙር ዘምሩ፤በታማኝ አገልጋዮች ጉባኤ መካከል አወድሱት። 2  እስራኤል በታላቅ ሠሪው ሐሴት ያድርግ፤የጽዮን ልጆች በንጉሣቸው ደስ ይበላቸው። 3  ስሙን በሽብሸባ ያወድሱ፤በአታሞና በበገና የውዳሴ መዝሙር ይዘምሩለት። 4  ይሖዋ በሕዝቡ ደስ ይሰኛልና። እሱ የዋሆችን በማዳን ውበት ያጎናጽፋቸዋል። 5  ታማኝ አገልጋዮቹ በክብር ሐሴት ያድርጉ፤በመኝታቸው ላይ ሆነው እልል ይበሉ። 6  አንደበታቸው አምላክን የሚያወድስ መዝሙር ይዘምር፤እጃቸውም በሁለቱም በኩል የተሳለ ሰይፍ ይያዝ፤ 7  ይህም በብሔራት ላይ የበቀል እርምጃ እንዲወስዱ፣ሕዝቦችንም እንዲቀጡ፣ 8  ነገሥታታቸውን በሰንሰለት፣በመካከላቸው ያሉትን ታላላቅ ሰዎችም በእግር ብረት እንዲያስሩ፣ 9  ደግሞም በእነሱ ላይ የተላለፈውን በጽሑፍ የሰፈረ ፍርድ እንዲፈጽሙ ነው። ታማኝ አገልጋዮቹ ሁሉ ይህ ክብር ይገባቸዋል። ያህን አወድሱ!

15  ይሖዋ ሆይ፣ በድንኳንህ ውስጥ በእንግድነት የሚስተናገድ ማን ነው? በተቀደሰ ተራራህ የሚኖር ማን ነው? 2  ያለነቀፋ የሚመላለስ፣ትክክል የሆነውን የሚያደርግ፣በልቡም እውነትን የሚናገር ሰው ነው። 3  በአንደበቱ ስም አያጠፋም፤በባልንጀራው ላይ መጥፎ ነገር አይሠራም፤የወዳጆቹንም ስም አያጎድፍም። 4  ነውረኛ የሆነን ሰው ሁሉ ይንቃል፤ይሖዋን የሚፈሩትን ግን ያከብራል። ጉዳት ላይ ሊጥለው ቢችልም እንኳ ቃሉን አያጥፍም። 5  ገንዘቡን በወለድ አያበድርም፤ንጹሕ የሆነውን ሰው ለመወንጀልም ጉቦ አይቀበልም። እነዚህን ነገሮች የሚያደርግ ሰው ሁሉ ፈጽሞ አይናወጥም።

150  ያህን አወድሱ! አምላክን በተቀደሰ ስፍራው አወድሱት። ብርታቱን በሚያሳየው ጠፈር አወድሱት። 2  ስለ ብርቱ ሥራዎቹ አወድሱት። ወደር የለሽ ስለሆነው ታላቅነቱ አወድሱት። 3  በቀንደ መለከት ድምፅ አወድሱት። በባለ አውታር መሣሪያና በበገና አወድሱት። 4  በአታሞና በሽብሸባ አወድሱት። በባለ አውታር መሣሪያና በዋሽንት አወድሱት። 5  በሚያስተጋባ ሲምባል አወድሱት። ኃይለኛ ድምፅ በሚያወጣ ሲምባል አወድሱት። 6  እስትንፋስ ያለው ሁሉ ያህን ያወድስ። ያህን አወድሱ!

16  አምላክ ሆይ፣ አንተን መጠጊያ አድርጌአለሁና ጠብቀኝ። 2  ይሖዋን እንዲህ አልኩት፦ “አንተ ይሖዋ ነህ፤ ለእኔ የጥሩ ነገሮች ምንጭ አንተ ነህ። 3  ደግሞም በምድር ላይ ያሉት ቅዱሳን፣ክብር የተላበሱት አገልጋዮች እጅግ ደስ ያሰኙኛል።” 4  ሌሎች አማልክትን የሚከተሉ ሐዘናቸውን ያበዛሉ። እንደ እነሱ ደምን የመጠጥ መባ አድርጌ አላቀርብም፤በከንፈሬም ስማቸውን አላነሳም። 5  ይሖዋ ድርሻዬ፣ ዕጣ ፋንታዬና ጽዋዬ ነው። ርስቴን ትጠብቅልኛለህ። 6  ለእኔ ርስት አድርገህ ለመስጠት የለካኸው ቦታ ያማረ ነው። አዎ፣ ባገኘሁት ርስት ረክቻለሁ። 7  ምክር የሰጠኝን ይሖዋን አወድሳለሁ። በሌሊትም እንኳ በውስጤ ያለው ሐሳብ ያርመኛል። 8  ይሖዋን ሁልጊዜ በፊቴ አደርገዋለሁ። እሱ በቀኜ ስላለ ፈጽሞ አልናወጥም። 9  ስለዚህ ልቤ ሐሴት ያደርጋል፤ ሁለንተናዬ ደስ ይለዋል። ያለ ስጋትም እኖራለሁ። 10  መቃብር ውስጥ አትተወኝምና። ታማኝ አገልጋይህ ጉድጓድ እንዲያይ አትፈቅድም። 11  የሕይወትን መንገድ አሳወቅከኝ። በፊትህ ብዙ ደስታ አለ፤በቀኝህ ለዘላለም ደስታ አለ።

17  ይሖዋ ሆይ፣ ፍትሕ ለማግኘት የማቀርበውን ልመና ስማ፤እርዳታ ለማግኘት የማሰማውን ጩኸት በጥሞና አዳምጥ፤ያለምንም ማታለል ያቀረብኩትን ጸሎት ስማ። 2  ለእኔ ስትል ፍትሐዊ ውሳኔ አድርግ፤ዓይኖችህ ትክክለኛ የሆነውን ነገር ይዩ። 3  ልቤን መረመርክ፤ በሌሊት በሚገባ አጤንከኝ፤ደግሞም አጠራኸኝ፤አንዳች መጥፎ ነገር እንዳላሰብኩ ታውቃለህ፤አንደበቴም አልበደለም። 4  የሰዎችን ሥራ በተመለከተ ደግሞ፣የከንፈርህን ቃል በማክበር ከዘራፊዎች መንገድ ርቄአለሁ። 5  እግሮቼ እንዳይደነቃቀፉ፣አረማመዴ በመንገድህ ላይ ይጽና። 6  አምላክ ሆይ፣ መልስ ስለምትሰጠኝ አንተን እጣራለሁ። ጆሮህን ወደ እኔ አዘንብል። ቃሌን ስማ። 7  በቀኝ እጅህ እንድትጠብቃቸው የሚሹትን፣በአንተ ላይ ከሚያምፁ ሰዎች የምታድን ሆይ፣ታማኝ ፍቅርህን ድንቅ በሆነ መንገድ አሳይ። 8  እንደ ዓይንህ ብሌን ጠብቀኝ፤በክንፎችህ ጥላ ሰውረኝ። 9  ጥቃት ከሚሰነዝሩብኝ ክፉዎች፣ከሚከቡኝና ሊገድሉኝ ከሚፈልጉ ጠላቶቼ ጠብቀኝ። 10  ደንታ ቢሶች ሆነዋል፤በአፋቸው በእብሪት ይናገራሉ፤ 11  መፈናፈኛ አሳጡን፤እኛን መጣል የሚችሉበትን አጋጣሚ ነቅተው ይጠባበቃሉ። 12  እያንዳንዳቸው ያደነውን ለመዘነጣጠል እንደሚጓጓ አንበሳ፣በስውር እንደሚያደባ ደቦል አንበሳ ናቸው። 13  ይሖዋ ሆይ፣ ተነስተህ ፊት ለፊት ግጠመው፤ ደግሞም ጣለው፤በሰይፍህ ከክፉው ሰው ታደገኝ፤ 14  ይሖዋ ሆይ፣ ከዚህ ዓለም ሰዎች በእጅህ ታደገኝ፤እነዚህ ሰዎች ድርሻቸው አሁን ያለው ሕይወት ነው፤አንተ በሰጠሃቸው መልካም ነገሮች አጥግበሃቸዋል፤ደግሞም ለብዙ ወንዶች ልጆቻቸው ርስት ያስተላልፋሉ። 15  እኔ ግን ፊትህን በጽድቅ አያለሁ፤በምነቃበት ጊዜ አንተን በማየት እደሰታለሁ።

18  ብርታቴ ይሖዋ ሆይ፣ እወድሃለሁ። 2  ይሖዋ ቋጥኜ፣ ምሽጌና ታዳጊዬ ነው። አምላኬ የምሸሸግበት ዓለቴ ነው፤ጋሻዬ፣ የመዳኔ ቀንድና አስተማማኝ መጠጊያዬ ነው። 3  ውዳሴ የሚገባውን ይሖዋን እጠራለሁ፤ከጠላቶቼም እድናለሁ። 4  የሞት ገመዶች ተተበተቡብኝ፤የማይረቡ ሰዎች የለቀቁት ድንገተኛ ጎርፍ አሸበረኝ። 5  የመቃብር ገመድ ተጠመጠመብኝ፤የሞት ወጥመድ ተጋረጠብኝ። 6  በጭንቅ ውስጥ ሳለሁ ይሖዋን ጠራሁት፤እርዳታ ለማግኘት አምላኬን አጥብቄ ተማጸንኩት። በመቅደሱ ሆኖ ድምፄን ሰማ፤እርዳታ ለማግኘት የማሰማውም ጩኸት ወደ ጆሮው ደረሰ። 7  ምድርም ትንቀጠቀጥና ትናወጥ ጀመር፤የተራሮች መሠረቶች ተንቀጠቀጡ፤እሱ ስለተቆጣም ራዱ። 8  ከአፍንጫው ጭስ ወጣ፤የሚባላም እሳት ከአፉ ወጣ፤ፍምም ከእሱ ፈለቀ። 9  ወደ ታች ሲወርድ ሰማያት እንዲያጎነብሱ አደረገ፤ከእግሮቹም በታች ጥቅጥቅ ያለ ደመና ነበር። 10  በኪሩብ ላይ ተቀምጦ እየበረረ መጣ። በመንፈስ ክንፎች በፍጥነት ወረደ። 11  ከዚያም በጨለማ ራሱን ሸፈነ፤ጥቁር ውኃና ጥቅጥቅ ያለ ደመናእንደ መጠለያ በዙሪያው ነበር። 12  በፊቱ ካለው ብርሃን፣ከደመናቱ መካከል በረዶና ፍም ወጣ። 13  ከዚያም ይሖዋ በሰማያት ያንጎደጉድ ጀመር፤ልዑሉ አምላክ ድምፁን አሰማ፤ደግሞም በረዶና ፍም ነበር። 14  ፍላጻዎቹን አስፈንጥሮ በታተናቸው፤መብረቁን አዥጎድጉዶ ግራ አጋባቸው። 15  ይሖዋ ሆይ፣ ከተግሣጽህ፣ ከአፍንጫህም ከሚወጣው ኃይለኛ እስትንፋስ የተነሳየጅረቶች ወለል ታየ፤የምድር መሠረቶችም ተገለጡ። 16  ከላይ ሆኖ እጁን ሰደደ፤ከጥልቅ ውኃ ውስጥም አወጣኝ። 17  ከብርቱ ጠላቴ አዳነኝ፤ከእኔ ይበልጥ ብርቱዎች ከሆኑት፣ ከሚጠሉኝ ሰዎች ታደገኝ። 18  ችግር ላይ በወደቅኩበት ቀን ተነሱብኝ፤ይሖዋ ግን ድጋፍ ሆነልኝ። 19  ከዚያም ደህንነት ወደማገኝበት ስፍራ አመጣኝ፤በእኔ ስለተደሰተ ታደገኝ። 20  ይሖዋ እንደ ጽድቄ ወሮታ ይከፍለኛል፤እንደ እጄ ንጽሕና ብድራት ይመልስልኛል። 21  የይሖዋን መንገድ ጠብቄአለሁና፤አምላኬን በመተው ክፉ ድርጊት አልፈጸምኩም። 22  ፍርዱ ሁሉ በፊቴ ነው፤ደንቦቹን ቸል አልልም። 23  በፊቱ እንከን የለሽ ሆኜ እኖራለሁ፤ራሴንም ከስህተት እጠብቃለሁ። 24  ይሖዋ እንደ ጽድቄ፣በፊቱ ንጹሕ እንደሆኑት እጆቼ ብድራት ይመልስልኝ። 25  ታማኝ ለሆነ ሰው ታማኝ ትሆናለህ፤እንከን የለሽ ለሆነ ሰው እንከን የለሽ ትሆናለህ፤ 26  ከንጹሕ ሰው ጋር ንጹሕ ሆነህ ትገኛለህ፤ጠማማ ለሆነ ሰው ግን ብልህ መሆንህን ታሳያለህ። 27  ችግረኞችን ታድናለህና፤ትዕቢተኛውን ግን ታዋርዳለህ። 28  ይሖዋ ሆይ፣ መብራቴን የምታበራው አንተ ነህና፤አምላኬ ሆይ፣ ጨለማዬን ብርሃን የምታደርገው አንተ ነህ። 29  በአንተ እርዳታ ወራሪውን ቡድን መጋፈጥ እችላለሁ፤በአምላክ ኃይል ቅጥር መውጣት እችላለሁ። 30  የእውነተኛው አምላክ መንገድ ፍጹም ነው፤የይሖዋ ቃል የነጠረ ነው። እሱ መጠጊያ ለሚያደርጉት ሁሉ ጋሻቸው ነው። 31  ደግሞስ ከይሖዋ ሌላ አምላክ ማን ነው? ከአምላካችንስ ሌላ ዓለት ማን ነው? 32  ብርታትን የሚያስታጥቀኝ እውነተኛው አምላክ ነው፤መንገዴንም ፍጹም ያደርግልኛል። 33  እግሮቼን እንደ ዋልያ እግሮች ያደርጋል፤በከፍታ ቦታዎች ላይ ያቆመኛል። 34  እጆቼን ለጦርነት ያሠለጥናል፤ክንዶቼ የመዳብ ደጋን ማጠፍ ይችላሉ። 35  የመዳን ጋሻህን ትሰጠኛለህ፤ቀኝ እጅህ ይደግፈኛል፤ትሕትናህም ታላቅ ያደርገኛል። 36  ለእርምጃዬ መንገዱን ታሰፋልኛለህ፤እግሮቼ አያዳልጣቸውም። 37  ጠላቶቼን አሳድጄ እደርስባቸዋለሁ፤ተጠራርገው እስኪጠፉ ድረስ ወደ ኋላ አልመለስም። 38  እንዳያንሰራሩ አድርጌ አደቃቸዋለሁ፤እግሬ ሥር ይወድቃሉ። 39  ለውጊያው ብርታት ታስታጥቀኛለህ፤ጠላቶቼ ሥሬ እንዲወድቁ ታደርጋለህ። 40  ጠላቶቼ ከእኔ እንዲሸሹ ታደርጋለህ፤እኔም የሚጠሉኝን አጠፋቸዋለሁ። 41  እርዳታ ለማግኘት ይጮኻሉ፤ ሆኖም የሚያድናቸው የለም፤ወደ ይሖዋም ይጮኻሉ፤ እሱ ግን አይመልስላቸውም። 42  በነፋስ ፊት እንዳለ አቧራ ፈጽሜ አደቃቸዋለሁ፤በመንገድ ላይ እንዳለ ጭቃ አውጥቼ እጥላቸዋለሁ። 43  ስህተት ከሚለቃቅሙ ሰዎች ታድነኛለህ። የብሔራት መሪ አድርገህ ትሾመኛለህ። የማላውቀው ሕዝብ ያገለግለኛል። 44  ስለ እኔ በሰሙት ነገር ብቻ ይታዘዙኛል፤የባዕድ አገር ሰዎችም አንገታቸውን ደፍተው ወደ ፊቴ ይቀርባሉ። 45  የባዕድ አገር ሰዎች ወኔ ይከዳቸዋል፤ከምሽጎቻቸው እየተንቀጠቀጡ ይወጣሉ። 46  ይሖዋ ሕያው ነው! ዓለቴ ይወደስ! የመዳኔ አምላክ ከፍ ከፍ ይበል። 47  እውነተኛው አምላክ ይበቀልልኛል፤ሕዝቦችንም ከበታቼ ያስገዛልኛል። 48  በቁጣ ከተሞሉ ጠላቶቼ ይታደገኛል፤ከሚያጠቁኝ ሰዎች በላይ ከፍ ከፍ ታደርገኛለህ፤ከዓመፀኛ ሰው ታድነኛለህ። 49  ይሖዋ ሆይ፣ በብሔራት መካከል የማከብርህ ለዚህ ነው፤ለስምህም የውዳሴ መዝሙር እዘምራለሁ። 50  እሱ ለንጉሡ ታላላቅ የማዳን ሥራዎች ያከናውናል፤ለቀባውም ታማኝ ፍቅር ያሳያል፤ለዳዊትና ለዘሩ ለዘላለም ይህን ያደርጋል።

19  ሰማያት የአምላክን ክብር ይናገራሉ፤ጠፈርም የእጆቹን ሥራ ያውጃል። 2  በየዕለቱ ንግግራቸው ይሰማል፤በእያንዳንዱም ሌሊት እውቀትን ይገልጣሉ። 3  ንግግር የለም፤ ቃልም የለም፤ድምፃቸው አይሰማም። 4  ይሁንና ጩኸታቸው ወደ መላው ምድር ወጣ፤መልእክታቸውም እስከ ዓለም ዳርቻዎች ተሰማ። እሱ በሰማያት ለፀሐይ ድንኳን ተክሏል፤ 5  ፀሐይም ከጫጉላ ቤት እንደሚወጣ ሙሽራ ነው፤በጎዳናው ላይ እንደሚሮጥ ብርቱ ሰው ደስ ይለዋል። 6  ከአንደኛው የሰማያት ዳርቻ ይወጣል፤ዞሮም ወደ ሌላኛው ዳርቻ ይሄዳል፤ከሙቀቱም የሚሰወር አንዳች ነገር የለም። 7  የይሖዋ ሕግ ፍጹም ነው፤ ኃይልን ያድሳል። የይሖዋ ማሳሰቢያ አስተማማኝ ነው፤ ተሞክሮ የሌለውን ጥበበኛ ያደርጋል። 8  የይሖዋ መመሪያዎች ትክክል ናቸው፤ ልብን ደስ ያሰኛሉ፤የይሖዋ ትእዛዝ ንጹሕ ነው፤ ዓይንን ያበራል። 9  ይሖዋን መፍራት ንጹሕ ነው፤ ለዘላለም ይኖራል። የይሖዋ ፍርዶች እውነት ናቸው፤ ሙሉ በሙሉ ትክክል ናቸው። 10  ከወርቅ እንዲያውም ብዛት ካለው ምርጥ ወርቅየበለጠ የሚወደዱ ናቸው፤ደግሞም ከማርና ከማር እንጀራ ከሚንጠባጠብ ወለላ ይበልጥ ይጣፍጣሉ። 11  ለአገልጋይህ ማስጠንቀቂያ ሆነውለታል፤እነሱን መጠበቅ ትልቅ ወሮታ አለው። 12  የራሱን ስህተት ማን ሊያስተውል ይችላል? ሳላውቅ የሠራኋቸውን ኃጢአቶች አትቁጠርብኝ። 13  አገልጋይህንም ከእብሪት ድርጊቶች ጠብቀው፤እንዲቆጣጠሩኝም አትፍቀድ። ያን ጊዜ እንከን የሌለብኝ እሆናለሁ፤ዓይን ካወጣ ኃጢአትም ነፃ እሆናለሁ። 14  ዓለቴና አዳኜ ይሖዋ ሆይ፣ የአፌ ቃልና በልቤ የማሰላስለው ነገርአንተን ደስ የሚያሰኝ ይሁን።

2  ብሔራት የታወኩት ለምንድን ነው?ሕዝቦችስ ከንቱ ነገር የሚያጉተመትሙት ለምንድን ነው? 2  የምድር ነገሥታት ተሰለፉ፤ከፍተኛ ባለሥልጣናትም በአንድነት ተሰብስበውበይሖዋና እሱ በቀባው ላይ ተነሱ። 3  “ሰንሰለታቸውን እንበጥስ፤ገመዳቸውንም እናስወግድ!” ይላሉ። 4  በሰማያት በዙፋን ላይ የተቀመጠው ይስቃል፤ይሖዋ ይሳለቅባቸዋል። 5  በዚያን ጊዜ በቁጣ ይናገራቸዋል፤በሚነድ ቁጣውም ያሸብራቸዋል፤ 6  እንዲህም ይላቸዋል፦ “እኔ ራሴ በተቀደሰው ተራራዬ በጽዮን ላይንጉሤን ሾምኩ።” 7  የይሖዋን ድንጋጌ ልናገር፤እንዲህ ብሎኛል፦ “አንተ ልጄ ነህ፤እኔ ዛሬ ወለድኩህ። 8  ጠይቀኝ፤ ብሔራትን ርስትህ፣የምድርንም ዳርቻዎች ግዛትህ አድርጌ እሰጥሃለሁ። 9  በብረት በትረ መንግሥት ትሰብራቸዋለህ፤እንደ ሸክላ ዕቃም ታደቃቸዋለህ።” 10  እንግዲህ እናንተ ነገሥታት አስተውሉ፤እናንተ የምድር ፈራጆች እርማት ተቀበሉ። 11  ይሖዋን በፍርሃት አገልግሉ፤ለእሱ በመንቀጥቀጥም ሐሴት አድርጉ። 12  ልጁን አክብሩ፤ አለዚያ አምላክ ይቆጣል፤ከመንገዱም ትጠፋላችሁ፤ቁጣው ፈጥኖ ይነድዳልና። እሱን መጠጊያ የሚያደርጉ ሁሉ ደስተኞች ናቸው።

20  በጭንቀት ቀን ይሖዋ ይስማህ። የያዕቆብ አምላክ ስም ይጠብቅህ። 2  ከቅዱሱ ስፍራ እርዳታ ይላክልህ፤ከጽዮንም ደግፎ ይያዝህ። 3  በስጦታ የምታቀርበውን መባ ሁሉ ያስብልህ፤የሚቃጠል መባህን በሞገስ ዓይን ይቀበልህ። (ሴላ) 4  የልብህን ፍላጎት ያሟላልህ፤ዕቅድህንም ሁሉ ያሳካልህ። 5  በማዳን ሥራህ በደስታ እልል እንላለን፤በአምላካችን ስም ዓርማችንን ወደ ላይ ከፍ እናደርጋለን። ይሖዋ የለመንከውን ሁሉ ይፈጽምልህ። 6  ይሖዋ የቀባውን እንደሚያድን አሁን አወቅኩ። በቀኝ እጁ በሚያከናውነው ታላቅ የማዳን ሥራ፣ቅዱስ ከሆኑት ሰማያቱ ይመልስለታል። 7  አንዳንዶች በሠረገሎች፣ ሌሎች ደግሞ በፈረሶች ይታመናሉ፤እኛ ግን የአምላካችንን የይሖዋን ስም እንጠራለን። 8  እነሱ ተዝለፍልፈው ወድቀዋል፤እኛ ግን ተነስተን ቀጥ ብለን ቆመናል። 9  ይሖዋ ሆይ፣ ንጉሡን አድን! እርዳታ ለማግኘት በተጣራን ቀን ይመልስልናል።

21  ይሖዋ ሆይ፣ ንጉሡ በአንተ ብርታት ደስ ይለዋል፤በማዳን ሥራህ እጅግ ሐሴት ያደርጋል! 2  የልቡን ፍላጎት አሟልተህለታል፤የከንፈሩንም ልመና አልከለከልከውም። (ሴላ) 3  የተትረፈረፉ በረከቶች ይዘህ ተቀበልከው፤ምርጥ ከሆነ ወርቅ የተሠራ አክሊልም በራሱ ላይ ደፋህለት። 4  ሕይወትን ለመነህ፤አንተም ረጅም ዕድሜ ብሎም የዘላለም ሕይወት ሰጠኸው። 5  የማዳን ሥራህ ታላቅ ክብር ያስገኝለታል። ሞገስና ግርማ አጎናጸፍከው። 6  ለዘላለም እንዲባረክ አደረግከው፤ከእሱ ጋር እንዳለህ ሲያውቅ በጣም ደስ ይለዋል። 7  ንጉሡ በይሖዋ ይተማመናልና፤በልዑሉ አምላክ ታማኝ ፍቅር የተነሳ ፈጽሞ አይናወጥም። 8  እጅህ ጠላቶችህን ሁሉ ይይዛቸዋል፤ቀኝ እጅህም የሚጠሉህን ይይዛቸዋል። 9  በተወሰነው ጊዜ ትኩረትህን በእነሱ ላይ ስታደርግ እሳት እንደሚንቀለቀልበት ምድጃ ታደርጋቸዋለህ። ይሖዋ በቁጣው ይውጣቸዋል፤ እሳትም ይበላቸዋል። 10  የሆዳቸውን ፍሬ ከምድር ገጽ፣ዘራቸውንም ከሰው ልጆች መካከል ታጠፋለህ። 11  በአንተ ላይ ክፉ ለመሥራት አስበዋልና፤ሊሳካ የማይችል ሴራ ጠንስሰዋል። 12  ቀስትህን በእነሱ ላይ በማነጣጠርእንዲያፈገፍጉ ታደርጋለህና። 13  ይሖዋ ሆይ፣ በብርታትህ ተነስ። ለኃያልነትህ የውዳሴ መዝሙር እንዘምራለን።

22  አምላኬ፣ አምላኬ ለምን ተውከኝ? እኔን ከማዳን፣ ከደረሰብኝም ሥቃይ የተነሳ የማሰማውን ጩኸት ከመስማትየራቅከው ለምንድን ነው? 2  አምላኬ ሆይ፣ በቀን ደጋግሜ እጣራለሁ፤ አንተ ግን አትመልስልኝም፤በሌሊትም ዝም ማለት አልቻልኩም። 3  አንተ ግን ቅዱስ ነህ፤እስራኤል በሚያቀርበው ውዳሴ ተከበሃል። 4  አባቶቻችን እምነታቸውን በአንተ ላይ ጣሉ፤በአንተ ተማመኑ፤ አንተም ሁልጊዜ ትታደጋቸው ነበር። 5  ወደ አንተ ጮኹ፤ ደግሞም ዳኑ፤በአንተ ተማመኑ፤ የጠበቁት ሳይፈጸም ቀርቶም አላዘኑም። 6  እኔ ግን ትል እንጂ ሰው አይደለሁም፤ሰው ያፌዘብኝ፣ ሕዝብም የናቀኝ ነኝ። 7  የሚያዩኝ ሁሉ ያላግጡብኛል፤በንቀትና በፌዝ ጭንቅላታቸውን እየነቀነቁ እንዲህ ይሉኛል፦ 8  “ራሱን ለይሖዋ በአደራ ሰጥቷል። እስቲ እሱ ይታደገው! በእሱ እጅግ የተወደደ ስለሆነ እሱ ያድነው!” 9  ከማህፀን ያወጣኸኝ አንተ ነህ፤በእናቴ ጡት ተማምኜ እንድኖር ያደረግከኝ አንተ ነህ። 10  ስወለድ ጀምሮ ለአንተ በአደራ ተሰጠሁ፤ከእናቴ ማህፀን ጀምሮ አንተ አምላኬ ነህ። 11  ችግር ሊደርስብኝ ስለሆነ ከእኔ አትራቅ፤ደግሞም ሌላ ረዳት የለኝም። 12  ብዙ ወይፈኖች ከበውኛል፤የባሳን ኃይለኛ ኮርማዎችም በዙሪያዬ ናቸው። 13  ያደነውን እንደሚቦጫጭቅ የሚያገሳ አንበሳአፋቸውን በእኔ ላይ ከፈቱ። 14  እንደ ውኃ ፈሰስኩ፤አጥንቶቼ ሁሉ ከመጋጠሚያቸው ወለቁ። ልቤ እንደ ሰም ሆነ፤በውስጤም ቀለጠ። 15  ኃይሌ እንደ ገል ደረቀ፤ምላሴ ከላንቃዬ ጋር ተጣበቀ፤እንድሞትም ወደ ጉድጓድ አወረድከኝ። 16  ውሾች ከበውኛልና፤እንደ ክፉ አድራጊዎች ሸንጎ በዙሪያዬ ሰፍረዋል፤እንደ አንበሳ ሆነው እጆቼና እግሮቼ ላይ ተረባረቡ። 17  አጥንቶቼን ሁሉ መቁጠር እችላለሁ። እነሱም አዩኝ፤ ትኩር ብለውም ተመለከቱኝ። 18  መደረቢያዎቼን እርስ በርሳቸው ተከፋፈሉ፤በልብሴም ላይ ዕጣ ተጣጣሉ። 19  አንተ ግን ይሖዋ ሆይ፣ ከእኔ አትራቅ። አንተ ብርታቴ ነህ፤ እኔን ለመርዳት ፍጠን። 20  ከሰይፍ አድነኝ፤ውድ ሕይወቴን ከውሾች መዳፍ ታደጋት፤ 21  ከአንበሳ አፍና ከዱር በሬዎች ቀንድ አድነኝ፤መልስ ስጠኝ፤ ታደገኝም። 22  ስምህን ለወንድሞቼ አሳውቃለሁ፤በጉባኤ መካከልም አወድስሃለሁ። 23  እናንተ ይሖዋን የምትፈሩ፣ አወድሱት! እናንተ የያዕቆብ ዘር ሁሉ፣ ከፍ ከፍ አድርጉት! እናንተ የእስራኤል ዘር ሁሉ፣ ለእሱ ታላቅ አክብሮት አሳዩ። 24  እሱ የተጨቆነውን ሰው መከራ አልናቀምና፤ ደግሞም አልተጸየፈም፤ፊቱን ከእሱ አልሰወረም። ለእርዳታ ወደ እሱ በጮኸ ጊዜ ሰምቶታል። 25  በታላቅ ጉባኤ መካከል አወድስሃለሁ፤እሱን በሚፈሩት ፊት ስእለቴን እፈጽማለሁ። 26  የዋሆች በልተው ይጠግባሉ፤ይሖዋን የሚፈልጉት እሱን ያወድሱታል። ለዘላለም ተደስታችሁ ኑሩ። 27  የምድር ዳርቻዎች ሁሉ ይሖዋን አስታውሰው ወደ እሱ ይዞራሉ። የሕዝቦች ነገዶች ሁሉ በፊትህ ይሰግዳሉ። 28  ንግሥና የይሖዋ ነውና፤ብሔራትን ይገዛል። 29  በምድር ያሉ ባለጸጎች ሁሉ ይበላሉ፤ ይሰግዳሉም፤ወደ አፈር የሚወርዱ ሁሉ በእሱ ፊት ይንበረከካሉ፤ከእነሱ መካከል አንዳቸውም ሕይወታቸውን ማቆየት አይችሉም። 30  ዘሮቻቸው ያገለግሉታል፤መጪው ትውልድ ስለ ይሖዋ ይነገረዋል። 31  መጥተው ጽድቁን ያወራሉ። ገና ለሚወለድ ሕዝብ ያደረገውን ነገር ይናገራሉ።

23  ይሖዋ እረኛዬ ነው። የሚጎድልብኝ ነገር የለም። 2  በለመለመ መስክ ያሳርፈኛል፤ውኃ ወዳለበት የእረፍት ቦታም ይመራኛል። 3  ኃይሌን ያድሳል። ለስሙ ሲል በጽድቅ መንገድ ይመራኛል። 4  ድቅድቅ ጨለማ በዋጠው ሸለቆ ውስጥ ብሄድ እንኳአንተ ከእኔ ጋር ስለሆንክ፣ጉዳት ይደርስብኛል ብዬ አልፈራም፤በትርህና ምርኩዝህ ያበረታቱኛል። 5  በጠላቶቼ ፊት ማዕድ አዘጋጀህልኝ። ራሴን በዘይት ቀባህ፤ጽዋዬ ጢም ብሎ ሞልቷል። 6  ጥሩነትህና ታማኝ ፍቅርህ በሕይወቴ ዘመን ሁሉ ይከተሉኛል፤ዕድሜዬንም በሙሉ በይሖዋ ቤት እኖራለሁ።

24  ምድርና በውስጧ ያለው ነገር ሁሉ፣ፍሬያማ የሆነችው ምድርና በእሷ ላይ የሚኖር ሁሉ የይሖዋ ነው። 2  እሱ በባሕሮች ላይ መሥርቷታልና፤በወንዞችም ላይ አጽንቶ አስቀምጧታል። 3  ወደ ይሖዋ ተራራ መውጣት የሚችል ማን ነው?በቅዱስ ስፍራውስ ሊቆም የሚችል ማን ነው? 4  ከክፋት የጸዱ እጆችና ንጹሕ ልብ ያለው፣በእኔ ሕይወት በሐሰት ያልማለ፣በማታለልም መሐላ ያልፈጸመ። 5  እሱ በረከትን ከይሖዋ ያገኛል፤ጽድቅንም አዳኝ ከሆነው አምላኩ ይቀበላል። 6  እሱን የሚፈልጉ ሰዎች ትውልድ ይህ ነው፤የያዕቆብ አምላክ ሆይ፣ ፊትህን የሚፈልጉ ሰዎች ትውልድ እንዲህ ያለ ነው። (ሴላ) 7  እናንተ ደጆች፣ ራሳችሁን ቀና አድርጉ፤እናንተ ጥንታዊ በሮች፣ክብር የተጎናጸፈው ንጉሥ ይገባ ዘንድ ተከፈቱ! 8  ይህ ክብር የተጎናጸፈ ንጉሥ ማን ነው? ብርቱና ኃያል የሆነው ይሖዋ ነው፤በውጊያ ኃያል የሆነው ይሖዋ ነው። 9  እናንተ ደጆች፣ ራሳችሁን ቀና አድርጉ፤እናንተ ጥንታዊ በሮች፣ክብር የተጎናጸፈው ንጉሥ ይገባ ዘንድ ተከፈቱ! 10  ይህ ክብር የተጎናጸፈ ንጉሥ ማን ነው? የሠራዊት አምላክ ይሖዋ ነው፤ ክብር የተጎናጸፈው ንጉሥ እሱ ነው። (ሴላ)

25  ይሖዋ ሆይ፣ አንተን እማጸናለሁ። 2  አምላኬ ሆይ፣ በአንተ እታመናለሁ፤ለኀፍረት እንድዳረግ አትፍቀድ። ጠላቶቼ በደረሰብኝ መከራ አይፈንድቁ። 3  አንተን ተስፋ የሚያደርግ ሁሉ በፍጹም አያፍርም፤ያላንዳች ምክንያት ክህደት የሚፈጽሙ ግን ለኀፍረት ይዳረጋሉ። 4  ይሖዋ ሆይ፣ መንገድህን አሳውቀኝ፤ጎዳናህንም አስተምረኝ። 5  አንተ አዳኝ አምላኬ ስለሆንክበእውነትህ እንድመላለስ አድርገኝ፤ አስተምረኝም። ז [ዋው] ቀኑን ሙሉ አንተን ተስፋ አደርጋለሁ። 6  ይሖዋ ሆይ፣ ምንጊዜም ታሳያቸው የነበሩትንምሕረትህንና ታማኝ ፍቅርህን አስታውስ። 7  በወጣትነቴ የሠራኋቸውን ኃጢአቶችና በደሎች አታስብብኝ። ይሖዋ ሆይ፣ ለጥሩነትህ ስትልእንደ ታማኝ ፍቅርህ መጠን አስበኝ። 8  ይሖዋ ጥሩና ቀና ነው። ኃጢአተኞችን ሊኖሩበት የሚገባውን መንገድ የሚያስተምራቸው ለዚህ ነው። 9  የዋሆችን በትክክለኛ መንገድ ይመራቸዋል፤እንዲሁም ለየዋሆች መንገዱን ያስተምራል። 10  የይሖዋ መንገዶች ሁሉ፣ ቃል ኪዳኑንና ማሳሰቢያዎቹን ለሚጠብቁ፣ታማኝ ፍቅር የሚንጸባረቅባቸውና እምነት የሚጣልባቸው ናቸው። 11  ይሖዋ ሆይ፣ ኃጢአቴ ታላቅ ቢሆንም እንኳለስምህ ስትል ይቅር በለኝ። 12  ይሖዋን የሚፈራ ሰው ማን ነው? መምረጥ ስላለበት መንገድ ያስተምረዋል። 13  እሱ ጥሩ የሆነውን ነገር ያገኛል፤ዘሮቹም ምድርን ይወርሳሉ። 14  ከይሖዋ ጋር የጠበቀ ወዳጅነት የሚኖራቸው እሱን የሚፈሩ ሰዎች ናቸው፤ቃል ኪዳኑንም ያሳውቃቸዋል። 15  ዓይኖቼ ሁልጊዜ ወደ ይሖዋ ያያሉ፤እግሮቼን ከወጥመድ ያወጣቸዋልና። 16  ብቸኛና ምስኪን ስለሆንኩፊትህን ወደ እኔ መልስ፤ ቸርነትም አሳየኝ። 17  የልቤ ጭንቀት በዝቷል፤ከሥቃዬ ገላግለኝ። 18  ጉስቁልናዬንና መከራዬን ተመልከት፤ኃጢአቴንም ሁሉ ይቅር በል። 19  ጠላቶቼ ምን ያህል ብዙ እንደሆኑ ተመልከት፤ምን ያህል አምርረው እንደሚጠሉኝም እይ። 20  ሕይወቴን ጠብቅ፤ አድነኝም። አንተን መጠጊያ ስላደረግኩ ለኀፍረት እንድዳረግ አትፍቀድ። 21  ንጹሕ አቋሜና ቅንነቴ ይጠብቁኝ፤አንተን ተስፋ አድርጌአለሁና። 22  አምላክ ሆይ፣ እስራኤልን ከጭንቀቱ ሁሉ ታደገው።

26  ይሖዋ ሆይ፣ በንጹሕ አቋም ተመላልሻለሁና ፍረድልኝ፤ያለምንም ማወላወል በይሖዋ ታምኛለሁ። 2  ይሖዋ ሆይ፣ መርምረኝ፤ ፈትነኝም፤በውስጤ ያለውን ሐሳብና ልቤን አጥራልኝ። 3  ታማኝ ፍቅርህ ምንጊዜም በፊቴ ነውና፤በእውነትህም እመላለሳለሁ። 4  አታላይ ከሆኑ ሰዎች ጋር አልቀራረብም፤ማንነታቸውን ከሚደብቁም እርቃለሁ። 5  ከክፉ ሰዎች ጋር መሆን እጠላለሁ፤ከክፉዎችም ጋር መቀራረብ አልፈልግም። 6  ንጹሕ መሆኔን ለማሳየት እጆቼን እታጠባለሁ፤ይሖዋ ሆይ፣ መሠዊያህን እዞራለሁ፤ 7  ይህም የምስጋናን ድምፅ አሰማ ዘንድ፣ድንቅ ሥራዎችህንም ሁሉ አውጅ ዘንድ ነው። 8  ይሖዋ ሆይ፣ የምትኖርበትን ቤት፣የክብርህንም ማደሪያ ቦታ እወዳለሁ። 9  ከኃጢአተኞች ጋር አታጥፋኝ፤ሕይወቴንም ከዓመፀኞች ጋር አታስወግድ፤ 10  እጆቻቸው አሳፋሪ ድርጊት ይፈጽማሉ፤ቀኝ እጃቸውም በጉቦ የተሞላ ነው። 11  እኔ ግን ንጹሕ አቋሜን ጠብቄ እመላለሳለሁ። ታደገኝ፤ ሞገስም አሳየኝ። 12  እግሬ በደልዳላ ስፍራ ቆሟል፤በታላቅ ጉባኤ መካከል ይሖዋን አወድሳለሁ።

27  ይሖዋ ብርሃኔና አዳኜ ነው። ማንን እፈራለሁ? ይሖዋ የሕይወቴ ተገን ነው። ማን ያሸብረኛል? 2  ክፉዎች ሥጋዬን ለመብላት ባጠቁኝ ጊዜ፣ተሰናክለው የወደቁት ባላጋራዎቼና ጠላቶቼ ናቸው። 3  ሠራዊት በዙሪያዬ ቢሰፍርም፣ልቤ በፍርሃት አይዋጥም። ጦርነት ቢከፈትብኝም እንኳበልበ ሙሉነት እመላለሳለሁ። 4  ይሖዋን አንድ ነገር ለመንኩት፤ምኞቴም ይኸው ነው፦በሕይወቴ ዘመን ሁሉ በይሖዋ ቤት እኖር ዘንድ፣ይሖዋ ደስ የሚያሰኝ መሆኑን በትኩረት እመለከት ዘንድ፣ቤተ መቅደሱንም በአድናቆት አይ ዘንድ ነው። 5  በመዓት ቀን በመጠለያው ይሸሽገኛል፤ሚስጥራዊ ቦታ በሆነው ድንኳኑ ውስጥ ይሰውረኛል፤ከፍ ባለ ዓለት ላይ ያስቀምጠኛል። 6  በመሆኑም ራሴ በዙሪያዬ ካሉ ጠላቶቼ በላይ ከፍ ብሏል፤በድንኳኑ ውስጥ በእልልታ መሥዋዕት አቀርባለሁ፤ለይሖዋ የውዳሴ መዝሙር እዘምራለሁ። 7  ይሖዋ ሆይ፣ በምጮኽበት ጊዜ ስማኝ፤ሞገስ አሳየኝ፤ መልስም ስጠኝ። 8  ልቤ በአንተ ቦታ ሆኖ ሲናገር “ፊቴን ፈልጉ” ብሏል። ይሖዋ ሆይ፣ ፊትህን እሻለሁ። 9  ፊትህን ከእኔ አትሰውር። አገልጋይህን ተቆጥተህ ፊት አትንሳው። አንተ ረዳቴ ነህ፤አዳኝ አምላኬ ሆይ፣ ከእኔ አትለይ፤ አትተወኝም። 10  የገዛ አባቴና እናቴ ቢተዉኝ እንኳይሖዋ ራሱ ይቀበለኛል። 11  ይሖዋ ሆይ፣ መንገድህን አስተምረኝ፤ከጠላቶቼ ጥበቃ እንዳገኝ ቀና በሆነ መንገድ ምራኝ። 12  ለጠላቶቼ አሳልፈህ አትስጠኝ፤ሐሰተኛ ምሥክሮች በእኔ ላይ ተነስተዋልና፤ደግሞም እኔን ለማጥቃት ይዝቱብኛል። 13  በሕያዋን ምድር የይሖዋን ጥሩነት አያለሁ የሚል እምነት ባይኖረኝ ኖሮምን ይውጠኝ ነበር! 14  ይሖዋን ተስፋ አድርግ፤ደፋር ሁን፤ ልብህም ይጽና። አዎ፣ ይሖዋን ተስፋ አድርግ።

28  ዓለቴ ይሖዋ ሆይ፣ ሁልጊዜ ወደ አንተ እጣራለሁ፤አንተም ጆሮ አትንፈገኝ። ዝም ካልከኝ፣ወደ ጉድጓድ እንደሚወርዱ ሰዎች እሆናለሁ። 2  ወደ መቅደስህ ውስጠኛ ክፍል እጆቼን አንስቼ፣እርዳታ ለማግኘት ወደ አንተ በምጮኽበት ጊዜ ልመናዬን ስማ። 3  ከክፉዎችና መጥፎ ነገር ከሚያደርጉ ሰዎች ጋር ጎትተህ አትውሰደኝ፤እነሱ በልባቸው ክፋት እያለ ከባልንጀሮቻቸው ጋር የሰላም ቃል የሚያወሩ ናቸው። 4  ለሠሩት ሥራ፣እንደ ክፉ ልማዳቸው ክፈላቸው። ለእጃቸው ሥራ መልሰህ ክፈላቸው፤እንዳደረጉትም መልስላቸው። 5  ይሖዋ ላከናወናቸው ነገሮች፣ለእጆቹም ሥራ ትኩረት አይሰጡምና። እሱ ያፈርሳቸዋል፤ ደግሞም አይገነባቸውም። 6  እርዳታ ለማግኘት ያቀረብኩትን ልመና ስለሰማይሖዋ የተመሰገነ ይሁን። 7  ይሖዋ ብርታቴና ጋሻዬ ነው፤ልቤ በእሱ ይተማመናል። ከእሱ እርዳታ ስላገኘሁ ልቤ ሐሴት ያደርጋል፤በመዝሙሬም አወድሰዋለሁ። 8  ይሖዋ ለሕዝቡ ብርታት ነው፤ለቀባው ታላቅ መዳን የሚያስገኝ መሸሸጊያ ነው። 9  ሕዝብህን አድን፤ ርስትህንም ባርክ። ለዘላለም እረኛ ሁናቸው፤ በክንድህም ተሸከማቸው።

29  እናንተ የኃያላን ልጆች፣ ለይሖዋ የሚገባውን ስጡ፤ከክብሩና ከብርታቱ የተነሳ ለይሖዋ የሚገባውን ስጡ። 2  ለስሙ የሚገባውን ክብር ለይሖዋ ስጡ። ያጌጠ የቅድስና ልብስ ለብሳችሁ ለይሖዋ ስገዱ። 3  የይሖዋ ድምፅ ከውኃዎች በላይ ተሰማ፤ክብር የተጎናጸፈው አምላክ አንጎደጎደ። ይሖዋ ከብዙ ውኃዎች በላይ ነው። 4  የይሖዋ ድምፅ ኃይለኛ ነው፤የይሖዋ ድምፅ ክብራማ ነው። 5  የይሖዋ ድምፅ አርዘ ሊባኖስን ይሰብራል፤አዎ፣ ይሖዋ አርዘ ሊባኖስን ይሰባብራል። 6  ሊባኖስን እንደ ጥጃ፣ሲሪዮንንም እንደ ዱር በሬ እንቦሳ እንዲዘሉ ያደርጋል። 7  የይሖዋ ድምፅ የእሳት ነበልባል ይረጫል፤ 8  የይሖዋ ድምፅ ምድረ በዳውን ያናውጣል፤ይሖዋ የቃዴስን ምድረ በዳ ያናውጣል። 9  የይሖዋ ድምፅ ርኤሞች እንዲርበተበቱና እንዲወልዱ ያደርጋል፤ደኖችንም ያራቁታል። በቤተ መቅደሱም ውስጥ ያሉ ሁሉ “ክብር ለአምላክ!” ይላሉ። 10  ይሖዋ ከሚያጥለቀልቁት ውኃዎች በላይ በዙፋን ላይ ይቀመጣል፤ይሖዋ ለዘላለም ንጉሥ ሆኖ በዙፋን ላይ ይቀመጣል። 11  ይሖዋ ለሕዝቡ ብርታት ይሰጣል። ይሖዋ ሰላም በመስጠት ሕዝቡን ይባርካል።

3  ይሖዋ ሆይ፣ ጠላቶቼ እንዲህ የበዙት ለምንድን ነው? ብዙ ሰዎች በእኔ ላይ የተነሱትስ ለምንድን ነው? 2  ብዙዎች “አምላክ አያድነውም” እያሉ ስለ እኔ ይናገራሉ። (ሴላ) 3  ይሖዋ ሆይ፣ አንተ ግን በዙሪያዬ ያለህ ጋሻ ነህ፤አንተ ክብሬና ራሴን ቀና የምታደርግ ነህ። 4  ድምፄን ከፍ አድርጌ ይሖዋን እጣራለሁ፤እሱም ከተቀደሰ ተራራው ይመልስልኛል። (ሴላ) 5  እተኛለሁ፣ አንቀላፋለሁም፤ይሖዋም ዘወትር ስለሚደግፈኝበሰላም እነቃለሁ። 6  በየአቅጣጫው የተሰለፉብኝንበአሥር ሺዎች የሚቆጠሩ ሰዎች አልፈራም። 7  ይሖዋ ሆይ፣ ተነስ! አምላኬ ሆይ፣ አድነኝ! የጠላቶቼን ሁሉ መንጋጋ ትመታለህና፤የክፉዎችን ጥርስ ትሰባብራለህ። 8  ማዳን የይሖዋ ነው። በረከትህ በሕዝብህ ላይ ነው። (ሴላ)

30  ይሖዋ ሆይ፣ ወደ ላይ ስላነሳኸኝ ከፍ ከፍ አደርግሃለሁ፤ጠላቶቼ በእኔ ሥቃይ እንዲደሰቱ አልፈቀድክም። 2  ይሖዋ አምላኬ ሆይ፣ እርዳታ ለማግኘት ወደ አንተ ጮኽኩ፤ አንተም ፈወስከኝ። 3  ይሖዋ ሆይ፣ ከመቃብር አውጥተኸኛል። በሕይወት አቆይተኸኛል፤ ወደ ጉድጓድ ከመውረድ አድነኸኛል። 4  እናንተ የእሱ ታማኝ አገልጋዮች፣ ለይሖዋ የውዳሴ መዝሙር ዘምሩ፤ለቅዱስ ስሙ ምስጋና አቅርቡ፤ 5  ምክንያቱም የሚቆጣው ለአጭር ጊዜ ነው፤ሞገስ የሚያሳየው ግን ለዕድሜ ልክ ነው። ማታ ለቅሶ ቢሆንም ጠዋት ግን እልልታ ይሆናል። 6  በተረጋጋሁ ጊዜ “ፈጽሞ አልናወጥም” አልኩ። 7  ይሖዋ ሆይ፣ ሞገስ ባሳየኸኝ ጊዜ እንደ ተራራ አጠነከርከኝ። ፊትህን በሰወርክ ጊዜ ግን ተሸበርኩ። 8  ይሖዋ ሆይ፣ ወደ አንተ ደጋግሜ ተጣራሁ፤ሞገስ ለማግኘትም ይሖዋን አብዝቼ ተማጸንኩ። 9  መሞቴና ወደ ጉድጓድ መውረዴ ምን የሚያስገኘው ጥቅም አለ? አፈር ያወድስሃል? የአንተንስ ታማኝነት ይናገራል? 10  ይሖዋ ሆይ፣ ስማኝ፤ ሞገስም አሳየኝ። ይሖዋ ሆይ፣ ረዳቴ ሁን። 11  ሐዘኔን ወደ ጭፈራ ለወጥክ፤ማቄን አውልቀህ ደስታን አለበስከኝ፤ 12  ይህም እኔ ዝም ከማለት ይልቅ ለአንተ የውዳሴ መዝሙር እዘምር ዘንድ ነው። ይሖዋ አምላኬ ሆይ፣ ለዘላለም አወድስሃለሁ።

31  ይሖዋ ሆይ፣ አንተን መጠጊያ አድርጌአለሁ። ፈጽሞ አልፈር። ከጽድቅህ የተነሳ ታደገኝ። 2  ጆሮህን ወደ እኔ አዘንብል። ፈጥነህ ታደገኝ። እኔን ለማዳን በተራራ ላይ ያለ ምሽግ፣የተመሸገ ስፍራም ሁንልኝ። 3  አንተ ቋጥኜና ምሽጌ ነህና፤ለስምህ ስትል ትመራኛለህ፤ የምሄድበትንም መንገድ ታሳየኛለህ። 4  አንተ መሸሸጊያዬ ስለሆንክ፣እነሱ በስውር ከዘረጉብኝ ወጥመድ ታስጥለኛለህ። 5  መንፈሴን በእጅህ አደራ እሰጣለሁ። የእውነት አምላክ የሆንከው ይሖዋ ሆይ፣ ዋጅተኸኛል። 6  የማይረቡና ከንቱ የሆኑ ጣዖቶችን የሚያመልኩ ሰዎችን እጠላለሁ፤እኔ ግን በይሖዋ እታመናለሁ። 7  በታማኝ ፍቅርህ እጅግ ሐሴት አደርጋለሁ፤ጉስቁልናዬን አይተሃልና፤በጭንቀት መዋጤን ታውቃለህ። 8  ለጠላት አሳልፈህ አልሰጠኸኝም፤ይልቁንም ደህንነት በማገኝበት ስፍራ አቆምከኝ። 9  ይሖዋ ሆይ፣ በጭንቀት ስለተዋጥኩ ሞገስ አሳየኝ። መከራ ዓይኔንም ሆነ መላ ሰውነቴን አድክሞታል። 10  ሕይወቴ በሐዘን፣ዕድሜዬም በመቃተት አልቋል። ከፈጸምኩት ኃጢአት የተነሳ ጉልበቴ ተሟጠጠ፤አጥንቶቼ ደከሙ። 11  ባላጋራዎቼ ሁሉ፣በተለይ ደግሞ ጎረቤቶቼ ተሳለቁብኝ። የሚያውቁኝ ሰዎችም እጅግ ፈሩኝ፤በአደባባይ ሲያዩኝ ከእኔ ይሸሻሉ። 12  የሞትኩ ያህል ከልባቸው ወጣሁ፤ ደግሞም ተረሳሁ፤እንደተሰበረ ማሰሮ ነኝ። 13  ብዙ መጥፎ ወሬ ሰምቻለሁ፤ሽብር ከቦኛል። ግንባር ፈጥረው በእኔ ላይ በተነሱ ጊዜሕይወቴን ለማጥፋት ያሴራሉ። 14  ይሖዋ ሆይ፣ እኔ ግን በአንተ እታመናለሁ። “አንተ አምላኬ ነህ” እላለሁ። 15  የሕይወት ዘመኔ በእጅህ ነው። ከጠላቶቼና ከሚያሳድዱኝ እጅ ታደገኝ። 16  ፊትህ በአገልጋይህ ላይ እንዲበራ አድርግ። በታማኝ ፍቅርህ አድነኝ። 17  ይሖዋ ሆይ፣ አንተን በጠራሁ ጊዜ አልፈር። ክፉዎች ግን ይፈሩ፤በመቃብር ውስጥ ዝም ይበሉ። 18  በትዕቢትና በንቀት በጻድቁ ላይ በእብሪት የሚናገሩሐሰተኛ ከንፈሮች ዱዳ ይሁኑ። 19  ጥሩነትህ ምንኛ ብዙ ነው! አንተን ለሚፈሩ ጠብቀህ አቆይተኸዋል፤እንዲሁም አንተን መጠጊያ ለሚያደርጉ ስትል በሰዎች ሁሉ ፊት አሳይተኸዋል። 20  አንተ ባለህበት ሚስጥራዊ ቦታ፣ከሰዎች ሴራ ትሸሽጋቸዋለህ፤በመጠለያህ ውስጥከክፉ ጥቃት ትሰውራቸዋለህ። 21  በተከበበ ከተማ ውስጥ ታማኝ ፍቅሩን በአስደናቂ ሁኔታ ስላሳየኝይሖዋ የተመሰገነ ይሁን። 22  እኔ በድንጋጤ ተውጬ “ከፊትህ መጥፋቴ ነው” አልኩ። አንተ ግን እርዳታ ለማግኘት በጮኽኩ ጊዜ ልመናዬን ሰማህ። 23  እናንተ ለእሱ ታማኝ የሆናችሁ ሁሉ፣ ይሖዋን ውደዱ! ይሖዋ ታማኞችን ይጠብቃል፤ትዕቢተኛ የሆነን ሰው ግን ክፉኛ ይቀጣል። 24  እናንተ ይሖዋን የምትጠባበቁ ሁሉ፣ደፋር ሁኑ፤ ልባችሁም ይጽና።

32  በደሉ ይቅር የተባለለት፣ ኃጢአቱ የተሸፈነለት ሰው ደስተኛ ነው። 2  ይሖዋ በጥፋተኝነት የማይጠይቀው፣በመንፈሱ ሽንገላ የሌለበት ሰው ደስተኛ ነው። 3  ዝም ባልኩ ጊዜ፣ ቀኑን ሙሉ ከመቃተቴ የተነሳ አጥንቶቼ መነመኑ። 4  ቀንና ሌሊት እጅህ በእኔ ላይ ከብዳለችና። በበጋ ንዳድ እንደሚተን ውኃ ኃይሌ ተነነ። (ሴላ) 5  በመጨረሻ ኃጢአቴን ለአንተ ተናዘዝኩ፤ስህተቴን አልሸፋፈንኩም። “የፈጸምኳቸውን በደሎች ለይሖዋ እናዘዛለሁ” አልኩ። አንተም ስህተቴንና ኃጢአቴን ይቅር አልክ። (ሴላ) 6  ታማኝ የሆነ ሁሉአንተ በምትገኝበት ጊዜ ወደ አንተ የሚጸልየው ለዚህ ነው። በዚህ ጊዜ ኃይለኛ ጎርፍ እንኳ አይነካውም። 7  አንተ መሸሸጊያዬ ነህ፤ከጭንቀት ትሰውረኛለህ። በድል እልልታ ትከበኛለህ። (ሴላ) 8  አንተ እንዲህ ብለሃል፦ “ጥልቅ ማስተዋል እሰጥሃለሁ፤ ልትሄድበት የሚገባውንም መንገድ አስተምርሃለሁ። ዓይኔን በአንተ ላይ አድርጌ እመክርሃለሁ። 9  በልጓም ወይም በልባብ ካልተገራ በስተቀር አልገዛም ብሎወደ እናንተ እንደማይቀርብ፣ማስተዋል እንደሌለው ፈረስ ወይም በቅሎ አትሁኑ።” 10  የክፉ ሰው ሥቃይ ብዙ ነው፤በይሖዋ የሚታመን ሰው ግን ታማኝ ፍቅሩ ይከበዋል። 11  ጻድቃን ሆይ፣ በይሖዋ ደስ ይበላችሁ፤ ሐሴትም አድርጉ፤ልበ ቀና የሆናችሁ ሁሉ፣ እልል በሉ።

33  እናንተ ጻድቃን ሆይ፣ ይሖዋ ባደረጋቸው ነገሮች የተነሳ እልል በሉ። ቅኖች እሱን ማወደሳቸው የተገባ ነው። 2  ይሖዋን በበገና አመስግኑት፤አሥር አውታር ባለው መሣሪያ የውዳሴ መዝሙር ዘምሩለት። 3  አዲስ መዝሙር ዘምሩለት፤በባለ አውታር መሣሪያ ጥሩ አድርጋችሁ ተጫወቱ፤ እልልም በሉ። 4  የይሖዋ ቃል ትክክል ነውና፤ሥራውም ሁሉ እምነት የሚጣልበት ነው። 5  ጽድቅንና ፍትሕን ይወዳል። ምድር በይሖዋ ታማኝ ፍቅር ተሞልታለች። 6  ሰማያት በይሖዋ ቃል፣በውስጣቸው ያሉትም ሁሉ ከአፉ በሚወጣው መንፈስ ተሠሩ። 7  የባሕርን ውኃዎች እንደ ግድብ ያከማቻል፤የሚናወጠውንም ውኃ በማከማቻ ቦታ ይሰበስባል። 8  መላዋ ምድር ይሖዋን ትፍራ። የምድር ነዋሪዎች እሱን ይፍሩ። 9  እሱ ተናግሯልና፣ ሆኗል፤እሱ አዟል፤ ደግሞም ተፈጽሟል። 10  ይሖዋ የብሔራትን ሴራ አክሽፏል፤የሕዝቦችን ዕቅድ አጨናግፏል። 11  ይሁንና የይሖዋ ውሳኔዎች ለዘላለም ይጸናሉ፤የልቡ ሐሳብ ከትውልድ እስከ ትውልድ ጸንቶ ይኖራል። 12  ይሖዋ አምላኩ የሆነ ብሔር፣የራሱ ንብረት አድርጎ የመረጠው ሕዝብ ደስተኛ ነው። 13  ይሖዋ ከሰማይ ሆኖ ይመለከታል፤የሰው ልጆችን ሁሉ ያያል። 14  ከመኖሪያ ቦታው ሆኖበምድር የሚኖሩትን በትኩረት ይመለከታል። 15  የሁሉንም ልብ የሚሠራው እሱ ነው፤ሥራቸውን ሁሉ ይመረምራል። 16  በሠራዊት ብዛት የዳነ ንጉሥ የለም፤ኃያል ሰው በታላቅ ኃይሉ አይድንም። 17  ፈረስ ያድነኛል ብሎ መታመን ከንቱ ተስፋ ነው፤ታላቅ ኃይሉ ለመዳን ዋስትና አይሆንም። 18  እነሆ፣ የይሖዋ ዓይን የሚፈሩትን፣ደግሞም ታማኝ ፍቅሩን የሚጠባበቁትን በትኩረት ይመለከታል፤ 19  ይህም እነሱን ከሞት ለመታደግ፣በረሃብ ወቅትም እነሱን በሕይወት ለማኖር ነው። 20  ይሖዋን በተስፋ እንጠባበቃለን። እሱ ረዳታችንና ጋሻችን ነው። 21  ልባችን በእሱ ሐሴት ያደርጋል፤በቅዱስ ስሙ እንታመናለንና። 22  ይሖዋ ሆይ፣ አንተን ስንጠባበቅ፣ታማኝ ፍቅርህ በእኛ ላይ ይሁን።

34  ይሖዋን ሁልጊዜ አወድሰዋለሁ፤ውዳሴው ምንጊዜም ከአፌ አይለይም። 2  በይሖዋ እኩራራለሁ፤የዋሆች ሰምተው ሐሴት ያደርጋሉ። 3  ይሖዋን ከእኔ ጋር አወድሱት፤በኅብረት ስሙን ከፍ ከፍ እናድርግ። 4  ይሖዋን ጠየቅኩት፤ እሱም መለሰልኝ። ከምፈራው ነገር ሁሉ ታደገኝ። 5  እሱን ተስፋ ያደረጉ በደስታ ፈኩ፤ፊታቸው ፈጽሞ ለኀፍረት አይዳረግም። 6  ይህ ችግረኛ ተጣራ፤ ይሖዋም ሰማው። ከጭንቀቱ ሁሉ ገላገለው። 7  የይሖዋ መልአክ አምላክን በሚፈሩ ሰዎች ዙሪያ ይሰፍራል፤ደግሞም ይታደጋቸዋል። 8  ይሖዋ ጥሩ መሆኑን ቅመሱ፤ እዩም፤እሱን መጠጊያ የሚያደርግ ሰው ደስተኛ ነው። 9  ቅዱሳን አገልጋዮቹ ሁሉ፣ ይሖዋን ፍሩ፤እሱን የሚፈሩ የሚያጡት ነገር የለምና። 10  ብርቱ ደቦል አንበሶች እንኳ የሚበሉት አጥተው ይራባሉ፤ይሖዋን የሚሹ ግን መልካም ነገር አይጎድልባቸውም። 11  ልጆቼ ሆይ፣ ኑ፣ አዳምጡኝ፤ይሖዋን መፍራት አስተምራችኋለሁ። 12  ከእናንተ መካከል በሕይወት የሚደሰት፣ብዙ መልካም ዘመን ማየት የሚወድስ ማን ነው? 13  እንግዲያው ምላስህን ከክፉ ነገር ጠብቅ፤በከንፈሮችህም ከማታለል ተቆጠብ። 14  ክፉ ከሆነ ነገር ራቅ፤ መልካም የሆነውንም አድርግ፤ሰላምን ፈልግ፤ ተከተለውም። 15  የይሖዋ ዓይኖች ጻድቃንን ይመለከታሉ፤ጆሮዎቹም እርዳታ ለማግኘት የሚያሰሙትን ጩኸት ይሰማሉ። 16  ሆኖም የክፉዎችን መታሰቢያ ሁሉ ከምድር ለማጥፋት፣የይሖዋ ፊት በእነሱ ላይ ነው። 17  ጻድቃን ጮኹ፤ ይሖዋም ሰማቸው፤ከጭንቀታቸውም ሁሉ ገላገላቸው። 18  ይሖዋ ልባቸው ለተሰበረ ቅርብ ነው፤መንፈሳቸው የተደቆሰባቸውንም ያድናል። 19  የጻድቅ ሰው መከራ ብዙ ነው፤ይሖዋ ግን ከመከራው ሁሉ ይታደገዋል። 20  አጥንቶቹን ሁሉ ይጠብቃል፤አንዳቸውም ቢሆኑ አልተሰበሩም። 21  ክፉ ሰው በአደጋ ይሞታል፤ጻድቁን የሚጠሉ ሰዎችም ይፈረድባቸዋል። 22  ይሖዋ የአገልጋዮቹን ሕይወት ይዋጃል፤እሱን መጠጊያ የሚያደርጉ ሁሉ አይፈረድባቸውም።